Terdzo-NYA-010-1 - Rinchen Terdzö\n'chi med sku gsum rigs 'dus kyi chog khrigs\nVolume 8 (ཉ) / Pages 257-327 / Folios 1a1 to 36a3\nRinchen Terdzö Volumes List > Volume 8 > Text #10 (Scroll to Bottom)\nbyang bdag bkra shis stobs rgyal. 'chi med sku gsum rigs 'dus kyi chog khrigs. In Rin chen gter mdzod chen mo pod brgyad pa (The Great Treasury of Rediscovered Teachings Volume 8) by 'jam mgon kong sprul, 257-327. New Delhi: Shechen Publications, 2007-2016.\nFirst colophon page 263: zhes pa gter gzhung rang gi babs so'i don dang sbyar ba'i brgyud 'debs 'di yang tshul 'dir dad dang ldan pa'i bla ma rgyal ba phun tshogs tshe brtan sogs phyogs 'dus kyi slob bu du mas gsol ba 'debs pa'i don du yang yang bskul ma gnang ba ltar 'bri gung gzhis ka rtse ba'i lcog sgar du gter ston par rlom pa rang nyid kyis sbyar ba'o\nSecond colophon page 277: de ltar 'chi med sku gsum rigs 'dus kyi tshe chog khrigs su byas pa 'di yang /_brgyud 'debs gter ston gyis gsungs pa dang /_bdag bskyed zur du byas na rnam pa gsal zhing dbang bskur sogs la phan par go nas sgrub thabs nas blangs/_tshe 'gugs tshe'i don dbang nas blangs te stod las khrigs su byas par tshig phrad kyi mtshams sbyor 'ga' re ma gtogs cho ga dngos la rang bzo'i tshig ris spu tsam yang ma 'dres shing /_smad las tshogs mchod las gzhung 'dir mi 'dug pas med du mi rung phyir gsar du bsgrigs pa la tshig tshogs ches mang na las byang nyung ba dang ma bu ma 'grig dogs shing /_bla med du song bas tshogs thog mtha' bar gsum gyi tha snyad kyang mi rung ba ma yin mod/_'on kyang thugs sgrub 'bring po sogs la yang med pa dang /_'don cha khyer bde ba'i phyir spyir btang tshogs mchod 'di tsam gyis chog par sems/_gzhan du bsre slad kyis ma sbags par snga 'gyur rang rkang gtsang mar yong ba re mkhyen par 'tshal lo/_/tshul 'di kun mkhyen rgyal dbang thams cad mkhyen/_/gangs can bstan 'gro'i mgon du zhabs brtan phyir/_/e waM 'dus sder tshe chog gsar 'dzugs kyi/_/bka' bstsal me tog phreng ba spyir lhung tshe/_/bka' 'bangs dge slong pad+ma phrin las kyis/_/tshe yi phrin las yid bzhin nor bu'i dbang /_/phyag bzhes khrigs kyi srad bu la brgyus te/_/rnying bstan mdzes pa'i rgyan du 'di na spel/_/dge 'dis khyab bdag bla ma ngag dbang mtshan/_/lnga ldan longs sku'i mgon ltar mi g.yo zhing /_/rnam bzhi'i phrin las rgya mtsho rab 'phel ba'i/_/bkra shis bzang pos rnam kun bde legs shog/\nThird colophon page 288: de ltar 'chi med sku gsum rigs 'dus kyi dbang len tshul zin bris su btab pa 'di yang sprul sku pa nor bu dpal bzang gis nan tan du bskul ba'i ngor/_dge slong pad+ma phrin las kyis bris so\nFourth colophon page 290: gtsang rong gter gsar bla ma zhi drag gnyis kyi gter srung mchod pa'i phrin las 'di nyid zhang sna nam pa rdo rje bdud 'joms kyi sprul pa'i zlos gar blo bzang pad+ma phrin las kyi gsung gis bskul ba dang du blangs te za hor gyi sngags smyon zil gnon drag po rtsal gyis dga' ldan pho brang du sbyar ba'o\nFifth colophon page 314: de ltar bla ma mtsho skyes rdo rje'i bsnyen yig yid bzhin char 'beb ces bya ba 'di yang /_bshes gnyen rdo rje 'dzin pa'i dge slong ngag dbang dkon mchog gis gser dang lha rdzas kyi maN+Dal bzang po dang bcas nan tur chen po'i bkas bskul ba la brten nas/_dge slong bya bral ba pad+ma phrin las kyis rang gnas thub bstan rdo rje brag gi yang rtse'i mtshams nang du sbyar pa'i yi ge pa ni dge slong sman mchog gis bgyis pa'i dge des bdag gzhan 'chi med kyi dpal la spyod par gyur cig\nSixth colophon page 321: de skad nye gnas dge slong ngag dbang gis/_/nan gyis bskul ngor dge slong pad phrin pas/_/go bde'i zin bris bkod pa'i dge ba yis/_/tshe ring nad med bsam don myur 'grub shog_\nSeventh colophon page 322: tshe sgrub bsnyen yig shog gcig ma/_/dge slong dge ba'i dbang po'i ngor/_/pad+ma phrin las bdag gis bris/_/dge bas 'gro kun tshe ring shog_\nEighth colophon page 326: 'di lta bu'i zab chos mthong bas yid 'phrog nas 'jog pa blos ma phod cing zab rgyas rnams brtson pas mi lcogs pa bdag dang bdag 'dra'i blun rmongs skal mnyam 'ga' la phan res mdor bsdus 'di bzhin bris par nyes tshogs mchis na bla ma mkha' 'gror bzod par gsol zhing /_cung zad dge tshogs mchis tshe rdzogs byang gi rgyur bsngo'o/_/bsnyen yig shog gcig ma'i dgongs don las rang bzo med par sems kyang /_nongs pa mchis tshe mthol zhing bshags so/_/ces pa 'di chos med 'chal rgan ngag gi dbang pos rang gi nyams len ched du nyi 'od ces pa'i gzim chung du bris\nNinth colophon page 327: 'di yang dam pa'i ljags bsgrigs la brten nas nyung bsdus su 'bro ban sgrol ma 'jam dbyangs ngag dbang rdo rje ngag gi dbang pos bris so\n༄༅། །འཆི་མེད་སྐུ་གསུམ་རིགས་འདུས་ཀྱི་ཆོག་ཁྲིགས་བཞུགས་སོ། ། གུ་རུ་པདྨ་སིདྡྷི་ཧཱུྃ་ཧྲཱིཿ ཚེ་དབང་རིག་འཛིན་མཚོ་སྐྱེས་རྡོ་རྗེའི་སྐུ །ཤེས་རབ་ཙཎྜ་ལཱི་དང་གཉིས་མེད་གང་། །སྐྱབས་གནས་ཀུན་གྱི་ངོ་བོར་གྱུར་པ་དེར། །གུས་བསྟོད་ཆོ་གའི་ཁྲིགས་ཆགས་མདོ་ཙམ་འབྲི། །དེ་ལ་འདིར་རིག་སྔགས་འཆང་བའི་དབང་ཕྱུག་དཔལ་བཀྲ་ཤིས་སྟོབས་རྒྱལ་དབང་པོའི་སྡེ་དྲག་པོ་སྟོབས་ཀྱི་འཁོར་ལོས་སྒྱུར་བ་འཇིགས་བྲལ་ཕྱོགས་ཐམས་ཅད་ལས་རྣམ་པར་རྒྱལ་བའི་སྡེ་གཏེར་སྟོན་མཁའ་འགྲོ་ཕྲིན་ལས་ཡོངས་གྲུབ་རྩལ་གྱིས་ལྷང་ལྷང་བྲག་ནས་སྤྱན་དྲངས་པའི་ཟབ་ཆོས་འཆི་མེད་སྐུ་གསུམ་རིགས་འདུས་ཀྱི་ཆོ་ག་ཉམས་སུ་བླང་བར་འདོད་ན། དཀྱིལ་འཁོར་སྒྲུབ་རྫས་སོགས་ཚེའི་དོན་དབང་སྐབས་སུ་བཤད་པ་ལྟར་བཤམས་ལ། བརྒྱུད་འདེབས་ནི། ན་མོ་པདྨཱ་ཀ་ར་ཡ། དངོས་གྲུབ་ཀུན་འབྱུང་སིནྡྷུ་རྒྱ་མཚོའི་དབུས། །སྣང་བ་མཐའ་ཡས་ཐུགས་རྗེའི་འོད་ཟེར་ལས། །མཚོ་སྐྱེས་རྡོ་རྗེ་ཙཎྜ་ལཱི་ཡུམ་སྦྱོར། །ཆོས་སྐུ་ཚེ་བདག་ཡབ་ཡུམ་ལ་གསོལ་བ་འདེབས། །མཱ་ར་ཏཱི་ཀ་འཆི་མེད་གྲུབ་པའི་གནས། །ཐུགས་རྗེའི་བདག་ཉིད་པདྨ་འབྱུང་གནས་དཔལ། །བདེ་ཆེན་ཡུམ་གྱུར་ལྷ་ལྕམ་མནྡཱ་ར། །ལོངས་སྐུ་ཚེ་བདག་ཡབ་ཡུམ་ལ་གསོལ་བ་འདེབས། །གངས་ཅན་ཡུལ་དབུས་བྲག་དམར་གཡའ་མ་ལུང་། །སྣ་ཚོགས་དོན་མཛད་པདྨ་ཚེ་དབང་རྩལ། །རྒྱ་ཆེན་བཀའ་རྣམས་སྡུད་མཛད་གཟའ་མཚོ་རྒྱལ། །སྤྲུལ་སྐུ་ཚེ་བདག་ཡབ་ཡུམ་ལ་གསོལ་བ་འདེབས། །བཀའ་ཡི་གནང་བ་ཇི་བཞིན་མ་འོངས་དོན། །ཟབ་གཏེར་རྒྱས་འདེབས་སངས་རྒྱས་ཡེ་ཤེས་ཉིད། །སྐྱེ་བར་སྤྲུལ་པ་དྲག་སྔགས་ཀུན་གྱི་བདག །དུམ་པ་རྒྱ་སྟོན་ཞང་ཁྲོམ་ལ་གསོལ་བ་འདེབས། །འཇམ་དཔལ་རྡོ་རྗེ་ས་སྐྱོང་ཚུལ་འཛིན་པ། །ཆོས་རྒྱལ་ཚངས་པ་ལྷ་ཡི་མེ་ཏོག་ཉིད། །འགྲོ་བར་རྗེས་ཆགས་མཆོག་གི་སྤྲུལ་པའི་སྐུ །གཏེར་སྟོན་ཆོས་ཀྱི་དབང་ཕྱུག་ལ་གསོལ་བ་འདེབས། །གང་གི་སྐུ་གསུང་ཐུགས་ཡོན་ཕྲིན་ལས་ཉིད། །དངོས་དང་རྣམ་རོལ་ཇི་སྙེད་གདུལ་བྱའི་ཁམས། །འཁྲུལ་མེད་གསང་གཏེར་ཟབ་མོའི་སྒོ་འབྱེད་མཁན། །སྔགས་འཆང་དབང་པོའི་སྡེ་ཉིད་ལ་གསོལ་བ་འདེབས། །འཁྲུལ་མེད་རྟགས་ཀྱི་དགེ་མཚན་མ་ལུས་གསལ། །སྨོན་ལམ་ལུང་བཞིན་བཅོས་མིན་དད་སྟོབས་ལྡན། །ཟབ་ཆོས་མི་ནུབ་བསྟན་པའི་རྒྱལ་མཚན་བསྒྲེངས། །ཆོས་བདག་སྙིང་གི་བུ་མཆོག་ལ་གསོལ་བ་འདེབས། ཁྲི་སྲོང་ལྡེའུ་བཙན་ཐུགས་ཀྱི་རྣམ་རོལ་ལས། །ལེགས་ལྡན་རྡོ་རྗེ་བསམ་བཞིན་སྤྲུལ་པའི་གར། །རིག་འཛིན་པདྨའི་རྒྱལ་ཚབ་བྱང་པ་རྗེ། །ཆོས་རྒྱལ་ངག་གི་དབང་པོ་ལ་གསོལ་བ་འདེབས། །ཆོས་བློན་པདྨ་གུང་བཙན་སྙིགས་དུས་འདིར། །རིག་སྔགས་འཆང་བའི་འཁོར་ལོས་སྒྱུར་བའི་དཔལ། །ཟབ་གཏེར་བསྟན་པ་རྒྱས་མཛད་ཡོལ་མོ་བ། །སྤྲུལ་སྐུ་བསྟན་འཛིན་ནོར་བུ་ལ་གསོལ་བ་འདེབས། །གཉགས་བན་ཡེ་ཤེས་གཞོན་ནུ་ཐེག་མཆོག་གི །བསྟན་པའི་རྒྱལ་མཚན་བསྒྲེང་ཕྱིར་བཤེས་གཉེན་ཚུལ། །འཛིན་མཛད་མཁྱེན་བརྩེ་ནུས་ལྡན་པདྨ་དབང་། །ཟུར་ཆེན་ཆོས་དབྱིངས་རང་གྲོལ་ལ་གསོལ་བ་འདེབས། །རྨི་ལམ་ཚུལ་དུ་སྔགས་འཆང་དབང་པོའི་སྡེས། །ཟབ་གཏེར་ཆོས་བཀའ་གཏད་པའི་ལས་འཕྲོ་ཅན། །ཟ་ཧོར་རིགས་ཀྱི་སྔགས་སྨྱོན་བཞད་པ་རྩལ། །གང་ཤར་རང་གྲོལ་རྣལ་འབྱོར་ལ་གསོལ་བ་འདེབས།་་་གོང་གི་བརྒྱུད་འདེབས་ཀྱི་འཕྲོས་ཤློཀ་བཞི་པོ་འདི་ལས་ལྡན་གྱི་ཉམས་ལེན་ཕྱིར་ཟ་ཧོར་གྱི་བནྡེས་བྲིས། སྟོང་ཉིད་སྙིང་རྗེ་ངེས་འབྱུང་རྒྱུད་གང་བས། །བསླབ་གསུམ་རིན་ཆེན་རྣམ་དག་ཚུལ་ཁྲིམས་ལྡན། །ཡང་གསང་མཆོག་རྩེ་ཨ་ཏིའི་རྣལ་འབྱོར་པ། །ལྷ་བཙུན་པདྨ་ཕྲིན་ལས་ལ་གསོལ་བ་འདེབས།་་་ཞེས་པའང་བརྒྱུད་པའི་ཁ་སྐོང་དུ་རང་ཉིད་ཀྱིས་འཕྲལ་དུ་སྦྱར། གང་གིས་རྗེས་བཟུང་རྒྱལ་བསྟན་རིན་ཆེན་ལ། །མི་ཕྱེད་དད་པས་ལྷག་བསམ་རྣམ་དག་གིས། །བརྩོན་པས་ཉམས་སུ་ལེན་པའི་བློ་གྲོས་ཅན། །ཚེ་བདག་འགྱུར་མེད་རྡོ་རྗེ་ལ་གསོལ་བ་འདེབས། །མཁས་གྲུབ་དམ་པ་མང་པོའི་རིགས་སུ་འཁྲུངས། །རྩ་གསུམ་ལྷ་ཡི་བྱིན་རླབས་དགེ་མཚན་བརྙེས། །བཀའ་གཏེར་བསྟན་པའི་གསལ་བྱེད་རིག་པ་འཛིན། །འཇམ་དབྱངས་ངག་དབང་རྡོ་རྗེ་ལ་གསོལ་བ་འདེབས། །སྔ་འགྱུར་བཀའ་བབས་ཆུ་བོ་རྣམ་པ་བཞིའི། །འབྱུང་གནས་འབྲོ་སྟོན་ཆེན་པོའི་གདུང་གི་མཐའ། །ཨོ་རྒྱན་ལུང་འཛིན་སྐྱེས་མཆོག་སྒྲོལ་མ་བ། །མཚུངས་མེད་པདྨ་ཀུན་གསལ་ལ་གསོལ་བ་འདེབས། །གྲུབ་པའི་ཐིག་ལེ་སྤང་སྟོན་ཆོས་ཀྱི་རྗེའི། །གདུང་འཛིན་གསང་ཆེན་ཐེག་པའི་ཉིན་མོར་བྱེད། །མཁྱེན་བརྩེ་ནུས་པའི་དཔལ་མངའ་རྣམ་འདྲེན་མཆོག །གར་དབང་ཆོས་ཀྱི་དོན་གྲུབ་ལ་གསོལ་བ་འདེབས། །གང་གི་རིགས་ལས་མཁས་ཤིང་གྲུབ་པའི་དབང་། །སྨིན་གྲོལ་གདམས་པ་ཟབ་མོའི་གཉེར་འཛིན་པ། །སྙིགས་དུས་བསྟན་འགྲོའི་ཕན་བདེའི་རྩ་ལག་ཆེ། །ཐེག་མཆོག་བསྟན་པའི་རྒྱལ་མཚན་ལ་གསོལ་བ་འདེབས། །དཀྱིལ་འཁོར་རྒྱ་མཚོའི་ཁྱབ་བདག་འཇམ་པའི་དབྱངས། །རིག་འཛིན་གྲུབ་པ་མཆོག་གི་སྐུར་བཞེངས་ནས། །བཤད་སྒྲུབ་ཆོས་ཀྱི་རྒྱལ་མཚན་འཛིན་མཁས་པ། །དྲིན་ཆེན་རྩ་བའི་བླ་མ་ལ་གསོལ་བ་འདེབས།་་་བརྒྱུད་འདེབས་ཁ་སྐོང་འདིའི་ཚེ་བདག་འགྱུར་མེད་རྡོ་རྗེ་ཡན་རིག་འཛིན་གོང་མ་དག་གིས་མཛད་ཅིང་།དེ་ཕྱིན་སྒྲོལ་སྟོན་འཇམ་པའི་དབྱངས་ཆོས་ཀྱི་རྒྱལ་མཚན་བཟང་པོའི་ཞལ་སྔ་ནས་ཚུལ་འདིའི་བཀའ་དྲིན་ཐོབ་པ་མཁྱེན་བརྩེའི་དབང་པོས་གསོལ་བ་བཏབ་པ་དགེ་ལེགས་་་སུ་གྱུར་ཅིག །འགྱུར་མེད་མཐིང་སྔོན་གཡུ་འདྲའི་མཚན་རྟགས་ཅན། །ལྷང་ལྷང་མར་གྲགས་གཅོང་རོང་གདགས་ཀྱི་བྲག །སྔོན་ཚེ་པདྨས་བདུད་རིགས་དམ་བཏགས་པའི། །མཚམས་ཕུག་དགེ་བའི་གཏེར་གནས་ལ་གསོལ་བ་འདེབས། །རྣམ་དག་དབང་བཞིས་མ་དག་དྲི་མ་སྦྱོང་། །རིག་རྩལ་དབང་གིས་མངོན་སུམ་ལྷུག་པར་འཆར། །རྟེན་འབྲེལ་རྟགས་ཀྱིས་ཡིད་ཆེས་གསལ་བར་སྟོན། །དམ་ཆོས་སྐུ་གསུམ་རིགས་འདུས་ལ་གསོལ་བ་འདེབས། །གཡར་དམ་གཅིག་པས་སྒྲུབ་མཆོག་བུ་བཞིན་སྐྱོང་། །མཐུ་རྩལ་ལྡན་པས་བར་ཆད་དགྲ་བགེགས་སྒྲོལ། །དྭངས་མའི་སྲོག་ཟིན་འདུ་འབྲལ་མེད་པར་འཁོར། །མཁའ་འགྲོ་གཏེར་བདག་ཚོགས་བཅས་ལ་གསོལ་བ་འདེབས། །ཞེས་པ་གཏེར་གཞུང་རང་གི་བབས་སོའི་དོན་དང་སྦྱར་བའི་བརྒྱུད་འདེབས་འདི་ཡང་ཚུལ་འདིར་དད་དང་ལྡན་པའི་བླ་མ་རྒྱལ་བ་ཕུན་ཚོགས་ཚེ་བརྟན་སོགས་ཕྱོགས་འདུས་ཀྱི་སློབ་བུ་དུ་མས་གསོལ་བ་འདེབས་པའི་དོན་དུ་ཡང་ཡང་བསྐུལ་མ་གནང་བ་ལྟར་འབྲི་གུང་གཞིས་ཀ་རྩེ་བའི་ལྕོག་སྒར་དུ་གཏེར་སྟོན་པར་རློམ་པ་རང་ཉིད་ཀྱིས་སྦྱར་བའོ། ༈ །སྐྱབས་འགྲོ་ནི། ན་མོ༔ ཆོས་སྐུ་སྣང་བ་མཐའ་ཡས་ཚེ་ཡི་བདག༔ ལོངས་སྐུ་ཐུགས་རྗེའི་མངའ་བདག་སྤྱན་རས་གཟིགས༔ འགྲོ་འདུལ་པདྨ་འབྱུང་གནས་སྤྲུལ་པའི་སྐུ༔ སྐུ་གསུམ་གདོད་མའི་ལྷ་ལ་སྐྱབས་སུ་མཆི༔ སེམས་བསྐྱེད་པ་ནི། བདག་གིས་མཁའ་མཉམ་འགྲོ་བའི་དོན་སླད་དུ༔ སྐུ་གསུམ་གདོད་མའི་ལྷ་ཚོགས་བསྒྲུབས་ནས་ནི༔ འགྲོ་ཀུན་འཆི་བའི་འཇིགས་པ་ལས་བསྒྲལ་ཏེ༔ སྙིང་པོ་བླ་མེད་ས་ལ་འགོད་པར་བྱའོ༔ ལས་བྱང་དངོས་ནི། སྐུ་གསུམ་ལྷ་ལ་ཕྱག་འཚལ་ལོ༔ གཙང་མའི་གནས་སུ་སྒྲུབ་པའི་རྫས་ཀུན་བཤམ༔ བགེགས་བསྐྲད་ཚེ་ཡི་ཕྲིན་ལས་འདི་ཉིད་བྱ༔ ཧྲཱི༔ བདག་ཉིད་ཁྲོ་བོའི་རྒྱལ་པོ་དབང་གི་ལྷ༔ ཉི་ཟླ་པདྨ་འཆི་བདག་བསྣོལ་བའི་སྟེང༔ ཧྲཱིཿཞེས་བརྗོད་པས་སྐད་ཅིག་དྲན་རྫོགས་སུ༔ རྟ་མཆོག་རོལ་པ་པདྨ་ཁྲོས་པའི་སྐུ༔ དམར་ནག་ཞལ་གཅིག་ཕྱག་གཉིས་བརྐྱང་བསྐུམ་བཞུགས༔ ཕྱག་གཡས་རང་རྟགས་པདྨའི་སྡོང་པོ་དང༔ བདུད་རྩིས་གང་བའི་ཐོད་པ་གཡོན་ན་འཛིན༔ དབུ་གཙུག་རྟ་མགོ་ལྗང་ཞུར་རྟ་སྐད་མཚེར༔ དུར་ཁྲོད་ཆས་བརྒྱན་མེ་ཕུང་དབུས་ན་འགྱིངས༔ སྐུ་ལས་མེ་འབར་བགེགས་རྣམས་སྲེག་པར་བྱེད༔ ཧྲཱི༔ གཉིས་འཛིན་སྣང་བའི་ལོག་འདྲེན་འབྱུང་པོའི་ཚོགས༔ འདི་རུ་མ་གནས་རང་རང་སོ་སོར་དེངས༔ གང་དག་མི་འགྲོ་ཁྲོ་ཚོགས་འབར་བ་ཡིས༔ བརླག་འགྱུར་གསང་བ་ཆོས་སྐུའི་ཡེ་མཚམས་བཅད༔ ཧྲཱིཿཕཊ༔ འཆི་མེད་རིག་འཛིན་དཀྱིལ་འཁོར་སྒྲུབ་པའི་རྫས༔ ཕྱི་ནང་གསང་བའི་རང་བྱུང་མཆོད་པ་རྣམས༔ མ་དག་ལོག་འཁྲུལ་ཉེས་པའི་ཚོགས་རྣམས་ཀུན༔ ཡེ་ཤེས་འབྲུ་གསུམ་སྦྱང་ཞིང་བྱིན་གྱིས་བརླབ༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ ཧཱུྃ་ཧྲཱི༔ བདེ་ཆེན་པདྨ་བཀོད་པའི་ཞིང་ཁམས་ནས༔ ཆོས་སྐུ་སྣང་བ་མཐའ་ཡས་ཚེ་ཡི་བདག༔ མི་མངོན་དབྱིངས་ནས་གནས་འདིར་སྤྱན་འདྲེན་ན༔ གསང་བའི་དཀྱིལ་འཁོར་འདི་ལ་བྱིན་ཆེན་ཕོབ༔ ལྔ་ལྡན་ལོངས་སྤྱོད་རྫོགས་སྐུའི་ཞིང་ཁམས་ནས༔ སྤྱན་རས་གཟིགས་དབང་འགྲོ་མགོན་ཐུགས་རྗེའི་གཏེར༔ མི་མངོན་དབྱིངས་ནས༴ གསང་བའི་དཀྱིལ་འཁོར༴ སིནྡྷུ་རྒྱ་མཚོར་རོལ་པའི་མཚོ་གླིང་ནས༔ འགྲོ་འདུལ་པདྨ་འབྱུང་གནས་སྤྲུལ་པའི་སྐུ༔ མི་མངོན་དབྱིངས་ནས༴ གསང་བའི་དཀྱིལ་འཁོར༴ རང་ལུས་རྒྱལ་བའི་དཀྱིལ་འཁོར་ཆེན་པོ་ནས༔ སྐུ་གསུམ་ཡོངས་རྫོགས་མཚོ་སྐྱེས་རྡོ་རྗེའི་ལྷ༔ མི་མངོན་དབྱིངས་ནས༴ གསང་བའི་དཀྱིལ་འཁོར༴ བྱིན་ཆེན་བྱིན་ཕོབ་སྐུ་གསུམ་བླ་མའི་ཚོགས༔ དབང་ཆེན་དབང་སྐུར་རྩ་བ་གསུམ་གྱི་ལྷ༔ མི་མངོན་དབྱིངས་ནས༴ གསང་བའི་དཀྱིལ་འཁོར་འདི་ལ་བྱིན་ཆེན་ཕོབ༔ ཨོཾ་ཨཱཿཧཱུྃ་ཧྲཱིཿགུ་རུ་དེ་ཝ་ཌཱ་ཀི་ནཱི་སིདྡྷི་ས་མ་ཡ་ཛཿཧཱུྃ་བཾ་ཧོ༔ བདག་བསྐྱེད་སྒྲུབ་ཐབས་ནས་བླངས་པ་འདི་ལྟར། ཧྲཱི༔ སྐད་ཅིག་ཉིད་ལ་རང་རིག་ཡི་གེ་ཧྲཱི༔ དཀར་དམར་མདངས་ལྡན་འོད་ཟེར་རབ་འཕྲོ་བ༔ འོག་ཕྱོགས་མཚོ་གླིང་པདྨའི་སྡོང་པོའི་སྟེང༔ ཐབས་ཤེས་ཟུང་འཇུག་ཉི་ཟླའི་གདན་སྟེང་དུ༔ ཧྲཱིཿཡིག་ཡོངས་གྱུར་བདག་ཉིད་མ་ཧཱ་གུ་རུ༔ མཚོ་སྐྱེས་རྡོ་རྗེ་ཞལ་གཅིག་ཕྱག་གཉིས་པ༔ གཡས་པས་གསེར་གྱི་རྡོ་རྗེ་རྩེ་ལྔ་དང༔ འཆི་མེད་ཚེ་ཡི་བཅུད་གང་ཚེ་བུམ་གཡོན༔ ཞབས་གཉིས་འགྱུར་མེད་རྡོ་རྗེའི་སྐྱིལ་ཀྲུང་བཞུགས༔ དེའི་པང་དུ་གཉིས་མེད་གསང་བའི་ཡུམ༔ ཚེ་ཡི་ལྷ་མོ་ཌཱ་ཀི་ཙཎྜ་ལཱི༔ དཀར་མོ་ཞལ་གཅིག་ཕྱག་གཉིས་འཛུམ་མདངས་ཅན༔ ཚེ་མདའ་བུམ་པ་འཛིན་པས་ཡབ་ལ་འཁྱུད༔ གཉིས་ཀ་རིན་ཆེན་རུས་རྒྱན་དར་ཟབ་དང༔ མེ་ཏོག་སྣ་ཚོགས་ཕྲེང་བས་མཛེས་པར་བརྒྱན༔ ཆོས་སྐུ་སྣང་བ་མཐའ་ཡས་རིགས་བདག་ཅན༔ ལྔ་ལྡན་འོད་ཕུང་ཀློང་ན་བཞུགས་པའི་འཁོར༔ རིག་འཛིན་དཔའ་བོ་མཁའ་འགྲོ་ཆོས་སྐྱོང་ཚོགས༔ སྤྲིན་ལྟར་འཐིབས་ཤིང་གློག་ལྟར་ཁྱུགས་སེ་ཁྱུག༔ ཧཱུྃ་ཕཊ་སྒྲ་སྒྲོག་བཤུག་གླུ་ཀྱུ་རུ་རུ༔ གར་བསྒྱུར་བྲོ་བརྡུང་འཛབ་བསྙེན་དི་རི་རི༔ དྲི་ཞིམ་སྤོས་ཀྱི་དུད་པ་ཐུ་ལུ་ལུ༔ མི་རྐང་གླིང་བུའི་སྒྲ་སྐད་ལྷངས་སེ་ལྷང༔ ཀུན་ཀྱང་དར་གྱི་ཅོད་པན་པུ་རུ་རུ༔ ཡབ་ཀྱི་གནས་ལྔར་ཨོཾ་ཨཱཿཧཱུྃ་ཧྲཱིཿསྭཱ༔ ལྟེ་བར་རྩ་འདབ་ར་ཙ་ཧྲི་ཡས་བསྐོར༔ ཡུམ་གྱི་གནས་ལྔར་ཨོཾ་ཨཱཿཧྲཱིཿམ་ཧ༔ ལྟེ་བར་གཡུང་དྲུང་འཁྱིལ་བ་གཡོན་འཁོར་སྟེང༔ ཧ་རི་ནི་སས་བསྐོར་བ་གསལ་བར་བསྒོམ༔ དེ་ཡི་ངང་ལས་པདྨ་བདག་ཉིད་ལ༔ མོས་གུས་གདུང་བ་དྲག་པོ་རྩེ་གཅིག་དང༔ དབྱེར་མེད་ཐུགས་སྲོག་འོད་ཟེར་ཚོགས་འཕྲོས་པས༔ ཨོ་རྒྱན་ཡུལ་དབུས་ཟངས་མདོག་དཔལ་རིའི་རྩེར༔ པདྨ་འོད་ཀྱི་གཞལ་ཡས་ཁང་ཆེན་ནས༔ རང་འདྲའི་ལྷ་ཚོགས་སྤྱན་དྲངས་བདག་ལ་བསྟིམ༔ ཧཱུྃ་ཧྲཱི༔ ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱི༔ བྱིན་གྱིས་བརླབ་ཕྱིར་གཤེགས་སུ་གསོལ༔ ཨོཾ་ཨཱཿཧཱུྃ་བཛྲ་གུ་རུ་ཌཱ་ཀི་ཙཎྜ་ལཱི་ས་མ་ཡ་ཧཱུྃ་ཧྲཱིཿཛཿཛཿཧཱུྃ་བཾ་ཧོ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ནཱི་ཙཎྜ་ལཱི་ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཞེས་བདག་བསྐྱེད་ཀྱི་བསྙེན་པ་ཅི་རིགས་བཟླ། མདུན་བསྐྱེད་ལ་དམིགས་ཏེ། ཧྲཱི༔ སྐྱེ་མེད་རྣམ་དག་ཆོས་དབྱིངས་རོལ་པ་ལས༔ སྣང་བ་མ་འགག་ཐུགས་རྗེ་ཆེན་པོའི་ངང༔ སྣ་ཚོགས་སྤྲུལ་པ་རང་རིག་ཡི་གེ་ཧྲཱི༔ སྣོད་བཅུད་དག་པའི་དཀྱིལ་འཁོར་ཆེན་པོར་རྫོགས༔ ཨོཾ་ཨཱཿཧཱུྃ༔ ཧྲཱི༔ སིནྡྷུ་རྒྱ་མཚོ་དྭངས་ཤིང་གཏིང་ཟབ་དབུས༔ སྣ་ཚོགས་པདྨའི་སྡོང་པོ་སྐྱེས་པའི་སྟེང༔ ཐབས་ཤེས་ཉི་མ་ཟླ་བའི་དཀྱིལ་འཁོར་དབུས༔ མ་ཧཱ་གུ་རུ་མཚོ་སྐྱེས་རྡོ་རྗེ་ནི༔ དཀར་དམར་མདངས་ལྡན་བཅུ་དྲུག་ལོན་པའི་ཚུལ༔ ཞལ་གཅིག་ཕྱག་གཉིས་ཞབས་གཉིས་སྐྱིལ་ཀྲུང་བཞུགས༔ སྤྱི་བོར་རྟ་མགོ་ལྗང་ཞུར་རྟ་སྐད་མཚེར༔ རིགས་ཀྱི་བདག་པོ་འོད་ཀྱི་ཐིག་ལེས་མཚན༔ གཡས་པས་སྡིགས་མཛུབ་རྡོ་རྗེ་རྩེ་ལྔ་དང༔ མཉམ་གཞག་ཚེ་བུམ་འཛིན་པས་ཡུམ་ལ་འཁྱུད༔ གཉིས་མེད་སྦྱོར་ཡུམ་ལྷ་མོ་ཙཎྜ་ལཱི༔ དཀར་དམར་མདངས་ལྡན་ཡབ་ཀྱི་སྐུ་ལ་འཁྲིལ༔ གཡས་གཡོན་ཕྱག་ན་ཚེ་མདའ་བུམ་པ་བསྣམས༔ གཉིས་ཀ་རིན་ཆེན་རུས་རྒྱན་དར་ཟབ་དང༔ མེ་ཏོག་སྣ་ཚོགས་ཕྲེང་བས་མཛེས་པར་བརྒྱན༔ ལྔ་ལྡན་འོད་ཕུང་ཆེན་པོའི་ཀློང་ན་བཞུགས༔ ཡབ་ཀྱི་དུང་ཁང་ཟླ་བའི་དཀྱིལ་འཁོར་སྟེང༔ ལོངས་སྤྱོད་རྫོགས་སྐུ་འཕགས་པ་སྤྱན་རས་གཟིགས༔ དམར་པོ་ཕྱག་གཉིས་ཤེལ་ཕྲེང་པདྨ་འཛིན༔ སྙིང་རྗེ་རི་དྭགས་ལྤགས་པའི་སྟོད་གཡོགས་དང༔ པ་ཏི་སྨུག་པོའི་ཤམ་གཡོགས་མཛེས་པར་བརྒྱན༔ ཙིཏྟའི་གུར་ནང་ཉི་ཟླའི་དཀྱིལ་འཁོར་སྟེང༔ པད་འབྱུང་སྤྲུལ་སྐུ་དམར་སྨུག་དབང་གི་མདོག༔ ཕྱག་གཉིས་རྡོ་རྗེ་བདུད་རྩི་ཀ་པཱ་ལ༔ སྙན་ཞུ་ཕྱག་རྒྱའི་ཕུ་དུང་དར་ཆོས་བེར༔ ཁ་ཊྭཱཾ་རྩེ་གསུམ་དཀུར་བརྟེན་རིན་ཆེན་བརྒྱན༔ ཡབ་ཀྱི་གནས་གསུམ་ཡིག་འབྲུ་གསུམ་དང་ལྡན༔ ཡུམ་གྱི་ཐུགས་ཀར་ཉི་ཟླ་སྲོག་ཡིག་བསྐོར༔ མཉམ་སྦྱོར་བདེ་ཆེན་རོལ་པ་ལྷ་ཡི་སྐུ༔ རྩ་ཁམས་དག་པ་དཔའ་བོ་མཁའ་འགྲོའི་འཁོར༔ དེ་ལྟར་གསལ་བསྒོམས་ལྷ་ཚོགས་སྤྱན་དྲངས་བསྟིམ༔ ཧྲཱི༔ སྔོན་ཚེ་བདེ་བ་ཅན་གྱི་ཞིང་ཁམས་ནས༔ འོད་ཟེར་ལྔ་ལྡན་རྒྱ་མཚོའི་ཀློང་དུ་འཕྲོས༔ ཆོས་སྐུའི་དབང་བསྐུར་འཆི་མེད་དངོས་གྲུབ་བརྙེས༔ མ་ཧཱ་གུ་རུ་མཚོ་སྐྱེས་རྡོ་རྗེའི་སྐུ༔ འཆི་མེད་ཚེ་ཡི་ལྷ་མོ་ཙཎྜ་ལཱི༔ འཁོར་དུ་དཔའ་བོ་མཁའ་འགྲོའི་ཚོགས་དང་བཅས༔ སྐུ་གསུམ་ཚེ་ཡི་ལྷ་ཚོགས་དབྱིངས་ནས་བཞེངས༔ འགྲོ་བའི་དོན་དུ་སྤྱན་འདྲེན་གཤེགས་སུ་གསོལ༔ བཀྲ་ཤིས་ཟླ་གམ་འོད་ཀྱི་བྲག་ཕུག་ཏུ༔ འཆི་མེད་ཚེ་ཡི་རིག་འཛིན་བསྒྲུབས་པའི་ཚེ༔ བྷནྡྷ་ཁ་སྦྱོར་ལོངས་སྐུའི་རྩལ་དབང་རྫོགས༔ པདྨ་འབྱུང་གནས་འགྱུར་མེད་རྡོ་རྗེའི་སྐུ༔ གཉིས་མེད་སྦྱོར་བའི་ཡུམ་ཆེན་མནྡཱ་ར༔ འཁོར་དུ་དཔའ་བོ་མཁའ་འགྲོའི་ཚོགས་དང་བཅས༔ སྐུ་གསུམ་ཚེ་ཡི་ལྷ་ཚོགས་དབྱིངས་ནས་བཞེངས༔ འགྲོ་བའི་དོན་དུ་སྤྱན་འདྲེན་གཤེགས་སུ་གསོལ༔ སྤྲུལ་སྐུའི་ཞིང་ཁམས་བྲག་དམར་གཡའ་མ་ལུང༔ འཆི་མེད་བདུད་རྩིའི་སྙིང་པོ་བསྒྲུབས་པའི་ཚེ༔ ཚེ་ཡི་ལྷ་ཚོགས་མཁའ་ལ་ཆར་བཞིན་བབས༔ ལྷ་དང་དབྱེར་མེད་པདྨ་ཚེ་དབང་རྩལ༔ གསང་བའི་ཡུམ་གཅིག་ཡེ་ཤེས་མཚོ་རྒྱལ་མ༔ འཁོར་དུ་དཔའ་བོ་མཁའ་འགྲོའི་ཚོགས་དང་བཅས༔ སྐུ་གསུམ་ཚེ་ཡི་ལྷ་ཚོགས་དབྱིངས་ནས་བཞེངས༔ འགྲོ་བའི་དོན་དུ་སྤྱན་འདྲེན་གཤེགས་སུ་གསོལ༔ ཨོཾ་ཨཱཿཧཱུྃ་ཧྲཱིཿགུ་རུ་དེ་ཝ་ཌཱ་ཀི་ནཱི་ས་མ་ཡ་ཧྲཱིཾ་ཧྲཱིཾ་ཛཿཛ༔ ཧྲཱི༔ སྐུ་གསུམ་ཚེ་ཡི་ལྷ་ཚོགས་རྣམས༔ བདག་དང་དབྱེར་མེད་བརྟན་པར་བཞུགས༔ ཨོཾ་ཨཱཿཧཱུྃ་ཧྲཱིཿཀཱ་ཡ་ཝཱ་ཀ་ཙིཏྟ་ཧཱུྃ༔ རང་དང་དབྱེར་མེད་སྐུ་གསུམ་ལྷ་ཚོགས་ལ༔ གཉིས་སུ་མེད་པར་གུས་པས་ཕྱག་འཚལ་ལོ༔ ན་མོ་པུ་རུ་ཤ་ཡ་ཧོ༔ ཧྲཱི༔ སྐུ་གསུམ་འཆི་མེད་ཚེ་ཡི་ལྷ་ཚོགས་ལ༔ ཕྱི་ནང་གསང་བ་རྒྱ་ཆེན་མཆོད་པའི་ཚོགས༔ འཆི་མེད་བདུད་རྩིའི་སྨན་དང་སྦྱར་བའི་ཟས༔ ཉོན་མོངས་འཁོར་བ་བསྒྲལ་པའི་རཀྟ་རྣམས༔ ལྷ་དང་གཉིས་སུ་མེད་པར་བདག་མཆོད་ན༔ ཐུགས་དམ་བསྐངས་ལ་དངོས་གྲུབ་བསྩལ་དུ་གསོལ༔ ཨོཾ་ཨཱཿཧཱུྃ་ཧྲཱིཿསརྦ་པཱུ་ཛ་ཁ་རཾ་ཁཱ་ཧི༔ ཀཱ་ཡ་ཝཱ་ཀ་ཙིཏྟ་སིདྡྷི་ཧཱུྃ༔ ཚེ་ཡི་བྱིན་དབབ་ཚེ་བཅུད་བསྡུ༔ སྙིང་པོ་ཐུན་བཟུང་བསྒྲུབས་པའི་རྟགས༔ མཐོང་ཚེ་དངོས་གྲུབ་བླང་ཞིང་བསྟིམ༔ ཧྲཱི༔ སྐུ་གསུམ་ངོ་བོ་མཚོ་སྐྱེས་རྡོ་རྗེའི་སྐུ༔ སྐུ་ནི་འགྱུར་མེད་རྡོ་རྗེ་ཚེ་ཡི་ལྷ༔ གསུང་དབྱངས་དྲུག་ཅུས་གསང་སྔགས་ཆོས་སྒྲ་སྒྲོག༔ ཐུགས་ཀྱི་དགོངས་པ་ཆོས་ཉིད་བརྡལ་བ་ཆེ༔ ཡོན་ཏན་རེ་སྐོང་ཡིད་བཞིན་རིན་ཆེན་གཏེར༔ ཕྲིན་ལས་ཐོགས་མེད་ལོག་འདྲེན་བདུད་བཞི་འདུལ༔ ཞི་བ་ཐུགས་རྗེ་ཆེན་པོས་འགྲོ་དོན་མཛད༔ པདྨ་ལས་འཁྲུངས་པདྨ་འབྱུང་གནས་སྐུ༔ བདེ་སྐྱེད་གསང་བའི་ལྷ་མོ་ཙཎྜ་ལཱི༔ དཔའ་བོ་མཁའ་འགྲོའི་ཚོགས་ལ་ཕྱག་འཚལ་བསྟོད༔ མདུན་བསྐྱེད་ལ་དམིགས་པའི་བཟླས་པ་ནི། ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཞེས་གཟུངས་ཐག་ནས་བཟུང་སྟེ་བཟླས་པ་ཅི་འགྲུབ་བྱའོ། །ལྷ་དང་མཉམ་པར་སྦྱར་ཏེ་གསང་སྔགས་བཟླ༔ སྐབས་སུ་བདག་མེད་ལྟ་བའི་དོན་ལ་བལྟ༔ དཔའ་བོ་མཁའ་འགྲོ་ཚོགས་ཀྱི་འཁོར་ལོས་མཆོད༔ གསང་བ་ཚེ་ཡི་ཕྲིན་ལས་ས་མ་ཡ༔ ཚེ་འགུགས་ནི། ཨོཾ་ཨཱཿཧཱུྃ་ཧྲཱི༔ བདེ་ཆེན་པདྨ་བཀོད་པའི་ཞིང་ཁམས་ནས༔ ཆོས་སྐུ་འོད་དཔག་མེད་པ་ཚེ་ཡི་བདག༔ ལྔ་ལྡན་ལོངས་སྤྱོད་རྫོགས་སྐུའི་ཞིང་ཁམས་ནས༔ འགྲོ་མགོན་སྤྱན་རས་གཟིགས་དབང་ཐུགས་རྗེའི་གཏེར༔ སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ ལྷོ་ནུབ་སྲིན་ཡུལ་ཟངས་མདོག་དཔལ་རི་ནས༔ འཆི་མེད་པདྨ་འབྱུང་གནས་སྤྲུལ་པའི་སྐུ༔ སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ སིནྡྷུ་རྒྱ་མཚོར་རོལ་པའི་མཚོ་གླིང་ནས༔ མཚོ་སྐྱེས་རྡོ་རྗེ་འཆི་མེད་ཚེ་ཡི་ལྷ༔ སྦྱོར་བའི་ཡུམ་ཆེན་ལྷ་མོ་ཙཎྜ་ལཱི༔ སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ བྲག་ཕུག་མཱ་ར་ཏཱི་ཀའི་གནས་མཆོག་ནས༔ པདྨ་སཾ་བྷ་འཆི་མེད་ཚེ་ཡི་ལྷ༔ གཉིས་མེད་སྦྱོར་བའི་ཕྱག་རྒྱ་མནྡཱ་ར༔ སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ བྲག་དམར་གཡའ་མ་ལུང་གི་གསང་ཕུག་ནས༔ གུ་རུ་པདྨ་འབྱུང་གནས་ཚེ་དབང་རྩལ༔ བདེ་སྟོང་གཉིས་མེད་སྦྱོར་བའི་མཚོ་རྒྱལ་ཡུམ༔ སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ ཡང་རྫོང་གཙང་རོང་ཟབ་གཏེར་གནས་མཆོག་ནས། །གནུབས་ཆེན་སྐྱེ་སྤྲུལ་ཞང་ཁྲོམ་མཐུ་སྟོབས་བདག །ཆོས་འཁོར་བསམ་ཡས་བསམ་གྲུབ་བདེ་ཆེན་ནས། །མངའ་བདག་ཁྲི་སྲོང་གསུང་སྤྲུལ་ཆོས་ཀྱི་དབང། །སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ ལྷང་ལྷང་མཚམས་ཕུག་དགེ་བའི་གཏེར་གནས་ནས། །སྤྲུལ་སྐུ་གཏེར་སྟོན་བཀྲ་ཤིས་སྟོབས་ཀྱི་རྒྱལ། །གུ་རུ་པདྨའི་ཨེ་ཝཾ་ལྕོག་སྒར་ནས། །རྒྱལ་བའི་སྲས་པོ་རིག་འཛིན་ངག་གི་དབང་། །སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ ཐུབ་བསྟན་རྡོར་བྲག་བླ་མའི་གདན་ས་ནས། །ཡོལ་མོ་གཏེར་སྟོན་བསྟན་འཛིན་ནོར་བུའི་ཞབས། །གུང་ཐང་བདེ་བའི་རྡོ་རྗེའི་གཞལ་ཡས་ནས། །དྲིན་ཅན་བླ་མ་ཆོས་དབྱིངས་རང་གྲོལ་དཔལ། །སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ གངས་ཅན་ཡུལ་དབུས་གྲུ་འཛིན་ཕོ་བྲང་ནས། །ཟ་ཧོར་རིག་འཛིན་བླ་མེད་རྡོ་རྗེ་རྩལ། །ཆོས་འཁོར་རྣམ་པར་རྒྱལ་བའི་ཆོས་གྲྭ་ནས། ཁྱབ་བདག་བླ་མ་པདྨ་ཕྲིན་ལས་ཞབས། །སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ ཁ་སྐོང་ནི། རྡོ་རྗེའི་གནས་མཆོག་སྒྲོལ་མ་ཕུག་པ་ནས། །ཚེ་བདག་ཆེན་པོ་འགྱུར་མེད་རྡོ་རྗེ་དང་། །གང་དེས་བྱིན་བརླབས་གྲུབ་པའི་གཞལ་ཡས་ནས། །འཇམ་དབྱངས་རྡོ་རྗེ་པདྨ་ཀུན་གསལ་ཞབས། །སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ དགོན་བྱང་སྨིན་གྲོལ་རྒྱ་མཚོའི་ཕོ་བྲང་ནས། །ཆོས་ཀྱི་དོན་གྲུབ་བསྟན་པའི་རྒྱལ་མཚན་དང་། །ཕྱོགས་མེད་འགྲོ་བ་འདུལ་བའི་གནས་མཆོག་ནས། །འཇམ་དཔལ་དབྱངས་དངོས་མཁྱེན་བརྩེ་ནུས་པའི་དབང་། སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ སྤྱི་གཙུག་ཆུ་སྐྱེས་བཞད་པའི་གདན་སྟེང་ནས། །སྐྱབས་གནས་ཀུན་འདུས་རྩ་བའི་བླ་མའི་ཞབས། །སྔོན་གྱི་ཐུགས་དམ་རྗེས་སུ་དགོངས་ནས་ཀྱང༔ འདིར་བྱོན་སྒྲུབ་པའི་རྫས་ལ་བྱིན་ཆེན་ཕོབ༔ ཚེ་ཟན་འདི་ལ་སྣོད་བཅུད་ཚེ་བཀྲག་སྟིམས༔ ཚེ་མདའ་འདི་ལ་ལེགས་ཉེས་པྲ་རྟགས་སྟོན༔ འཆི་མེད་ཚེ་ཡི་དངོས་གྲུབ་ཆར་ལྟར་ཕོབ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ ཀྱེ་ཧོ་དགོངས་དང་སྐུ་གསུམ་ཚེའི་ལྷ་ཚོགས༔ འཆི་མེད་སྒྲུབ་པའི་གནས་ནི་ཉམས་རེ་དགའ༔ རིག་འཛིན་སྒྲུབ་པ་པོ་ནི་བརྗིད་རེ་ཆེ༔ དཀྱིལ་འཁོར་སྒྲུབ་པའི་རྫས་ནི་བྱིན་རེ་ཆགས༔ ཚིལ་ཆེན་དུད་པའི་སྤྲིན་ཕུང་ཁྲིགས་སེ་ཁྲིག༔ ཞུན་ཆེན་གསལ་བའི་མར་མེ་ཡ་ལ་ལ༔ ཚེ་ཟན་འབྲང་རྒྱས་ཉི་ཟླའི་རྒྱན་དང་བཅས༔ ཕྱི་ལྟར་སྣང་བ་ཚེ་འབྲང་ལུ་གུ་རྒྱུད༔ ནང་ལྟར་སྣང་བ་སྐུ་གསུམ་ཚེ་ཡི་ལྷ༔ གསང་བ་འཆི་བ་མེད་པའི་དམ་རྫས་གཏེར༔ ཚེ་མདའ་རྒོད་སྒྲོ་སྐུ་གསུམ་ཚིགས་ཕྲེང་ཅན༔ འཆི་མེད་ཚེ་རྟེན་བླ་གཡུ་དམར་པོ་དང༔ སྣང་སྲིད་གསལ་བའི་མེ་ལོང་དྭངས་མས་བརྒྱན༔ ལེ་བརྒན་དར་གྱི་ཅོད་པན་པུ་རུ་རུ༔ འདིར་སྤྱོན་འདིར་གཤེགས་སྐུ་གསུམ་ཚེ་ཡི་ལྷ༔ འབྱུང་ཆེན་རིགས་བཞིའི་ཌཱ་ཀི་དམ་ཚིག་ཅན༔ ཕྱི་ནང་སྣོད་བཅུད་ཀུན་གྱི་ཚེ་བཀྲག་སྡུས༔ འདིར་ཁུག་ཚེ་ཡི་རྟེན་ལ་བཅུད་དུ་ཕོབ༔ ཤ་ཁྲག་སྲོག་དབུགས་ལུས་ཀྱི་ཚེ་ཉམས་ན༔ ས་ཆུ་མེ་རླུང་འབྱུང་བའི་ཚེ་བཅུད་སྡུས༔ འདིར་ཁུག་ཉམས་པ་གསོས་ལ་གནས་པ་སྤེལ༔ འཆི་མེད་ཚེ་ཡི་དངོས་གྲུབ་བསྩལ་དུ་གསོལ༔ རྡོ་རྗེ་ཚེ་ཡི་དངོས་གྲུབ་བསྩལ་དུ་གསོལ༔ ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཨཱ་ཡུརྫྙཱ་ན་ཚེ་བྷྲཱུྃ་གཡུ་བྷྲཱུྃ་ཛཿཧཱུྃ་ཨཱ༔ སྐབས་འདིར་གཏེར་སྲུང་མཆོད་པ་རྒྱལ་དབང་རྡོ་རྗེ་འཆང་གིས་མཛད་པ་ལྟར་བྱ། ཚོགས་འཁོར་བཤམས་ཏེ་བསང་ཆུ་དང་བདུད་རྩིས་བྲན་ལ། རཾ་ཡཾ་ཁཾ༔ ཨོཾ་ཨཱཿཧཱུྃ་གསུམ་བརྗོད། ཧྲཱིཿ རྔ་ཡབ་གླིང་དབུས་པདྨ་འོད། །ཟངས་མདོག་དཔལ་རིའི་ཕོ་བྲང་ནས། །སྐུ་གསུམ་འཆི་མེད་ཚེ་ཡི་ལྷ། །འཁོར་བཅས་ཚོགས་ལ་སྤྱན་འདྲེན་གཤེགས། །ཛཿཧཱུྃ་བཾ་ཧོཿ ཧྲཱིཿ འདོད་ཡོན་ལྔ་ལྡན་ཚོགས་མཆོད་སྤྲིན། །ནམ་མཁའ་གང་བ་ལེགས་སྤྲོས་ཏེ། །རྩ་གསུམ་དཀྱིལ་འཁོར་ལྷ་ལ་འབུལ། །མཆོད་བཞེས་དབང་དང་དངོས་གྲུབ་སྩོལ། །གུ་རུ་པདྨ་ཌཱ་ཀི་ནཱི་ཙཎྜ་ལཱི་ཡཻ་དེ་ཝ་ཌཱ་ཀི་ནཱི་སརྦ་དྷརྨ་པཱ་ལ་ས་པ་རི་ཝཱ་ར་ག་ཎ་ཙཀྲ་པཱུ་ཛ་ཁཱ་ཧི། རྩ་གསུམ་སྐོང་གསོ་གཏང་། ལྷག་མ་ཐུགས་སྒྲུབ་ལྟར་བྱ། ཆད་ཐོ་ནི། ཧྲཱིཿ སྔོན་ཚེ་སིནྡྷུ་རྒྱ་མཚོའི་གླིང་། །མཱ་ར་ཏཱི་ཀ་གཡའ་མ་ལུང་། །ལྷང་ལྷང་མཚམས་ཕུག་གཏེར་གནས་སུ། །པདྨའི་བཀའ་ཉན་སྲུང་མའི་ཚོགས། །སྔོན་གྱི་ཞལ་བཞེས་ཇི་བཞིན་དུ། །རྗེས་འཇུག་རིག་འཛིན་སྒྲུབ་པ་པོས། །ཇི་ལྟར་བསྒོ་བའི་ལས་བསྒྲུབ་ཅིང་། །མཆོད་གཏོར་འདི་བཞེས་ཕྲིན་ལས་མཛོད། །བརྟན་སྐྱོང་ནི། བོད་སྐྱོང་བརྟན་མ་འཁོར་བཅས་རྣམས། །བཤལ་ཆུ་བཀའ་ཡི་ཕམ་ཕབ་བཅས། །བདུད་རྩིར་བྱིན་བརླབས་འདི་བཞེས་ལ། །བཅོལ་བའི་ཕྲིན་ལས་གྲུབ་པར་མཛོད། །དངོས་གྲུབ་བླང་བ་ནི། ཧྲཱིཿ སྐུ་གསུམ་འཆི་མེད་ཚེ་ཡི་ལྷ་ཚོགས་ཀྱིས། །འདིར་འདུས་རིག་འཛིན་རྣལ་འབྱོར་བདག་ཅག་ལ། །ཐུན་མོང་ཡིད་བཞིན་ཚེ་དང་བླ་མེད་མཆོག །འདོད་དགུར་སྤྱོད་པའི་དངོས་གྲུབ་བསྩལ་དུ་གསོལ། །སིདྡྷི་ཕ་ལ་ཧཱུྃ་ཨཱཿ རྗེས་ཆོག་བཟོད་གསོལ་སྤྱི་ལྟར་རོ། །དེ་ལྟར་འཆི་མེད་སྐུ་གསུམ་རིགས་འདུས་ཀྱི་ཚེ་ཆོག་ཁྲིགས་སུ་བྱས་པ་འདི་ཡང་། བརྒྱུད་འདེབས་གཏེར་སྟོན་གྱིས་གསུངས་པ་དང་། བདག་བསྐྱེད་ཟུར་དུ་བྱས་ན་རྣམ་པ་གསལ་ཞིང་དབང་བསྐུར་སོགས་ལ་ཕན་པར་གོ་ནས་སྒྲུབ་ཐབས་ནས་བླངས། ཚེ་འགུགས་ཚེའི་དོན་དབང་ནས་བླངས་ཏེ་སྟོད་ལས་ཁྲིགས་སུ་བྱས་པར་ཚིག་ཕྲད་ཀྱི་མཚམས་སྦྱོར་འགའ་རེ་མ་གཏོགས་ཆོ་ག་དངོས་ལ་རང་བཟོའི་ཚིག་རིས་སྤུ་ཙམ་ཡང་མ་འདྲེས་ཤིང་། སྨད་ལས་ཚོགས་མཆོད་ལས་གཞུང་འདིར་མི་འདུག་པས་མེད་དུ་མི་རུང་ཕྱིར་གསར་དུ་བསྒྲིགས་པ་ལ་ཚིག་ཚོགས་ཆེས་མང་ན་ལས་བྱང་ཉུང་བ་དང་མ་བུ་མ་འགྲིག་དོགས་ཤིང་། བླ་མེད་དུ་སོང་བས་ཚོགས་ཐོག་མཐའ་བར་གསུམ་གྱི་ཐ་སྙད་ཀྱང་མི་རུང་བ་མ་ཡིན་མོད། འོན་ཀྱང་ཐུགས་སྒྲུབ་འབྲིང་པོ་སོགས་ལ་ཡང་མེད་པ་དང་། འདོན་ཆ་ཁྱེར་བདེ་བའི་ཕྱིར་སྤྱིར་བཏང་ཚོགས་མཆོད་འདི་ཙམ་གྱིས་ཆོག་པར་སེམས། གཞན་དུ་བསྲེ་སླད་ཀྱིས་མ་སྦགས་པར་སྔ་འགྱུར་རང་རྐང་གཙང་མར་ཡོང་བ་རེ་མཁྱེན་པར་འཚལ་ལོ། །ཚུལ་འདི་ཀུན་མཁྱེན་རྒྱལ་དབང་ཐམས་ཅད་མཁྱེན། །གངས་ཅན་བསྟན་འགྲོའི་མགོན་དུ་ཞབས་བརྟན་ཕྱིར། །ཨེ་ཝཾ་འདུས་སྡེར་ཚེ་ཆོག་གསར་འཛུགས་ཀྱི། །བཀའ་བསྩལ་མེ་ཏོག་ཕྲེང་བ་སྤྱིར་ལྷུང་ཚེ། །བཀའ་འབངས་དགེ་སློང་པདྨ་ཕྲིན་ལས་ཀྱིས། །ཚེ་ཡི་ཕྲིན་ལས་ཡིད་བཞིན་ནོར་བུའི་དབང་། །ཕྱག་བཞེས་ཁྲིགས་ཀྱི་སྲད་བུ་ལ་བརྒྱུས་ཏེ། །རྙིང་བསྟན་མཛེས་པའི་རྒྱན་དུ་འདི་ན་སྤེལ། །དགེ་འདིས་ཁྱབ་བདག་བླ་མ་ངག་དབང་མཚན། །ལྔ་ལྡན་ལོངས་སྐུའི་མགོན་ལྟར་མི་གཡོ་ཞིང་། །རྣམ་བཞིའི་ཕྲིན་ལས་རྒྱ་མཚོ་རབ་འཕེལ་བའི། །བཀྲ་ཤིས་བཟང་པོས་རྣམ་ཀུན་བདེ་ལེགས་ཤོག། །། ༈ འཆི་མེད་སྐུ་གསུམ་རིགས་འདུས་ཀྱི་དབང་ལེན་ཚུལ་རེག་ཟིག་ཏུ་བཏབ་པ་བཞུགས་སོ། །ན་མོ་པདྨཱ་ཀ་ར་སིདྡྷི་ཡེ། འདིར་བླ་མ་འཆི་མེད་མཚོ་སྐྱེས་རྡོ་རྗེའི་དབང་ལེན་ཚུལ་ནི། བདག་མདུན་གྱི་ཕྲིན་ལས་ཚོགས་སྐོང་སོགས་གྲུབ་རྗེས་མདུན་བསྐྱེད་དཀྱིལ་འཁོར་གྱི་གཙོ་བོ་དང་རྩ་བའི་བླ་མ་གཉིས་སུ་མེད་པར་མོས་ཏེ། ཚིག་རྣམས་ཞལ་ནས་གསུངས་ཤིང་དབང་རྫས་རྣམས་གནས་སོ་སོར་བཞག་པར་བསམ། དེ་ལ་འཇུག་པ་དང་དབང་དངོས་གཉིས་ལས། དང་པོ་ལ་བགེགས་བསྐྲད་ལས་བྱང་ལྟར་བྱ། མཎྜལ་ཕུལ། ཀྱེ་མ་གུ་རུ་ཐུགས་རྗེའི་བདག་ཉིད་ཅན༔ ཞེས་སོགས་ལན་གསུམ་གྱིས་གསོལ་བ་གདབ། དཀྱིལ་འཁོར་གཙོ་བོ་དང་བླ་མ་ཐ་མི་དད་པས། སྐལ་བར་ལྡན་ནམ་རིགས་ཀྱི་བུ་ཁྱོད་ཉོན༔ ཞེས་སོགས་དྲི་བ་མཛད་པར་མོས་ཏེ། དེའི་ལན་དུ་དམ་ཚིག་བསྲུང་བར་ཁས་བླངས་པའི་དོན། གུ་རུ་སྐུ་གསུམ་ལྷ་ཚོགས་དགོངས་སུ་གསོལ༔ ཞེས་སོགས་བརྗོད་ཅིང་། སྐྱབས་སེམས་ལན་གསུམ་བརྗོད་པ་རྣམས་ཀྱིས་འཇུག་པའོ། །གཉིས་པ་དངོས་གཞི་དབང་གི་ཡེ་ཤེས་དབབ་པ་ནི། ཞེས་བརྗོད་སློབ་དཔོན་ལྷ་ཡི་ཏིང་འཛིན་གྱིས༔ ཞེས་སོགས་ཚིགས་བཅད་ཀྱི་སྒོ་ནས་ཡེ་ཤེས་དབབ་པའི་དམིགས་པ་རྣམས་བསྟན་པ་ཡིན་པས་ཚིགས་བཅད་རྣམས་ངག་ཏུ་བརྗོད་ཅིང་། བརྗོད་དོན་གསལ་བར་བྱ་བ་ནི། དཀྱིལ་འཁོར་གྱི་གཙོ་བོའི་ཕྱག་གཡས་པའི་རྡོ་རྗེ་དང་བཅས་པའི་སྡིགས་མཛུབ་རང་ལ་བསྟན་ནས། ཧཱུྃ་ཞེས་གསུངས་པས་རང་རྒྱུད་ལ་གནས་པའི་གཉིས་འཛིན་གྱི་བགེགས་བསྐྲད་དེ་ལུས་སེམས་ཁོང་གློད། ཡང་དཀྱིལ་འཁོར་གྱི་གཙོ་བོས་ཨོཾ་ཨཱཿཧཱུྃ་ཞེས་གསུངས་པས་རང་ལུས་སྟོང་པར་སྦྱངས། སེམས་ཀྱི་རང་བཞིན་སྟོང་པའི་ངང་ལས་རང་རིག་ཡི་གེ་ཧཱུྃ་མཐིང་སྔོན་ཞིག་ཏུ་གྱུར་པར་བསམ་པའི་ངང་ནས་དར་ཅིག་མཉམ་པར་གཞག །དེའི་ངང་ནས་སྟེང་འོག་ཕྱོགས་མཚམས། འོག་མིན། བདེ་བ་ཅན། པོ་ཏ་ལ། ཟངས་མདོག་དཔལ་གྱི་རི་བོ་སོགས་ནས། ཆོས་སྐུ་སྣང་བ་མཐའ་ཡས། ལོངས་སྐུ་སྤྱན་རས་གཟིགས་དང་ཚེ་ལྷ་ཡབ་ཡུམ། སྤྲུལ་སྐུ་པདྨ་འབྱུང་གནས་རྣམས་དཔའ་བོ་མཁའ་འགྲོའི་ཚོགས་ཀྱིས་བསྐོར་བ་མདུན་གྱི་ནམ་མཁར་གློག་འགྱུ་བ་བཞིན་དུ་བྱོན་ནས་སྤྲིན་ཕུང་འཁྲིགས་པ་ལྟར་ཐིབས་ཀྱིས་བཞུགས། རང་གི་ལས་དང་དེ་རྣམས་ཀྱི་ཐུགས་རྗེ་འཛོམ་པ་ལས་དེ་དག་ཐམས་ཅད་འོད་ཀྱི་ཕུང་པོར་ལྟེམ་གྱིས་ཞུ་ནས། འོད་ཕུང་དེ་དག་ཀྱང་ཨོཾ་ཨཱཿཧཱུྃ་གི་ཡིག་འབྲུ་གྲངས་མེད་པར་གྱུར་པ་དང་། གཞན་ཡང་ཕྱོགས་བཅུའི་ཞིང་ཁམས་རབ་འབྱམས་ཀྱི་རྒྱལ་བ་ཐམས་ཅད་ཀྱི་སྐུ་གསུང་ཐུགས་ལས་བྱུང་བའི་བྱིན་རླབས་ཀྱི་འོད་ཟེར་བ་ཐག་འཛིངས་པ་བཞིན་དུ་བྱུང་བ་དང་ལྷན་ཅིག །སྲིད་གསུམ་གྱི་ཚེ་བཀྲག །འབྱུང་བའི་རོ་བཅུད་ཀྱང་འོད་ཟེར་གྱི་རྣམ་པར་བསྡུས་ཏེ་རང་རིག་ཡི་གེ་ཧཱུྃ་མཐིང་སྔོན་དུ་གྱུར་པ་དེ་ལ་ཐིམ་པར་བསམ། སླར་ཡང་ཚེ་ལྷ་ཡབ་ཡུམ་གྱི་ཐུགས་སྲོག་ཧྲཱིཿཡིག་དཀར་ལ་དམར་བའི་མདངས་ཅན་འོད་ཟེར་ཀུན་ནས་འཕྲོ་བ་ཞིག་སྐར་མདའ་ལྷུང་བ་ལྟར་བྱོན་ཏེ་ཧཱུྃ་ཡིག་ལ་ཐིམ་པར་བསམ་ཞིང་། ཌཱ་དྲིལ་སོགས་རོལ་མོ་དང་སྤོས་བཏུལ་ཞིང་དབྱངས་དང་བཅས་ཏེ། ཀྱེ༔ ཆོས་ཀྱི་དབྱིངས་ནས་འཆི་མེད་ཚེ་ཡི་ལྷ༔ ཞེས་སོགས་སྔགས་དང་བཅས་པ་བརྗོད། གཙོ་བོའི་ཕྱག་གི་རྡོ་རྗེ་ཧྲཱིཿས་མཚན་པས་གནས་གསུམ་དུ་རེག་པར་བསམ་ཞིང་རྡོ་རྗེ་རང་གི་གནས་གསུམ་དུ་གཏུགས་ལ་ཧྲཱིཿལན་གསུམ་བརྗོད། ཡང་རྩ་བའི། དེ་ནས་ཧྲཱིཿཞེས་བརྗོད་པས་སྐད་ཅིག་གིས༔ སིནྡྷུ་རྒྱ་མཚོ་དྭངས་པའི་དབུས་ཉིད་དུ༔ ཞེས་སོགས་ཀྱི་བདག་བསྐྱེད་བླང་ཚུལ། གོང་ལྟར་སྤྱན་དྲངས་སིབ་སིབ་ཐིམ་པར་བསམ༔ ཞེས་པའི་བར་ངག་ཏུ་བརྗོད་ཅིང། དེའི་སྒོམ་དོན་ནི། གོང་དུ་རང་རིག་ཡི་གེ་ཧཱུྃ་དུ་གྱུར་པ་དེ་ཉིད་ཡོངས་སུ་གྱུར་པ་ལས། སིནྡྷུ་རྒྱ་མཚོ་ལས་སྐྱེས་པའི་སྣ་ཚོགས་པདྨ་ཉི་ཟླའི་སྟེང་དུ་རང་ཉིད་བླ་མ་མཚོ་སྐྱེས་རྡོ་རྗེ་ཡབ་ཡུམ་གྱི་སྐུར་གསལ་བའི་ཡབ་ཀྱི་དུང་ཁང་དུ་ཟླ་བ་ལ་གནས་པའི་སྤྱན་རས་གཟིགས་དམར་པོ་ཞལ་གཅིག་ཕྱག་གཉིས་པའི་ཐུགས་ཀར་ཨོཾ་དཀར་པོ། ཡབ་ཀྱི་ལྗགས་སྟེང་དུ་ཨཱཿདམར་པོའི་མཐར་དབྱངས་གསལ་གྱི་ཕྲེང་བ་སྦྲུལ་འཁྱིལ་བ་ལྟ་བུ། ཡབ་ཀྱི་ཐུགས་ཙིཏྟ་རིན་པོ་ཆེའི་གུར་ཕུབ་པ་ལྟ་བུའི་ནང་དུ་ཡེ་ཤེས་སེམས་དཔའ་པདྨ་འབྱུང་གནས་དམར་སྨུག་གི་ཐུགས་སྲོག་ཧཱུྃ་མཐིང་ཀ །ཡུམ་གྱི་ཐུགས་ཀར་ཉི་ཟླའི་གའུའི་ནང་དབུས་སུ་ཧྲཱི་མ། ཤར་དུ་ར་ཧ། ལྷོར་ཙ་རི། ནུབ་ཏུ་ཧྲི་ནི། བྱང་དུ་ཡ་ས་རྣམས་ཞལ་སྦྱོར་དུ་བསམ། དེའི་ངང་ལས་ཡབ་ཀྱི་ཐོར་ཚུགས་རྩེར་ནོར་བུ་རིན་པོ་ཆེའི་ཏོག་ལས་འོད་ཉི་མའི་ཟེར་ལྟར་འཕྲོས་པས། གོང་ལྟར་སྐུ་གསུམ་ཚེའི་ལྷ་ཚོགས་ཐམས་ཅད་སྤྱན་དྲངས་ཏེ་རང་ལ་སིབ་སིབ་ཐིམ་པར་མོས་ཏེ་སྤོས་རོལ་བྱ། དེ་བརྟན་པར་བྱ་བའི་ཕྱིར་དབང་དངོས་ནི་བུམ་གསང་ཡེ་ཤེས་བདེ་ཆེན་དང་བཞི་ལས། དང་པོ་བུམ་དབང་ནི། བུམ་པ་དང་ཚེ་འབྲང་མ་བྲལ་བར་བཏེགས་ལ་རང་གི་སྤྱི་བོར་བཞག་སྟེ། དཀྱིལ་འཁོར་གྱི་གཙོ་བོ་དང་བླ་མ་གཉིས་སུ་མེད་པས་དབང་བསྐུར་བར་བསམ་ཞིང་། ཨོཾ༔ རིན་ཆེན་བུམ་པ་ཟླུམ་པོ་གཞལ་ཡས་ཁང༔ ཞེས་སོགས་སྔགས་བཅས་བརྗོད། ཚེའི་བར་ཆད་བསྲུང་ཕྱིར་ཧྲཱིཿཞེས་བརྗོད་ལ་བུམ་ཆུ་བཏུང་ངོ་། །རྩ་བར། སྤྱི་གཙུག་རིན་ཆེན་འབར་བ་གནས་གྱུར་ནས༔ ཞེས་སོགས་ངག་ཏུ་བརྗོད། སྒོམ་དོན་རང་ཉིད་ཚེ་ལྷ་མཚོ་སྐྱེས་རྡོ་རྗེ་ཡབ་ཡུམ་དུ་གསལ་བའི་ཡབ་ཀྱི་སྤྱི་གཙུག་རིན་ཆེན་འབར་བ་གནས་འགྱུར་ཏེ་རྟ་མགྲིན་དུ་གྱུར་པའི་སྐུ་ལས་མེ་འབར་ཏེ་བགེགས་ཚོགས་བསྲེགས་པར་བསམས་ལ་བཀྲ་ཤིས་ཀྱི་མེ་ཏོག་འཐོར་ཞིང་། ཧྲཱི༔ རྒྱལ་བ་ཀུན་གྱི་ཆོས་སྐུ་འོད་དཔག་མེད༔ ཅེས་སོགས་བརྗོད། རྩ་བར། སྐུ་ཉིད་བདུད་རྩིའི་རྒྱུན་དུ་བབས་པ་ལས༔ ཞེས་སོགས་བརྗོད་ཅིང་། དེའི་སྒོམ་དོན་ནི་སྤྱི་གཙུག་གི་རྟ་མགྲིན་བདུད་རྩིར་ཞུ། རྩ་ཁམས་ཀུན་ཁྱབ་པས་ནང་གི་བར་ཆད་སྲུང་། ཕྱི་རོལ་སྒོ་དགུ་བ་སྤུའི་བུ་ག་ཐམས་ཅད་ཁྲོ་རྒྱལ་བདུད་རྩི་འཁྱིལ་པའི་ངོ་བོ་སྣ་ཚོགས་རྡོ་རྗེས་ཞུ་ལུགས་སུ་གཏམས་པར་བསམས་ལ། པདྨ་རྟ་ཞལ་གྱིས་མཚན་པ་སྤྱི་བོར་བླངས་ཏེ། ཧྲཱི༔ རྒྱལ་བས་དབང་བསྐུར་རིགས་ཀྱི་ཅོད་པན་དུ༔ ཞེས་སོགས་བརྗོད་ལ། ཡབ་ཀྱི་སྤྱི་གཙུག་ཏུ་རྟ་མགོ་ལྗང་ཞུར་གསལ་བའི་སྟེང་རིགས་བདག་འོད་དཔག་མེད་མཚོན་པའི་ཐིག་ལེ་དམར་པོས་བརྒྱན་པར་བསམ་པ་ནི་སྤྱི་དབང་དང་ཁྱད་པར་དང་པོ་བུམ་པའི་དབང་ངོ་། །བྱེ་བྲག་ཏུ། གཉིས་པ་དུང་ཁང་གི་ལྷ་སྤྱན་རས་གཟིགས་ལ་བརྟེན་པའི་གསང་དབང་ནི། རྩ་བར། དེ་ནས་དུང་ཁང་ལྷ་ཡི་ཐུགས་སྲོག་ལས༔ ཞེས་སོགས་ཀྱི་དགོངས་པ་ལྟར། རང་ཉིད་ཚེ་ལྷ་ཡབ་ཡུམ་དུ་གསལ་བའི་ཡབ་ཀྱི་དུང་ཁང་ན་བཞུགས་པའི་སྤྱན་རས་གཟིགས་ཀྱི་ཐུགས་སྲོག་ཨོཾ་དཀར་པོ་ལས་འོད་ཟེར་འཕྲོས་རི་བོ་ཏ་ལའི་རྩེ་ཕོ་བྲང་ཤེལ་གྱི་ཡང་ཕུག་གི་གཞལ་ཡས་ཁང་ནས་སྤྱན་རས་གཟིགས་ཀྱི་ལྷ་ཚོགས་སྤྱན་དྲངས་ནས་དུང་ཁང་གི་ལྷ་ལ་ཐིམ་པར་བསམ་པ་ནི་གསང་དབང་གི་ཡེ་ཤེས་དབབ་པའོ། །དེ་བརྟན་པའི་ཕྱིར། ཨོཾ༔ རིན་ཆེན་བུམ་པ་ཟླུམ་པོ་གཞལ་ཡས་ཁང༔ ཞེས་སོགས་བུམ་དབང་གི་བསྐུར་ཚིག་གོང་ལྟར་བརྗོད་ལ་བུམ་པ་སྤྱི་བོར་བླང་། རང་གི་ལྗགས་སྟེང་གི་ཨཱཿསྔགས་ཕྲེང་དང་བཅས་པ་བདུད་རྩིར་ཞུ་ནས་ཡབ་ཡུམ་གྱི་རྩ་འཁོར་ཀུན་ཁྱབ་པར་བསམས་ཏེ། རླུང་བུམ་པ་ཅན་ཐུན་གཅིག་བཟུང་། གསང་དབང་དངོས་མེ་ལོང་ཡིག་བདུན་གྱིས་མཚན་པ་མགྲིན་པར་གཏུགས་ཏེ། ཧྲཱི༔ ཡིག་བདུན་འདི་ལས་འཕགས་པའི་སྐུ་བྱོན་པ༔ ཞེས་སོགས་སྔགས་བཅས་བརྗོད་པ་ནི་གསང་དབང་ངོ་། །གསུམ་པ་ཡུམ་ལ་བརྟེན་པའི་ཤེས་རབ་ཡེ་ཤེས་ཀྱི་དབང་ནི། རྩ་བར། དེ་ནས་ཡུམ་གྱི་ཐུགས་ནང་ཧྲཱིཿམ་ལས༔ འོད་འཕྲོས་གོང་བཞིན་སྤྱན་དྲངས་བུམ་དབང་བསྐུར༔ ཞེས་པའི་དོན་རང་ཚེ་ལྷ་ཡབ་ཡུམ་དུ་གསལ་བའི་ཡུམ་གྱི་ཐུགས་སྲོག་ཧྲཱིཿམ་ཞལ་སྦྱོར་ལས་འོད་འཕྲོས་པས་རང་བཞིན་གྱི་གནས་ནས་རང་འདྲའི་ཡུམ་གྱི་ལྷ་ཚོགས་སྤྱན་དྲངས་ཏེ། རང་ཉིད་ཀྱི་ཡུམ་ལ་ཐིམ་པར་བསམ་པ་ནི་ཡེ་ཤེས་པ་དབབ་པའོ། དེ་བརྟན་ཕྱིར། ཨོཾ༔ རིན་ཆེན་བུམ་པ་ཟླུམ་པོ་གཞལ་ཡས་ཁང༔ ཞེས་སོགས་སྔགས་ཚིག་དང་བཅས་ཏེ་བུམ་དབང་བླང་། རྩ་བར། ཐབས་ཤེས་ཉི་ཟླའི་གའུ་གཡོན་གཡས་འཁོར༔ ཞེས་སོགས་བརྗོད། སྒོམ་དོན་ནི། ཡུམ་གྱི་ཐུགས་ཀར་ཉི་མ་འོག་དང་ཟླ་བ་སྟེང་དུ་བྱས་པའི་གའུ་ཁ་སྦྱོར་ཡོད་པའི་ཉི་མ་གཡོན་དང་ཟླ་བ་གཡས་སུ་འཁོར། གོང་དུ་བཤད་པའི་ཤར་དུ་ར་ཧ་སོགས་རིགས་བཞི་ཡབ་ཡུམ་གྱི་སྲོག་ཡིག་རྣམས་རང་སྒྲ་སྒྲོག་པའི་རྐྱེན་གྱིས་རང་ཉིད་ཚེ་ལྷ་ཡབ་ཡུམ་སྙོམས་པར་ཞུགས། ལྷ་ཚོགས་ཐམས་ཅད་བདེ་བའི་རང་བཞིན་མཆོག་ཏུ་རྒྱས་པར་བསམས་ཏེ་བདེ་སྟོང་གི་མཆོག་ཏུ་མཉམ་པར་གཞག །དེ་བརྟན་པའི་ཕྱིར་ཉི་ཟླའི་གའུ་ཚ་གྲང་གི་རྫས་དང་ལྡན་པ་ལག་གཡོན་དུ་བཟུང་སྟེ། ཧྲཱི༔ རྒྱལ་བ་ཀུན་གྱི་ཡུམ་ཆེན་ཌཱ་ཀི་མ༔ ཞེས་སོགས་སྔགས་བཅས་བརྗོད་ཅིང་། མཐར་ཉི་ཟླའི་གའུ་ལྕེ་ཐོག་ཏུ་འཇོག་པ་ནི་དབང་གསུམ་པ་ཤེས་རབ་ཡེ་ཤེས་སོ། །བཞི་པ་ཐུགས་ཀའི་ཡེ་ཤེས་སེམས་དཔའ་ལ་བརྟེན་པའི་བདེ་བ་ཆེན་པོ་རིག་པའི་རྩལ་དབང་ནི། རྩ་བར། ཙིཏྟ་ལྷ་ཡི་ཐུགས་ཀའི་སྲོག་ཡིག་ལས༔ འོད་འཕྲོས་སྤྱན་དྲངས་བསྟིམ་ཞིང་བུམ་དབང་བསྐུར༔ ཞེས་གསུངས་པའི་དོན་རང་ཉིད་ཚེ་ལྷ་ཡབ་ཡུམ་དུ་གསལ་བའི་ཡབ་ཀྱི་ཐུགས་ཙིཏྟའི་ནང་པད་འབྱུང་ཡེ་ཤེས་སེམས་དཔའི་ཐུགས་སྲོག་ཧཱུྃ་མཐིང་ག་ལས་འོད་ཟེར་འཕྲོས་པས། རྔ་ཡབ་གླིང་ནས་རང་འདྲ་སྤྱན་དྲངས་ཏེ་ཐུགས་ཀའི་ལྷ་ལ་ཐིམ་པར་བསམ་པ་ནི་ཡེ་ཤེས་དབབ་པའོ། །དེ་བརྟན་ཕྱིར་བུམ་དབང་ནི། ཨོཾ༔ རིན་ཆེན་བུམ་པ་ཟླུམ་པོ་གཞལ་ཡས་ཁང༔ ཞེས་སོགས་བརྗོད། དབང་དངོས་ནི། རྡོ་རྗེ་གཡས་དང་ཐོད་པ་གཡོན་དུ་བླངས་ཏེ་སྙིང་གར་སྟེང་འོག་ཏུ་བཟུང་ལ། ཧྲཱི༔ འདས་དང་མ་བྱོན་ད་ལྟ་དུས་གསུམ་གྱི༔ ཞེས་སོགས་སྔགས་བཅས་བརྗོད། དཀྱིལ་འཁོར་གྱི་གཙོ་བོས་རང་ལ་བདུད་རྩི་ཁར་སྐྱེལ་ཞིང་རྡོ་རྗེ་བསྟན་ཏེ་ཚིག་དབང་རིམ་པར་བསྐུར་ཞིང་ངོ་སྤྲད་པས་དོན་རྒྱུད་ལ་སྐྱེས་པར་བསམས་ཏེ། ཀྱེ་ཧོ་སྐལ་ལྡན་རིགས་ཀྱི་བུ་ཁྱོད་ཉོན༔ ཞེས་སོགས་ནས་བཟུང་། ཕཊ་ཀྱི་སྒྲ་ལ་བརྟེན་ནས་བརྗོད་མེད་ཀྱི་དོན་ངོ་སྤྲད་པ། རྡོ་རྗེ་གསོར་ཞིང་བདུད་རྩི་ལན་གསུམ་དཀྲུགས་ཏེ་ངོ་སྤྲད་པ་རྣམས་རིམ་བཞིན་རྒྱུད་ལ་བསྟར་ཞིང་། རྟགས་འདི་ཟུངས་ལ་དོན་དུ་གོ་བར་མཛོད། ཅེས་པའི་བར་ངག་ཏུ་བརྗོད། དེ་ཡང་རྩ་བར། ཡོངས་རྫོགས་རིག་རྩལ་རྒྱ་གསུམ་རྫོགས་པར་སྦྱིན༔ ཞེས་གསུངས་པའི་དོན་ནི་ཐོག་མར་ཕྱག་མཚན་གཏད་པ། བར་དུ་བརྗོད་མེད། ཐ་མར་རྡོ་རྗེས་བདུད་རྩི་དཀྲུགས་པ་གསུམ་ཡིན་པས་དབང་བཞི་པ་རིག་པའི་རྩལ་དབང་ངོ་། །དེ་ལྟར་དབང་བཞིའི་མཐའ་རྟེན་ཚེའི་དངོས་གྲུབ་བླང་བའི་དབང་དངོས་ནི། དཔོན་སློབ་ཀུན་གྱིས་ཚེ་པྲ་བརྟག་པའི་མར་མེ་རེ་རེ་བཟུང་། རང་ཚེ་ལྷ་ཡབ་ཡུམ་དུ་གསལ་བའི་ཡབ་ཀྱི་དབུ་གཙུག་གི་རྟ་མགོས་རྟ་སྐད་ཐེངས་གསུམ་དུ་བསྒྲགས་པས་བགེགས་ཐམས་ཅད་བསྐྲད་པར་བསམས་ལ། ཨོཾ་ཨཱཿཧཱུྃ་ཧྲཱིཿབཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ནྲྀ་བྷྲཱུྃ་བཛྲ་རཀྵ་རཀྵ༔ གནོད་བྱེད་འབྱུང་པོ་ཨུ་ཙ་ཏ་ཡ་ཧཱུྃ་ཧཱུྃ་ཕཊ༔ ཅེས་བརྗོད། གཡས་པས་མདའ་དར་ཚད་གཞལ་ཞིང་གཡབ། གཡོན་པས་ཚེ་འབྲང་གཟུང་ལ་དབྱངས་དང་བཅས་ཏེ། ཨོཾ་ཨཱཿཧཱུྃ་ཧྲཱི༔ བདེ་ཆེན་པདྨ་བཀོད་པའི་ཞིང་ཁམས་ནས༔ ཞེས་སོགས་ཡོངས་རྫོགས་བྱས་རྗེས་ཚེ་མདའ་ཇི་ཙམ་འཕེལ་པྲ་བརྟག་གོ །དེ་ནས་ཚེའི་འབྲང་རྒྱས་ལྷའི་རང་བཞིན་དུ་གསལ་བ་རང་གི་སྤྱི་བོར་བླངས་ཏེ། ཨོཾ་ཨཱཿཧཱུྃ་ཧྲཱི༔ སྣོད་ཀྱི་འཇིག་རྟེན་བྷནྡྷ་ཡངས་པ་རུ༔ ཞེས་སོགས་སྔགས་བཅས་བརྗོད། སྒོམ་དོན་ནི་ཚེ་ལྷ་ཡབ་ཡུམ་གྱི་སྦྱོར་མཚམས་ནས་ཚེའི་བདུད་རྩི་དཀར་དམར་མདངས་དང་ལྡན་པའི་རྒྱུན་རང་གི་ཚངས་བུག་ནས་ཞུགས་ཏེ་ལུས་ཀྱི་ནང་ཐམས་ཅད་གང་བས་འབྱུང་བ་བཞིའི་ངོ་བོ་ཤ་ཁྲག་དྲོད་དབུགས་ཀྱི་ཚེ་ཉམས་པ་གསོས། ཤ་སངས་རྒྱས་སྤྱན། ཁྲག་མཱ་མ་ཀཱི །དྲོད་གོས་དཀར་མོ། དབུགས་དམ་ཚིག་སྒྲོལ་མ་སྟེ་ལྷའི་ངོ་བོར་གྱུར་པར་བསམ། རྩ་བར། ཐོག་མར་ཚེ་འབྲང་ལ་རོལ་པའི་ཚིགས་བཅད་དང་མཇུག་ཏུ་དེའི་སྒོམ་དོན་རྣམས་གསུངས་པ་འདིར་ཐོག་མར་སྒོམ་དོན་ནི། ཞེས་བརྗོད་སྣོད་བཅུད་ལྷར་བསྟིམ་ལྷ་ཚོགས་རྣམས༔ ཞེས་པ་ནས། ཐུགས་སྲོག་ཧཱུྃ་དང་གཉིས་མེད་ཨཿདཀར་གྱུར༔ ཞེས་པའི་བར་ཡིན་པས་འདི་ལྟར་བསམས་ཏེ། སྣོད་བཅུད་ཐམས་ཅད་གཏོར་མའི་ལྷར་ཐིམ། དེ་ཡང་ཡུམ་ཡབ་ལ། དུང་ཁང་གི་སྤྱན་རས་གཟིགས་ཡབ་དང་བཅས་པ་ཡེ་ཤེས་སེམས་དཔའ་པད་འབྱུང་ལ་ཐིམ། དེ་ཡང་ཐུགས་སྲོག་ཧཱུྃ་ལ་ཐིམ། ཧཱུྃ་ཡང་ཞབས་ཀྱུ་ནས་གྱེན་རྫོགས་སུ་ཀླད་ཀོར་གྱི་ཐིག་ལེའི་བར་དུ་བསྡུས་ཤིང་ཐིག་ལེ་དཀར་དམར་ཚེའི་རང་བཞིན་དུ་གྱུར། རང་ཚེ་ལྷ་ཡབ་ཡུམ་དུ་གསལ་བའི་སྤྱི་གཙུག་ཏུ་ཐིམ་པར་བསམས་ལ། ཧྲཱི༔ གཏོར་སྣོད་སིནྡྷུ་རྒྱ་མཚོ་དྭངས་པའི་དབུས༔ ཞེས་སོགས་བརྗོད་ཅིང་ཚེ་འབྲང་ལ་རོལ་པའི་མཐར་རླུང་རྔུབ་ཅིང་དགང་བས་གོང་གི་ཚེའི་ཐིག་ལེ་དཀར་དམར་རང་གི་སྤྱི་གཙུག་ནས་ཐིམ་པས། རང་གི་སྙིང་གར་ཉི་ཟླའི་གའུ་ཁ་སྦྱོར་ཞིག་གི་ནང་དུ་ཐུགས་སྲོག་ཧཱུྃ་དང་གཉིས་སུ་མེད་པར་གྱུར་ཅིང་མཐར་ཧཱུྃ་དེ་ཡང་ཨཿདཀར་པོ་ཞིག་ཏུ་གནས་གྱུར་པར་བསམས་ལ། དབང་དེ་བརྟན་པར་བྱ་བའི་ཚེ་མདའ་བཟུང་། ཚེ་རིལ་ཟ། ཚེ་ཆང་དང་ཚེ་ཆུ་འཐུང་། ཚེ་ཡི་བར་ཆད་བསྲུང་བའི་ཕྱིར་དུ་རྟ་ཞལ་རང་གི་སྤྱི་གཙུག་ཏུ་གཏུགས་ལ་སྤྱི་བོར་རྟ་མགོ་གསལ་གདབ། ཡང་སྙིང་བཟླ་ཞིང་ཚེ་ཡི་དོན་ལ་བལྟ༔ ཞེས་པ་ནི་རྟ་མགྲིན་གྱི་སྔགས་མ་ཡིན་པར། བཛྲ་གུ་རུ་པདྨ་དྷཱ་ཀི་སོགས་འདི་གའི་ཚེའི་སྙིང་པོ་བཟླ་ཞིང་གནས་ལུགས་ཀྱི་དོན་ལ་མཉམ་པར་བཞག་གོ །མཐར་ཚེ་སྟོང་པ་ཉིད་ཀྱི་ངང་དུ་སྦ་བ་ནི། རྩ་བར། གོང་བཞིན་བསྡུས་ནས་མཐའ་རུ་ཨཿཉིད་ཀྱང༔ འཇའ་ལྟར་ཡལ་ཞིང་དེ་ཡི་ངང་དུ་བལྟ༔ ཞེས་གསུངས་པའི་དོན་བསྒོམ་པར་བྱ་བ་ལ། རང་ཚེ་ལྷ་ཡབ་ཡུམ་དུ་གསལ་བའི་བསྐྱེད་རིམ་དེ་ཡང་རྫོགས་རིམ་དུ་གོང་བཞིན་བསྡུ་སྟེ་ཡུམ་ཡབ་ལ། དུང་ཁང་གི་ལྷ་དང་ཡབ་ཀྱང་ཡེ་ཤེས་སེམས་དཔའ་ལ། དེ་ཏིང་ངེ་འཛིན་སེམས་དཔའ་ཧཱུྃ་ཡིག་ཨཿརུ་གྱུར་པ་ལ་ཐིམ། ཨཿཉིད་ཀྱང་ནམ་མཁར་འཇའ་ཡལ་བ་ལྟར་མི་དམིགས་པར་བསམས་ལ་ཀ་དག་གི་ངང་དུ་བཞག་པ་ནི་ཤིན་ཏུ་ཟབ་པ་སྟེ། བཀའ་བརྒྱད་ལས། མི་འགྱུར་མི་ཤིགས་རྡོ་རྗེའི་སྐུ༔ སྟོང་པའི་གོ་ཆ་བླ་ན་མེད༔ ཆོས་སྐུ་སྐྱེ་མེད་རྡོ་རྗེ་ཡིས༔ མཚན་མའི་སྤྱོད་ཡུལ་ཀུན་བཅོམ་ནས༔ ཆོས་ཀྱི་དབྱིངས་སུ་རྒྱས་བཏབ་པ༔ སངས་རྒྱས་ཀྱིས་ཀྱང་མི་གཟིགས་ན༔ གནོད་བྱེད་བགེགས་ཀྱིས་ག་ལ་མཐོང༔ ཞེས་གསུངས་པའི་ཕྱིར་རོ། །རྗེས་ཀྱི་བྱ་བ་ནི། རྩ་བར། ཡོན་ཕུལ་མ་ཉམས་ཚོགས་ཀྱི་འཁོར་ལོ་བསྐོར༔ ཞེས་སོགས་ཀྱི་དོན། སྤྱི་ལྟར། གཙོ་བོས་ཇི་ལྟར་སོགས་དམ་ཚིག་ཁས་བླང་། གཏང་རག་མཎྜལ། དེང་ནས་བརྩམ་སྟེ་སོགས་བྲན་དུ་ཁས་བླངས་བརྟན་པར་བསམ། འོན་ཀྱང་སློབ་མ་ལ་དབང་བསྐུར་ན་དེ་གསུམ་ངེས་པར་དགོས་ཀྱང་། འདིར་བདག་འཇུག་གམ་དབང་ལེན་པའི་ཚེ་མ་བྱས་ཀྱང་ཆོག་པར་སེམས་པས། ལྷག་མ་ཆད་ཐོ་སོགས་ལས་བྱང་གི་དཀྱུས་ལྟར་རོ། །གཞན་དོན་དུ་དབང་བསྐུར་བའི་ཚེ་ཡང་དམིགས་གནད་རྣམས་འདི་བཞིན་བྱ་དགོས་སོ། །དེ་ལྟར་འཆི་མེད་སྐུ་གསུམ་རིགས་འདུས་ཀྱི་དབང་ལེན་ཚུལ་ཟིན་བྲིས་སུ་བཏབ་པ་འདི་ཡང་སྤྲུལ་སྐུ་པ་ནོར་བུ་དཔལ་བཟང་གིས་ནན་ཏན་དུ་བསྐུལ་བའི་ངོར། དགེ་སློང་པདྨ་ཕྲིན་ལས་ཀྱིས་བྲིས་སོ། ༈ །གཙང་རོང་གཏེར་གསར་བླ་མ་ཞི་དྲག་གཉིས་ཀྱི་གཏེར་སྲུང་མཆོད་པའི་ཕྲིན་ལས་བཞུགས་སོ། །སྐུ་གསུམ་རིགས་འདུས་འཆི་མེད་ཚེ་ཡི་ལྷ། །ཕྲིན་ལས་དྲག་པོ་ཀརྨ་གུ་རུ་ལ། །གུས་པས་བཏུད་ནས་གང་དེའི་ཟབ་ཆོས་ཀྱི། །གཏེར་སྲུང་མཆོད་པའི་རིམ་པ་བྲི་བར་བྱ། །དེ་ཡང་སྐུ་གསུམ་རིགས་འདུས་མཚོ་སྐྱེས་རྡོ་རྗེ་དང་ཀརྨ་གུ་རུ་གཉིས་ཀྱི་གཏེར་སྲུང་མཆོད་ཐབས་གཏེར་སྟོན་རིན་པོ་ཆེས་ཅུང་ཟད་སྦ་ཚུལ་གནང་བ་རྒྱུན་འབྱམས་སུ་སོང་བས་ཡི་གེ་སོགས་མི་འདུག་རུང་། ཀརྨ་གུ་རུ་སྒྲུབ་པར་འཚུབ་ཆའི་རྣམ་པའང་ཐོར་རེ་ཡོང་འདུག་པ་རིག་འཛིན་ངག་གི་དབང་པོ་ཡན་ཆད་དུ་སྲུང་མ་ཚོར་ཚོགས་དང་བཅས་ཏེ་མཆོད་པར་མཛད་པ་རྗེས་འཇུག་རྣམས་ཀྱིས་མ་ངེས་པས་མཆོད་གཏོར་ཆད་སྐྱོན་དུ་འདུག་པས། ཁམ་བུ་ལུང་གི་རོང་བཙན་ཁ་བ་དཀར་པོ་དང་ཀླུ་མོ་ལྕམ་མོ་འབུམ་བཟའ་གཉིས་ལ་གཏོར་བསྔོ་དགོས་གསུངས་པ་རྗེ་བླ་མ་པདྨ་དབང་གི་ཞལ་ལས་ཐོས་ཤིང་། ལྷང་ལྷང་གི་བདུད་ལ་གཏོར་མ་ཆད་ན་འཚུབ་ཡོང་བ་ཁོ་བོས་དངོས་སུ་གྲུབ་པས། བདུད་བཙན་ཀླུ་གསུམ་པོར་མཆོད་གཏོར་འབུལ་བར་བྱེད་པ་ལ། བདུད་བཤོས་ནག་པོ་ཟླུམ་པོ་རྩེ་མོ་ཅུང་ཟད་བཀུག་པ། རོང་བཙན་ལ་བཙན་བཤོས་ཟུར་གསུམ་དམར་པོ། ཀླུ་ལ་ཟླུམ་གཏོར་དཀར་པོ་སྦྲུལ་གྱིས་འཁྱུད་པ་གསུམ་ག་ལ་མཐེབ་སྐྱུས་བསྐོར་བ་མཆོད་པ་སོགས་བཤམས་ཏེ་བྱིན་གྱིས་བརླབ་པ་ནི། ཐུགས་ནས་འཕྲོས་པའི་རཾ་ཡཾ་ཁཾ་གསུམ་གྱིས། །མཆོད་གཏོར་རྣམས་ཀྱི་མ་དག་བསྲེགས་གཏོར་བཀྲུས། །ཨཱཿདང་ཨོཾ་ལས་བྷནྡྷ་རིན་ཆེན་སྣོད། །ཤ་ཁྲག་དང་ནི་བདུད་རྩིའི་ཀླུ་སྨན་གྱུར། །ཨོཾ་ཨཱཿཧཱུྃ། སྤྱན་འདྲེན་པ་ནི། ལྷང་ལྷང་མཚམས་ཕུའི་གནས་དང་ཁམ་བུ་ལུང་། །གནས་ཆོས་བསྲུང་བར་ཨོ་རྒྱན་ཆེན་པོ་ཡི། །སྤྱན་སྔར་ཁས་བླངས་བདུད་བཙན་ཀླུ་གསུམ་པོ། །ཐོགས་པ་མེད་པར་གནས་འདིར་ད་ཚུར་བྱོན། །རུ་དྲ་དུ་ཤུ་ལ་ཙ་ནཱ་ག་ཕུཿས་པ་རི་ཝཱ་ར་ས་མཱ་ཛཿ མཆོད་གཏོར་འབུལ་བ་ནི། ཁྲག་གི་ཨརྒྷཾ་དབང་པོའི་མེ་ཏོག་དང་། །ཤ་ཆེན་དུད་པ་ཚིལ་ཆེན་སྣང་གསལ་འབར། །མཁྲིས་པའི་དྲི་ཆབ་ཤ་རུས་ཞལ་ཟས་སྤུངས། །རྐང་གླིང་ཐོད་རྔ་སིལ་སྙན་རོལ་མོའི་ཚོགས། །བཙན་རྟ་དམར་པོ་བདུད་ཀྱི་རྟ་ནག་པོ། །སྒ་སྲབ་ཆས་མཛེས་གོ་མཚོན་དར་ནག་གོས། །སྨན་རཀ་གཏོར་མ་ཕྱི་ནང་ཚོགས་མཆོད་ཀྱིས། །སྟོབས་ལྡན་བདུད་བཙན་གཉིས་ཀྱི་ཐུགས་དམ་བསྐང་། །རྩི་སྨན་དྲི་ལྡན་མཆོད་ཡོན་མེ་ཏོག་བཀྲ །ཙནྡན་ཛཱ་ཏི་སྤོས་དཀར་དུད་སྤྲིན་འཁྲིགས། །ཤེལ་སོགས་སྣང་གསལ་ཀླུ་སྨན་དྲི་ཆབ་དང་། །རོ་བརྒྱའི་ཞལ་ཟས་སྙན་པའི་སྒྲ་ཡང་འཁྲོལ། །དར་ཟབ་རིན་ཆེན་སྐྱེད་ཚལ་ནགས་སྨན་ལྗོངས། །ཆུ་ཀླུང་མཚོ་དང་རུས་སྦལ་རྒྱན་གྱིས་མཛེས། །དཀར་གསུམ་མངར་གསུམ་སྦྱར་བའི་ཚོགས་གཏོར་གྱིས། །ཀླུ་ཆེན་ལྕམ་མོ་འབུམ་བཟའི་ཐུགས་དམ་བསྐང་། བདུད་ལ། ཨོཾ་རུ་དྲ་དུ་རཱ་ཛ་ས་པ་རི་ཝཱ་ར་མ་ཧཱ་བ་ལིཾ་ཏ་ཁ་རཾ་ཁཱ་ཧི། ལན་གསུམ་དང་གོང་གི་སྔགས་ཤམ་དུ་མ་ཧཱ་པཉྩ་དང་རཀྟ་ཡང་སྦྱར་ཏེ་འབུལ། བཙན་ལ། ཨོཾ་ཤུ་ལ་རཱ་ཛ་སོགས་ཀྱིས་སྨན་རཀ་གཏོར་གསུམ་དང་། ཀླུ་ལ། ནཱ་ག་ཕུཿརཱ་ཛས་གཏོར་མ་དབུལ། མཐིང་ནག་མི་སྲུན་བདུད་ཀྱི་ཚོགས། །དར་ནག་བ་དན་ཞགས་པ་འཛིན། །མཐིང་ནག་གོས་གྱོན་རྟ་ནག་འཆིབ། །བསྟོད་དོ་བཅོལ་པའི་ཕྲིན་ལས་མཛོད། །སྲོག་གི་གཤེད་པོ་བཙན་རྒོད་ཆེ། །མདུང་དམར་ཞགས་འཛིན་རྟ་དམར་ཞོན། །བསེ་ཁྲབ་བསེ་རྨོག་གྱོན་ཞིང་རྔམ། །བསྟོད་དོ་བཅོལ་པའི་ཕྲིན་ལས་མཛོད། །ཀླུ་མོ་དཀར་སྔོ་རུས་སྦལ་ཆིབས། །དར་གྱི་ན་བཟའ་མཛེས་པར་གསོལ། །རིན་ཆེན་ནོར་བུ་བུམ་པ་འཛིན། །བསྟོད་དོ་བཅོལ་པའི་ཕྲིན་ལས་མཛོད། །བཛྲ་མུཿས་གཤེགས་སུ་གསོལ། གཙང་རོང་གཏེར་གསར་བླ་མ་ཞི་དྲག་གཉིས་ཀྱི་གཏེར་སྲུང་མཆོད་པའི་ཕྲིན་ལས་འདི་ཉིད་ཞང་སྣ་ནམ་པ་རྡོ་རྗེ་བདུད་འཇོམས་ཀྱི་སྤྲུལ་པའི་ཟློས་གར་བློ་བཟང་པདྨ་ཕྲིན་ལས་ཀྱི་གསུང་གིས་བསྐུལ་བ་དང་དུ་བླངས་ཏེ་ཟ་ཧོར་གྱི་སྔགས་སྨྱོན་ཟིལ་གནོན་དྲག་པོ་རྩལ་གྱིས་དགའ་ལྡན་ཕོ་བྲང་དུ་སྦྱར་བའོ།། ༈ བླ་མ་མཚོ་སྐྱེས་རྡོ་རྗེ་སྐུ་གསུམ་རིགས་འདུས་ཀྱི་བསྙེན་ཡིག་ཡིད་བཞིན་ཆར་འབེབ་བཞུགས་སོ། །ན་མོ་པདྨཱ་ཀ་ར་ཡ། སིནྡྷུ་ཝ་རའི་ཆུ་གཏེར་འཁྱིལ་བའི་དབུས། །མཚོ་སྐྱེས་འདབ་སྟོང་བཞད་པའི་གེ་སར་རྩེར། །ཟུང་འཇུག་རྡོ་རྗེའི་གར་མཛད་འཆི་མེད་ལྷ། །སྐུ་གསུམ་ངོ་བོ་རིགས་འདུས་བླ་མར་འདུད། །ཉིད་ལས་མི་གཞན་རྒྱལ་དབང་ཀུན་གྱི་དངོས། །རིགས་བརྒྱའི་ཁྱབ་བདག་དོན་གྱི་ཐམས་ཅད་མཁྱེན། །ཟ་ཧོར་རིག་འཛིན་རྡོ་རྗེ་ཐོགས་མེད་རྩལ། ཁྱོད་ཞབས་བྱང་ཆུབ་བར་དུ་སྤྱི་བོར་བསྟེན། །གང་དེའི་དྲིན་ལས་ཉེར་ཐོབ་སྨིན་གྲོལ་བཅུད། །འཆི་མེད་དངོས་གྲུབ་སྟེར་བའི་བུམ་པའི་ཞལ། །བྱིན་རླབས་དྲོད་རླངས་ཐུལ་བ་འདིར་བྱིན་ནས། །སྐལ་བཟང་གྲུབ་པའི་དགའ་སྟོན་སྤེལ་བར་བྱ། །དེ་ལ་འདིར་གུ་རུ་པདྨའི་ཐུགས་བཅུད། བླ་མ་མཚོ་སྐྱེས་རྡོ་རྗེ་སྐུ་གསུམ་རིགས་འདུས་ཀྱི་སྒྲུབ་སྐོར་འདི་སྔོན་བསམ་ཡས་སྟེང་ཁང་དུ་རྡོ་རྗེའི་སློབ་དཔོན་པདྨ་འབྱུང་གནས། རྗེ་རྒྱལ་ཁྲི་སྲོང་ལྡེའུ་བཙན། འབངས་སངས་རྒྱས་ཡེ་ཤེས། གྲོགས་མཁར་ཆེན་བཟའ་རྣམས་གདན་འཛོམ་སྟེ་ཚོགས་ཀྱི་འཁོར་ལོ་བསྐོར་ཞིང་། མངའ་བདག་གིས་མཎྜལ་གོས་བེར། འབྲུ་སྐྱེམས་དང་བཅས་ཏེ་གསོལ་བ་བཏབ་པའི་ངོར་གུ་རུའི་ཕྱག་གཡོན་ཚེ་བུམ་དང་གཡས་རྡོ་རྗེ་བསྣམས་ཏེ་འགུགས་འདྲེན་གྱི་ཕྱག་རྒྱ་ལན་གསུམ་མཛད་པས་དབུ་ཐོག་གི་ནམ་མཁར་འཇའ་འོད་ཀྱི་ཀློང་དུ་ཚེའི་ལྷ་ཚོགས་ཞལ་བསྟན། ཕྱག་གི་ཚེ་བུམ་ཁོལ་ཞིང་ལུད་དེ་དྲི་བཟང་གིས་ཁྱབ། དབུ་རྩེར་འཇའ་གུར་མེ་ཏོག་གི་ཆར་སོགས་ངོ་མཚར་གྱི་ལྟས་དུ་མ་བསྟན་ཞིང་། རྗེ་འབངས་གྲོགས་གསུམ་ལ་ཚེའི་དོན་དབང་བསྐུར་ཞིང་ལྷ་དང་དབྱེར་མེད་དུ་ངོ་སྤྲད། དེ་ལྟ་བུའི་གདམས་པ་རྣམས་ཐོག་མཐའ་བར་གསུམ་གྱི་ལས་ཅན་ལ་དགོངས་ཏེ་གཙང་རོང་ཆུང་གི་བྲག་ལྷང་ལྷང་མར་ཟབ་གཏེར་དུ་སྦས་ཤིང་སྨོན་ལམ་གྱི་རྒྱས་བཏབ་པ་ལས། དང་པོའི་ལས་ཅན་ནི་གུ་རུ་ཆོས་དབང་ཡིན་ཏེ། མཚམས་ཕུག་གྲུབ་པའི་གནས་ཀྱི་ལུང་བྱང་ལས། རྒྱ་ཧོར་བོད་དུ་འབྲེལ་བའི་ཚེ༔ གནས་འདིར་སྦས་པའི་གཏེར་ཁ་རྡོལ༔ བོད་ཁམས་ཁྱབ་པའི་འགྲོ་དོན་བྱེད༔ སྐལ་ལྡན་དང་པོའི་སྤྱོད་ཡུལ་ཡིན༔ ཞེས་གསུངས་པའི་ཕྱིར་རྒྱ་ཧོར་དང་འབྲེལ་བ་ནི་འདི་སྐབས་ས་པཎ་རྒྱ་ནག་ཏུ་བྱོན་པ་དང་འགྲིག །ཆོས་དབང་གིས་གཏེར་ཁ་བཅོ་བརྒྱད་ཞལ་ཕྱེས་པའི་བཅུ་བདུན་པ་རོང་ཆུང་ལྷང་ལྷང་བྲག་ནས་བཏོན་པ་གཏེར་འབྱུང་དུ་གསལ། གོང་གི་ལུང་བསྟན་འཕྲོ་ལས་དུས་རྟགས་འགའ་ཞིག་གསུངས་པའི་མཐར། བདུད་རིགས་ལོག་པའི་མཐའ་དམག་དཔུང༔ ཟློག་བྱེད་གནས་གཞན་གང་ན་མེད༔ སྐལ་ལྡན་གཉིས་པའི་སྤྱོད་ཡུལ་ཡིན༔ ཞེས་གསུངས་པའི་གཉིས་པ་ནི། ཆོས་དབང་ཉིད་ཀྱི་སྐྱེ་བར་ལུང་བསྟན་ཚད་མ་དུ་མས་གྲུབ་པའི་ཟབ་གཏེར་འདི་ཉིད་འདོན་པ་ཆོས་རྒྱལ་བཀྲ་ཤིས་སྟོབས་རྒྱལ་ཉིད་ཡིན་ནོ། གསུམ་པ་ནི། གོང་གི་འཕྲོ་ལས། རུས་སྦལ་ནག་པོ་གཙང་ཆབ་སྙོག༔ ཅེས་པའི་དུས་རྟགས་དང་འགྲིག་པར། སྐལ་ལྡན་འབྱུང་བ་གསུམ་པའི་དོན༔ ཞེས་གསུངས་པ་ནི་ཁོ་བོའི་བླ་མ་ཀུན་མཁྱེན་རྒྱལ་དབང་བློ་བཟང་རྒྱ་མཚོ་ཉིད་ཡིན་ཏེ། ཟབ་གཏེར་དངོས་སྤྱན་མ་དྲངས་ཀྱང་། ཀརྨ་གུ་རུ་ཁྲོས་པ་དག་སྣང་གི་དགོངས་གཏེར་ཡང་གསང་དྲག་པོ་དང་། སྐུ་གསུམ་རིགས་འདུས་ཀྱི་ངོ་བོ་ཚེ་དཔག་མེད་དྭངས་མ་བཅུད་འདྲེན་སོགས་གབ་རྒྱ་བཀྲོལ་ཏེ་བདག་སོགས་སྐལ་ལྡན་ལ་གནང་སྐབས་ཁམ་བུ་ལུང་གི་ས་རྟགས་རུས་སྦལ་ནག་པོ་གཙང་ཆུར་དངོས་སུ་ཟུག་པའི་དུས་རྟགས་དང་འགྲིག་ཅིང་། དབང་པོའི་སྡེའི་སྐྱེ་སྤྲུལ་དུ་ལུང་བསྟན་དུ་མར་གསལ་ལ། ཁྱད་པར་གུ་རུ་པདྨ་དང་ཁྲི་ལྡེ་ཐུན་མོང་གི་སྐུ་སྤྲུལ་ཉང་། གསུང་སྤྲུལ་ཆོས་དབང་། ཐུགས་སྤྲུལ་མངའ་རིས་པཎ་ཆེན། ཡོན་ཏན་དབང་པོའི་སྡེ། ཕྲིན་ལས་ཀྱི་སྤྲུལ་པ་རྒྱལ་དབང་མཆོག་ཡིན་པར་མཁའ་རིའི་ཞུས་ལན་ལས་བཤད། དེ་ལྟར་ཐོག་མཐའ་བར་གསུམ་གྱི་ལས་ཅན་དང་རྗེས་སུ་འབྲེལ་བའི་ཆོས་འདིའི་སྨིན་གྲོལ་གྱི་བཀའ་རྣམས་གཏེར་སྟོན་ཡབ་སྲས། ཡོལ་མོ་བ། ཟུར་ཆེན། རྩ་བའི་བླ་མ་སོགས་རིག་འཛིན་བརྒྱུད་པ་མི་བར་ཁྱིས་མ་ཆོད་པ་ལས་འོངས་པ། བླ་མ་ཐམས་ཅད་མཁྱེན་པའི་ཞབས་དྲུང་དུ་ཁོ་བོས་ནོས་པའི་དུས། དབང་གཞུང་ལས། འཇའ་འོད་དྲི་བཟང་མཁའ་འགྲོ་འདུས་པའི་རྟགས༔ ཞེས་གསུངས་པ་ལྟར་བུམ་དབང་དང་པོའི་བུམ་ཆུ་གནང་དུས་ནས་བཟུང་དགའ་ལྡན་ཕོ་བྲང་གི་ཚོམས་ཆེན་ག་པུར་དྲིས་ཁེངས་པ་དབང་ཞུ་མང་བར་ཡོད་ཀྱང་། ངེད་དང་སྨན་སྒོམ་འབྲང་རྒྱས་པ་གཉིས་མ་གཏོགས་གཞན་གྱིས་མ་ཚོར་བའི་ངོ་མཚར་བྱུང་ལ། ཁོ་བོས་བསྙེན་སྒྲུབ་འགའ་ཞིག་བགྱིས་པར་རྟགས་ཕྲན་བུ་ཡང་མཐོང་ངོ་། །དེ་ལྟར་བརྒྱུད་པ་དེ་ལྟ་བུ་ལས་འོངས་པའི་གདམས་པ་དངོས་ཉམས་སུ་བླང་བ་ལ་གསུམ་སྟེ། སྦྱོར་དངོས་རྗེས་སོ། །དང་པོ་ནི། རྩ་བའི་སྒྲུབ་ཐབས་ལས། དབེན་པའི་གནས་སུ་དད་ལྡན་སྐྱེས་བུ་ཡིས༔ སྔོན་འགྲོ་ཚོགས་བསགས་དགེ་བ་རྒྱ་ཆེར་འབད༔ ཁྱད་པར་ཚེ་སྲོག་བསྐྱབ་དང་མང་དུ་བསླུ༔ ཞེས་གསུངས་པ་ལྟར། སྒྲུབ་པ་ལ་བར་གཅོད་མི་འབྱུང་བ་དང་ལམ་གྱི་སྔོན་འགྲོར་གསུངས་པའི་ཕྱིར་མཆོད་པ། སྦྱིན་གཏོང་། ཆུ་གཏོར། ཉེའུ་འདོན། སཱཙྪ་སོགས་ཅི་འགྲུབ་བྱ། ཁྱད་པར་སྲོག་གཅོད་ཀྱི་རྒྱུ་འབྲས་མཐར་ཐུག་དམྱལ་བ་དང་། གནས་སྐབས་ཚེ་ཐུང་བ་ཡིན་པས་དེའི་གཉེན་པོར་མི་དང་དུད་འགྲོའི་བར་གྱི་སྲོག་བསླུ་ཞིང་སྐྱོབ་པ་དང་། དབང་གི་དམ་བསྒྲག་ལས། ཅི་འབྱོར་ཚེ་སྲོག་བསླུས་པའི་དཔྲལ་བ་རུ༔ ཉི་ཟླའི་རྟགས་གདབ་ཕྱིན་ཆད་སྲོག་མི་བཅད༔ སྲོག་མི་གཅོད་པའི་ཁས་བླང་སྡོམ་པ་སྦྱིན༔ ཞེས་གསུངས་པ་ལྟར་བྱ་བ་གནད་དུ་ཆེ། སྦྱོར་བ་དངོས་ནི། རྩ་བར། དངོས་གཞི་བདེ་བའི་སྟན་ལ་རབ་འཁོད་ནས༔ ཞེས་པ་ཙམ་ལས་མ་གསུངས་ཀྱང་། ཚེའི་ཕྲིན་ལས་ཀྱི་སྐབས་སུ། གཙང་མའི་གནས་སུ་སྒྲུབ་པའི་རྫས་ཀུན་བཤམ༔ ཞེས་གསུངས་པས་སྒྲུབ་རྫས་དོན་དབང་ལྟར་བཤམ་རིགས་ཤིང་།གཏེར་གཞུང་གི་དགོངས་པ་སྤྲོས་པ་ཉེར་བསྡུའི་སྐབས་སུ་དཀྱིལ་འཁོར་སྒྲུབ་རྫས་ལས་གཞུང་སོགས་ལས་མ་ལྟོས་པར་བདག་བསྐྱེད་ཁོ་ན་སྒྲུབ་ཐབས་ལྟར་བགྱིས་ཆོག་པར་གསལ་པོར་གསུངས་ཕྱིར་སྤྲོས་པ་མི་དགའ་ན་རྩ་བའི་སྒྲུབ་ཐབས་ལྟར་བྱ། འདིར་ནི་བླ་མའི་ཕྱག་བཞེས་དང་བསྙེན་སྒྲུབ་ཟུང་འབྲེལ་དུ་བྱེད་པ་སྔ་འགྱུར་སྤྱི་གཞུང་ལྟར་འཐད་པར་སེམས་པས། དེ་ལྟར་ན་ཚེའི་ཕྲིན་ལས་ཀྱང་མདུན་བསྐྱེད་ཀྱི་ཚུལ་ལྟར་གྱེར་ཞིང་། སྒྲུབ་རྫས་ཀྱང་བཤམ་ན་ལེགས་པས་དབང་གཞུང་ལྟར་དཀྱིལ་འཁོར་སྒྲུབ་རྫས་སོགས་བཀོད་ཅིང་། དོན་དབང་དུ་གསལ་ཀ་མེད་ཀྱང་བཅས་ཤོམས་ནི་རྡུལ་ཚོན་ནམ་རས་བྲིས་ཀྱི་པདྨ་འདབ་བརྒྱད་འོད་ལྔས་བསྐོར་བ། ལྟེ་བར་ཧྲཱིཿདཀར་པོའི་མཚན་མ་ཅན་གྱི་དབུས་མཉྫིའི་ཁར། རིན་པོ་ཆེའི་བུམ་པ་རྒྱན་ལྡན་གྱི་ནང་དུ་རྒྱུན་བབས་ཀྱི་ཆུ་འབྱོར་ན་གཙང་པོ་སྟེ། ཆུ་ཀླུང་ལོ་ཧི་ཏ་ཡིན་པར་མཁས་གྲུབ་དུ་མས་བཤད་ཅིང་། ཁྱད་པར་དྲང་སྲོང་མང་པོའི་ཁྲུས་ཆུའི་རྒྱུན་ཡོད་པར་གསུངས་པས་གཙང་ཆུས་དགང་། གཙང་ཆུ་རིང་ན་ཆུ་མིག་སོགས་མ་ཡིན་པའི་རྒྱུན་འབབ་ཀྱི་ཆུ་ལ་དྲི་བཟང་དང་བུམ་རྫས་ཉེར་ལྔ། ཆོས་སྨན་བཏབ་པའི་བུམ་པ་རྡོར་གཟུངས་བཅས་པའི་ཁར་ཚེའི་འབྲང་རྒྱས་རྡོ་རྗེ་རྩེ་ལྔ་པ་དམར་པོ་ལྟེ་བ་མན་ཆད་རིལ་བུས་བསྐོར་བ་ཉི་ཟླའི་རྒྱན་ཅན་ལྷ་ཙཀ་དང་བཅས་པ་དགོད། འདིའི་རྒྱུར་གཞུང་ལས་སྨན་སྤོད་སྣ་ཚོགས་ཁ་ཚར་དུ་འདེབས་པར་གསུངས་པ་བཞིན། ཕྱག་བཞེས་སུ་སྒྲུབ་སྨན་སྒ་སྤོད་ལན་ཚྭ་ཉི་ཟླའི་ཚ་གྲང་གི་རྫས་རྣམས་ཕྱེ་མར་དང་ཀ་ར་སྦྱར་བ་ལས་བཞེངས་པ་ཡིན། དཀྱིལ་འཁོར་གྱི་གཡས་སུ་མེ་ལོང་ལ་མཚལ་དང་ཆོས་སྨན་སྦྱར་བས་དབུས་སུ་ཧྲཱིཿ མདུན་དུ་ཨོཾ་མགོ་གྱེན་བསྟན། གཡས་སུ་མ་དང་ཎི། ཧྲཱིཿའི་སྟེང་དུ་པད། གཡོན་དུ་མེ་དང་ཧཱུྃ་རྣམས་དབུ་ཞབས་མ་ལོག་པར་གྱེན་བསྟན་གཡས་བསྐོར་དུ་བྲི། རྩ་བར། གཡོན་དུ་དཀར་དམར་གསང་བའི་རྫས༔ ཞེས་གསུངས་པས། གོང་གི་ཚེ་འབྲང་གི་རྒྱུ་ལས་ཉི་མ་འོག་དང་ཟླ་བ་སྟེང་དུ་བྱས་པ་ཁ་དོག་དཀར་དམར་དུ་བསྒྱུར་བའི་སྟེང་ཟླ་བར་གྲང་རྫས་གུར་གུམ། ལི་ཤི །ཅུ་གང་། བྱང་སེམས་དཀར་པོ། ཅོང་ཞི། ག་པུར་རྣམས་བསྲེ། འོག་ཉི་མར་ཚ་རྫས་ཛཱ་ཏི། སུག་སྨེལ། ཀ་ཀོ་ལ། བྲག་ཞུན། པདྨ་རཀྟ། སེ་འབྲུ་རྣམས་བསྲེ་ཞིང་རྒྱན་སྤྲོས་གང་མཛེས་བྱས་པ་དཀྱིལ་འཁོར་གྱི་གཡོན་དུ་དགོད། མདུན་དུ་ཐོད་པ་བདུད་རྩིས་གང་བ་ལ་ཆོས་སྨན་དང་ཀ་ར་བསྲེས་པ་བཏབ་པའི་ཁ་དར་དམར་གྱིས་བཅད་པའི་སྟེང་རྡོ་རྗེ་རྩེ་ལྔ་ཉལ་སྟབས་སུ་བཀོད། རྒྱབ་ཏུ་ཐོད་པའམ་རིན་པོ་ཆེའི་སྣོད་དུ་ཚེ་ཆང་དང་། ཚེ་མདའ་རྒོད་སྒྲོ་མ་ཉམས་པ་མདའ་དར་དམར་པོ་མེ་ལོང་ཚེ་རྟེན་བླ་གཡུས་བརྒྱན་པ་བཤམ། གཡས་གཡོན་དུ་སྨན་རཀ །གཏེར་སྲུང་གི་མཆོད་གཏོར། སྒོར་མཆོད་དམ་ཐད་མཆོད་གང་རུང་གི་མཆོད་པ་སོགས་བཀོད་ལེགས་སུ་བཤམ། རང་ཉིད་ཀྱང་སྟན་ལ་འཁོད་དེ། རྡོར་དྲིལ་ཌཱ་མ་རུ་སོགས་ཉེར་མཁོའི་ཡོ་བྱད་ཀྱང་མི་བྲེལ་བར་བསག་གོ །གཉིས་པ་དངོས་གཞི་ནི། ཐོ་རངས་རྒྱས་པའི་དུས་ཡིན་པས་ཆོ་ག་ལ་འཇུག་ཅིང་། ནུབ་མོ་ནས་མཚམས་བཅད་དོ། །ནངས་པར་ཐོ་རེངས་ལ་བབས་པ་ན་ཐོག་མར་བླ་སྒྲུབ་ཐམས་ཅད་ཀྱི་རྩ་བ་ཚིག་བདུན་གསོལ་འདེབས་ལན་གསུམ་བརྗོད་པས། མདུན་གྱི་ནམ་མཁར་བླ་མ་མཚོ་སྐྱེས་རྡོ་རྗེ་ཡབ་ཡུམ་ལུས་དཀྱིལ་དང་བཅས་པ་ལ་རྩ་བརྒྱུད་ཀྱི་བླ་མ་རིག་འཛིན་ཡི་དམ་ཌཱ་ཀི་ཆོས་སྲུང་སོགས་ཀྱིས་བསྐོར་བ་སྤྱན་དྲངས་པ་ལ་བརྒྱུད་པའི་གསོལ་འདེབས་དང་། རྩ་བར། སྐྱབས་སུ་འགྲོ་དང་བྱང་ཆུབ་སེམས་མཆོག་བསྒོམ༔ ཅེས་གསུངས་པས། དོན་དབང་ལྟར་སྐྱབས་སེམས་སོ་སོ་ལན་གསུམ་གྱིས་རྒྱུད་དག་པར་བྱ། འདིའི་སྐབས་སུ་སྐྱབས་ཡུལ་ལ་ལུས་དཀྱིལ་ཚེའི་ཕྲིན་ལས་ལྟར་དུང་ཁང་དུ་སྤྱན་རས་གཟིགས་དང་ཐུགས་ཀར་ཨོ་རྒྱན་བསྒོམ་ཞིང། རྟ་མགོའི་སྟེང་གི་རིགས་མཚོན་ཐིག་ལེ་དམར་པོ་དེ་ཡང་རིགས་བདག་སྣང་མཐའ་ཉིད་དུ་བསྒོམ་པ་གལ་ཆེ་སྟེ། སྐྱབས་འགྲོའི་ཚིག་ཟིན་དུ་དམིགས་བསལ་འབྱུང་བའི་ཕྱིར་རོ། །རྩ་བར། སྐྱབས་ཡུལ་འོད་ཞུ་བདག་ལ་གཉིས་མེད་བསྟིམ༔ མ་བཅོས་སོ་མའི་ངང་དུ་དར་ཅིག་བཞག༔ ཞེས་གསུངས་པ་ལྟར་བྱ། སྒྲུབ་ཐབས་ལྟར་སྤྲོས་པ་ཉེར་བསྡུའི་བདག་སྒྲུབ་ཁོ་ན་ཡིན་ན། དེ་ནས་ངག་ཏུ་ཧྲཱིཿཞེས་བརྗོད་པ་ཡིས༔ སྐད་ཅིག་ཉིད་ལ་རང་རིག་ཡི་གེ་ཧྲཱི༔ ཞེས་སོགས་ལ་འཇུག་ཀྱང་། འདིར་བསྙེན་སྒྲུབ་ཟུང་འབྲེལ་གྱི་དབང་གིས་ཚེའི་ཕྲིན་ལས་ལ་འཇུག་ཕྱིར་སྟོང་པའི་ངང་ལས་ཧྲཱིཿལས་རྟ་མགྲིན་དུ་བསྐྱེད་ནས་བགེགས་བསྐྲད་བྱ་བ་ཡིན་པས། ཧྲཱི༔ བདག་ཉིད་ཁྲོ་བོའི་རྒྱལ་པོ་དབང་གི་ལྷ༔ ཞེས་པ་ནས། སྐུ་ལས་མེ་འབར་བགེགས་རྣམས་སྲེག་པར་བྱེད༔ ཅེས་པའི་བར་གྱིས་ལྷར་ལྡང་། སྐབས་དེར་བགེགས་གཏོར་བསང་སྦྱང་བྱིན་རླབས་ནི། རཾ་ཡཾ་ཁཾ་ལན་གཅིག་དང་ཨོཾ་ཨཱཿཧཱུྃ་གསུམ་བརྗོད། ཧྲཱི༔ གཉིས་འཛིན་སྣང་བའི་ཞེས་སོགས་ནས། ཧྲཱིཿཕཊ༔ བརྗོད་ཅིང་བགེགས་གཏོར་ཕྱིར་བཏང་། རྟ་མགྲིན་གྱི་སྔགས་དང་ཧཱུྃ་བཞི་བརྗོད། སྤྲོ་ན་གུ་གུལ་གྱིས་གདུག་ཅིང་ཡུངས་ཐུན་གྱིས་བྲབ་བོ། ཏིང་འཛིན་ནི་རང་ཉིད་རྟ་མགྲིན་གྱི་སྐུ་ལས་ཡེ་ཤེས་ཀྱི་མེ་ཕུང་ཆེར་འབར་བས་ཕྱོགས་ཀུན་ཁྱབ་སྟེ་བགེགས་རྣམས་བསྲེགས་ཤིང་མེ་ཀློང་འཁྲུགས་པས་བསྲུང་བར་བསམ་མོ། མཆོད་པ་བྱིན་རླབས་ནི། འཆི་མེད་རིག་འཛིན་དཀྱིལ་འཁོར་སྒྲུབ་པའི་རྫས༔ ཞེས་པ་ནས་འབྲུ་གསུམ་གྱི་བར་རོ། །དབང་པོ་ཡང་རབ་རྣམ་རྟོག་ཤས་ཆུང་བ་ལ་འདི་ཙམ་གྱིས་འཐུས་མོད་ཀྱང་། སྤྲོས་པ་འཆེལ་ཞིང་རྟོག་པ་རགས་པ་ལ་ཕྱི་ནང་གི་མཆོད་རྫས་བྱིན་རླབས་ཅུང་ཟད་སྤྲོས་ན་འཐད་ཅིང་། དེ་ཡང་ཆོས་དབང་གི་བླ་མ་གསང་འདུས་ལྟར་བགྱིས་ན་འབྲེལ་ཆགས་ཤིང་། དེ་ལྟར་མཛད་པའི་ཕྱག་བཞེས་ཡོད་པས། རཾ་ཡཾ་ཁཾ་གིས་ཕྱི་ནང་གི་མཆོད་རྫས་ཀྱི་དངོས་འཛིན། མེ་རླུང་ཆུ་གསུམ་གྱིས་བསྲེགས་གཏོར་བཀྲུས། ཨོཾ་ཨཱཿཧཱུྃ་ལན་གསུམ་བརྗོད་པས་རྒྱ་ཆེར་སྤེལ་ཞིང་ལེ་བརྒྱད་སྒོམ་དོན་བླ་མའི་གསུང་ལས། བྷནྡྷ་གཞལ་ཡས་ཁང་ནང་དུ། །བཅུད་ནི་རིགས་ལྔ་ཡབ་ཡུམ་སྟེ། །སྦྱོར་མཚམས་བྱང་སེམས་བདུད་རྩིར་ཞུ། །འཆིང་གྲོལ་མེད་པའི་རང་བཞིན་གྱུར། །ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋཱ༔ གཏོར་མ་འདོད་ཡོན་ཕུང་པོར་གྱུར། ཨོཾ་ཨཱཿཧཱུྃ་མ་ཧཱ་བ་ལིཾ་ཏ་ཏེ་ཛོ་བ་ལིཾ་ཏ་བ་ལ་བ་ཏེ་གུ་ཧྱ་ས་མ་ཡ་ཧཱུྃ་ཧྲཱིཿཋཱ༔ རཀྟ་བྱང་སེམས་དམར་པོར་གྱུར། ཨོཾ་ཨཱཿཧཱུྃ་མ་ཧཱ་རཀྟ་ཛྭ་ལ་མཎྜ་ལ་ཧཱུྃ་ཧྲཱིཿཋཱ༔ ཕྱི་མཆོད་མེ་ཏོག་མ་ལ་སོགས། །མཆོད་པའི་ལྷ་མོ་ཉེར་སྤྱོད་དང། །རོལ་མོ་ཐོགས་པ་དུ་མར་གྱུར། །ཨོཾ་ཨཱཿཧཱུྃ། པུཥྤེ། དྷུ་པཱུ། ཨཱ་ལོ་ཀེ །གནྡྷེ། ནི་ཝིདྱཱ། ཤབྡ་པཱུ་ཛ་ཨོཾ་ཨཱཿཧཱུྃ། ནང་མཆོད་ལུས་ལས་བྱུང་བ་ཡི། །དུར་ཁྲོད་རྫས་ཆེན་བཀོད་པའི་རྫས། །སྤང་བླང་འཛིན་རྟོག་ཀུན་བྲལ་གྱུར། ཨོཾ་ཨཱཿཧཱུྃ་མ་ཧཱ་མཱཾ་ས་རཀྟ་ཀིཾ་ནི་རི་ཏི་མ་ཧཱ་པཉྩ་ཨོཾ་ཨཱཿཧཱུྃ། གསང་མཆོད་ལྷ་ཚོགས་ཐབས་ཤེས་ཁམས། །ཟག་མེད་བདེ་བར་བྱིན་གྱིས་བརླབས། །ཨོཾ་ཨཱཿཧཱུྃ་བོ་དྷི་ཙིཏྟ་ག་ཎ་གུ་ཧྱ་སརྦ་པཱུ་ཛ་ཧོཿ ཞེས་བྱིན་གྱིས་བརླབ་བོ། །བྱིན་འབེབ་ནི་ཕྲིན་ལས་རྩ་བར། ཧཱུྃ་ཧྲཱི༔ བདེ་ཆེན་པདྨ་བཀོད་པའི་ཞིང་ཁམས་ནས༔ ཞེས་སོགས་ནས་ཛཿཧཱུྃ་བཾ་ཧོ༔འི་བར་གྱིས་སྐུ་གསུམ་ཚེའི་ལྷ་ཚོགས་ཀྱི་ཐུགས་དམ་བསྐུལ་བས་གནས་ཁང་དཀྱིལ་འཁོར་སྒྲུབ་པ་པོ་སྒྲུབ་རྫས་དང་བཅས་པར་བྱིན་དབབ་བོ། །རྩ་བའི་སྒྲུབ་ཐབས་ཉིད་འདིར་བདག་བསྐྱེད་དུ་སྦྱར་བ་ལེགས་པས། སྐད་ཅིག་ཉིད་ལ་རང་རིག་ཡི་གེ་ཧྲཱི༔ ཞེས་སོགས་སྒྲུབ་ཐབས་ལྟར་བསྐྱེད། ཚིག་བདུན་མའི་སྤྱན་འདྲེན་སྔགས་དང་བཅས་པས་དམ་ཚིག་པར་ཡེ་ཤེས་པ་བསྟིམ་ཞིང་རྩ་བའི་སྔགས། ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུཿསིདྡྷི་ནྲྀ་བྷྲཱུྃ་ཧཱུྃ་ཛ༔ ཞེས་བཟླས་དམིགས་པའི་འཕྲོ་འདུ་གཞུང་གི་དངོས་བསྟན་ལ། ཡབ་ཀྱི་གནས་ལྔར་ཨོཾ་ཨཱཿཧཱུྃ་ཧྲཱིཿསྭཱ༔ ལྟེ་བར་རྩ་འདབ་ར་ཙ་ཧྲི་ཡས་བསྐོར༔ ཡུམ་གྱི་གནས་ལྔར་ཨོཾ་ཨཱཿཧྲཱིཿམ་ཧཱ༔ ལྟེ་བ་གཡུང་དྲུང་འཁྱིལ་བ་གཡོན་སྐོར་སྟེང༔ ཧ་རི་ནི་སས་བསྐོར་བ་གསལ་བར་བསྒོམ༔ ཞེས་གསུངས་པའི་གནས་ཡིག་རྣམས་སྒོམ་ཚུལ་ནི། ཡབ་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ལྟེ་བར་ཧྲཱིཿསེར་པོ། གསང་བར་སྭཱ་ལྗང་གུ་དང་། ལྟེ་བའི་ཕྱོགས་བཞིར་རྩ་འདབ་ལ་ཤར་དུ་ར། ལྷོ་རུ་ཙ། ནུབ་ཏུ་ཧྲི། བྱང་དུ་ཡ་རྣམས་དཀར་སེར་དམར་ལྗང་གཡས་སྐོར་ཞལ་ནང་བསྟན་བསྒོམ། ཡུམ་གྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧྲཱིཿསྔོན་པོ། ལྟེ་བར་གཡུང་དྲུང་དམར་པོ་གཡོན་སྐོར་གྱི་ལྟེ་བར་མ་སེར་པོ། གསང་གནས་སུ་ཧ་ལྗང་གུ་དང་། ལྟེ་བའི་གཡུང་དྲུང་གི་ཡན་ལག་བཞིར་ཧ་རི་ནི་ས་དཀར་སེར་དམར་ལྗང་གཡས་སྐོར་རྣམས་གསལ་འདེབས་ཤིང་། ཡིག་འབྲུའི་ཁ་དོག་གནས་གསུམ་བྱིན་རླབས་དཀར་དམར་མཐིང་གསུམ་ཀུན་ལ་གྲགས་པ་སྐུ་གསུང་ཐུགས་རྡོ་རྗེ་གསུམ་གྱི་རང་བཞིན་དང་། ཡབ་ཀྱི་ལྟེ་བའི་ཧྲཱིཿདང་ཡུམ་གྱི་ལྟེ་བའི་མ་གཉིས་ཡོན་ཏན་གྱི་རང་བཞིན་སེར་པོ། དེ་བཞིན་དུ་གསང་བའི་ཡིག་འབྲུ་གཉིས་ཕྲིན་ལས་ཀྱི་རང་བཞིན་ཡིན་པས་ལྗང་གུར་བསྒོམ་པ་ཡིན། འོན་ཀྱང་ཡུམ་གྱི་ཐུགས་སྲོག་ཧཱུྃ་མེད་པར་ཧྲཱིཿབྱེད་པ་ཐུགས་ཀ་དང་ལྟེ་བའི་ཡིག་འབྲུ་བསྡོམས་པ་ཧྲཱིཿམ་ཧ་རི་ནི་ས་ཞེས་མཁའ་འགྲོ་མ་སྤྱིའི་སྲོག་ཡིག་བསྡུས་པའི་དོན་ཡིན་པས་ཐུགས་སྲོག་ལ་ཧཱུྃ་མི་འབྱུང་བ་ཡིན་ནོ། །བསྐྱེད་རིམ་གྱི་མངོན་རྟོགས་གཞན་གཞུང་ལས་གསལ་བར་གསུངས་ཕྱིར་བྲི་མ་དགོས། འོན་ཀྱང་ཡབ་ཀྱི་ཐུགས་སྲོག་ཧཱུྃ་གི་འོད་ཟེར་འཕྲོ་བ་དང་ལྷན་ཅིག་རྔ་ཡབ་དཔལ་རི་ནས། རང་འདྲའི་ཡེ་ཤེས་པ་མོས་གུས་ཆེན་པོས་སྤྱན་དྲངས་ཏེ་རང་ལ་བསྟིམས་ནས་བཟླས་པ་ལ་འཇུག་པའི་སྐབས་ལས་དང་པོ་པས་ལྷ་སྔགས་ཡིག་འབྲུ་རྣམས་ལ་སེམས་བཟུང་སྟེ། འོག་འགྱུ་རྒྱ་འབྱམས་སུ་མི་བཏང་བར་དྲན་འཛིན་བྱ་བ་དང་། ཅུང་ཟད་བརྟན་པ་ཐོབ་ནས། བསྐྱེད་རིམ་གྱི་འཛིན་རྟོག་འགག་མེད་རང་ཤར་མེ་ལོང་གི་གཟུགས་བརྙན་ལྟར་སྣང་སྟོང་ཟུང་འཇུག་ཀ་དག་གི་ངང་ནས་འཛིན་མེད་དུ་མཉམ་པར་འཇོག་ཅིང་བཟླ། རིག་རྩལ་སྦྱང་ཕྱིར་སྣང་གྲགས་རིག་གསུམ་ལྷ་སྔགས་ཡེ་ཤེས་སུ་ཤར་བའི་ཐུགས་སྲོག་གི་འོད་ཟེར་ལྕགས་ཀྱུ་ལྟ་བུས་སྣང་སྲིད་སྣོད་བཅུད་འཁོར་འདས་བརྟན་གཡོའི་ཚེ་དཔལ་བསོད་ནམས་ཡེ་ཤེས་དྭངས་བཅུད་ཐམས་ཅད་བསྡུས་ཏེ་རང་ལ་བསྟིམ་པ་སོགས་མ་འགག་རང་ཤར་ཆེན་པོའི་བཟླས་པ་བྱའོ། །ཐུན་བསྡུ་ཁར་འཕྲུལ་དགའི་ལྷ་ལྟར་རང་གིས་སྤྲུལ་ཞིང་མཆོད་པ་ནི། བཛྲ་གུ་རུ་པདྨ་ཌཱ་ཀི་ཙཎྜ་ལཱི་ས་པ་རི་ཝ་ར་ཨརྒྷཾ་སོགས་མཚན་སྔགས་ཀྱི་མཐར་མཆོད་སྔགས་ཤབྡའི་བར་བཏགས་པས་མཆོད། གཙོ་བོ་ཡབ་ཡུམ་གྱི་བསྟོད་པ་འབྲེལ་ཆགས་པ་ཀུན་མཁྱེན་ཀློང་ཆེན་པའི་གསུང་ཟབ་དོན་རྒྱ་མཚོའི་སྤྲིན་ཕུང་གི་མཆོད་བརྗོད་ལས་བྱུང་བ་ལྟར། མཚོ་དབུས་གེ་སར་པདྨའི་སྡོང་པོ་ལ། །སྐུ་ལྔ་ཡེ་ཤེས་ལྷུན་གྱིས་གྲུབ་པའི་ལྷ། །རང་བྱུང་ཆེན་པོ་པདྨ་ཡབ་ཡུམ་ནི། །མཁའ་འགྲོའི་སྤྲིན་ཕུང་འཁྲིགས་ལ་ཕྱག་འཚལ་ལོ། །ཞེས་དང་། འདོད་གསོལ་གསུང་རྒྱུན་ལྟར། བགེགས་དང་ལོག་འདྲེན་བར་ཆད་མ་ལུས་པ། །ད་ལྟ་ཉིད་དུ་ཞི་བར་བྱིན་གྱིས་རློབས། །མཆོག་དང་ཐུན་མོང་དངོས་གྲུབ་བསྩལ་དུ་གསོལ། །འཆི་མེད་ཚེ་ཡི་དངོས་གྲུབ་བསྩལ་དུ་གསོལ། །ཞེས་སྦྱར་རོ། །དེ་ལྟར་བདག་བསྐྱེད་སྔོན་དུ་སོང་ནས་མདུན་བསྐྱེད་ཀྱི་ཚུལ་དུ་དཀྱིལ་འཁོར་བུམ་པ་སྒྲུབ་རྫས་སོགས་ལ་དམིགས་ཏེ་ཚེའི་ཕྲིན་ལས། ཧྲཱི༔ སྐྱེ་མེད་རྣམ་དག་ཆོས་དབྱིངས་རོལ་པ་ལས༔ སྣང་བ་མ་འགག་ཐུགས་རྗེ་ཆེན་པོའི་ངང༔ སྣ་ཚོགས་སྤྲུལ་པ་རང་རིག་ཡི་གེ་ཧྲཱི༔ སྣོད་བཅུད་དག་པའི་དཀྱིལ་འཁོར་ཆེན་པོར་རྫོགས༔ ཨོཾ་ཨཱཿཧཱུྃ༔ ཞེས་པ་ནི་ཚིག་རྐང་དང་པོས་འཁོར་འདས་ཀྱི་ཆོས་རྣམས་དམིགས་མེད་སྟོང་ཉིད་ཆོས་སྐུར་སྦྱང་བ་དེ་བཞིན་ཉིད་ཀྱི་ཏིང་ངེ་འཛིན། བར་པས་སྟོང་པའི་རང་མདངས་མ་རྟོགས་པའི་འགྲོ་ལ་སྙིང་རྗེའི་རྩལ་སྒྱུ་མ་ལྟ་བུར་ཤར་བ་ལོངས་སྐུ་ཀུན་ཏུ་སྣང་བའི་ཏིང་ངེ་འཛིན། གསུམ་པས་བསྐྱེད་གཞི་རྒྱུའི་ས་བོན་རང་རིག་ཡི་གེ་ཧྲཱིཿདཀར་ལ་དམར་བའི་མདངས་ཅན་དུ་ཆུ་ལས་ཆུ་བུར་རྡོལ་བ་བཞིན་ལྡང་བ་སྤྲུལ་སྐུ་རྒྱུའི་ཏིང་ངེ་འཛིན་ཏེ་ཏིང་འཛིན་རྣམ་པ་གསུམ་མོ། །གོང་གི་འཕྲོས་ལས། ཧྲཱི༔ སིནྡྷུ་རྒྱ་མཚོ་དྭངས་ཤིང་གཏིང་ཟབ་དབུས༔ ཞེས་སོགས་ནས་མངོན་རྟོགས་ལྟར་ཚེ་ལྷ་ཡབ་ཡུམ་ལུས་དཀྱིལ་དང་བཅས་པ་གསལ་འདེབས་ཤིང་སྤྱིར་སྔ་འགྱུར་ལ་བདག་མདུན་དབྱེར་མེད་གཙོ་ཆེ་བས་འདིར་ཡང་དེ་བཞིན་འབྱུང་མོད་ཀྱང་། གོང་དུ་སྒྲུབ་ཐབས་ཉིད་བདག་བསྐྱེད་གྱི་ཚུལ་དུ་བསྒོམ་པའི་ང་རྒྱལ་ལ་གནས་བཞིན་པ་ཡིན་པ་འདི་སྐབས་མདུན་བསྐྱེད་སྒོམ་པ་འཆར་བདེ་ཞིང་། དབང་བསྐུར་སོགས་ལ་འཇུག་པ་བདེ་ལ་གཞུང་དང་མི་འགལ། འོན་ཀྱང་ལུས་དཀྱིལ་དང་རྟ་མགོ་ཡོད་མེད་ཀྱི་ཁྱད་པར་ཞིག་བྱུང་བར། བདག་བསྐྱེད་སྔར་ལྟར་ལ་མདུན་བསྐྱེད་ལུས་དཀྱིལ་ལྟར་བསྐྱེད་པའམ། ཡང་ན་གྱེར་སྒོམ་གྱི་ཚུལ་དུ་བདག་མདུན་གཉིས་ཀ་ལུས་དཀྱིལ་བསྒོམས་ཀྱང་མི་འགལ་ཞིང་། གང་ལྟར་ཡང་གཞུང་གི་དངོས་བསྟན་ལྟར་ཡབ་ཀྱི་དབུ་གཙུག་ཏུ་རྟ་མགོའི་སྟེང་རིགས་མཚོན་འོད་ཀྱི་ཐིག་ལེ་དམར་པོ་དང་། ཀླད་ཁང་དུ་ཟླ་དཀྱིལ་ལ་སྤྱན་རས་གཟིགས་དམར་པོ་བསྐྱེད་ལ་ཕྲིན་ལས་ཀྱི་ཚིག་ཟིན་དུ། དམར་པོ་ཕྱག་གཉིས་ཤེལ་ཕྲེང་པདྨ་འཛིན༔ ཅེས་པ་ལས་ཕྱག་སྟབས་མི་གསལ་ཡང་། དོན་དབང་ལས། ཕྱག་གཡས་མཆོག་སྦྱིན་ཤེལ་གྱི་ཕྲེང་བ་དང༔ པད་དཀར་ཡུ་བ་བཅས་པ་གཡོན་ན་འཛིན༔ ཞེས་གསུངས་པས་གཡས་མཆོག་སྦྱིན་པུས་སྟེང་དུ་བརྐྱང་བས་ཤེལ་ཕྲེང་འདྲེན་ཅིང་། གཡོན་སྐྱབས་སྦྱིན་ནུ་མ་གཡོན་ཐད་དུ་མཛད་དེ་པད་དཀར་གྱི་ཡུ་བ་བཟུང་ཞིང་། གཞན་རྒྱན་དང་ན་བཟའ་སོགས་ཕྲིན་ལས་ལྟར་ལ་ཐུགས་ཀར་ཟླ་གདན་ལ་ཨོཾ་དཀར་པོ། ཕྲིན་ལས་སུ་མི་གསལ་ཡང་། དོན་དབང་ལས། ལྗགས་སྟེང་ཨཱཿཡིག་དམར་པོའི་མཐའ་སྐོར་དུ༔ དབྱངས་གསལ་སྔགས་ཀྱི་ཕྲེང་བ་སྦྲུལ་ལྟར་འཁྱིལ༔ ཞེས་གསུངས་པ་ཡང་སྤྲོ་ན་ཡབ་ཀྱི་ལྗགས་སྟེང་དུ་ཨཱཿདམར་པོ་ལ་དབྱངས་གསལ་གྱིས་བསྐོར་བ་བསྒོམས་ཏེ། བཟླས་བརྗོད་ཀྱང་ནུས་ལྡན་དུ་འགྲོ་ཞིང་ལྕེ་བྱིན་རླབས་སུ་འགྱུར་བའི་ཕྱིར། ཡབ་ཀྱི་ཐུགས་སྙིང་གུར་སྨུག་པོ་གྱེན་བསྟན་གྱི་དབུས་ཉི་ཟླའི་གདན་ལ། ཡེ་ཤེས་སེམས་དཔའ་པད་འབྱུང་དམར་སྨུག་ཕོད་ཀ་ཆོས་གོས་ཟབ་བེར་སྙན་ཞུ་ཅན། རྡོ་རྗེ་ཐོད་པ་ཁ་ཊྭཱཾ་སོགས་གཞུང་ལྟར་བསྒོམས་པའི་ཐུགས་ཀར་ཉི་སྟེང་དུ་ཏིང་འཛིན་སེམས་དཔའ་སྲོག་ཡིག་ཧཱུྃ་སྔོན་པོས་མཚན་པའོ། །ཡུམ་གྱི་ཐུགས་ཀར་ཉི་མ་འོག་དང་ཟླ་བ་སྟེང་དུ་བྱས་པའི་གྭའུའི་ནང་དུ། དབུས་སུ་ཐུགས་སྲོག་ཧྲཱིཿདཀར་མོ་ལ་མདུན་དུ་མ་དཀར་མོ་ཞལ་ནང་བསྟན། ཕྱོགས་བཞིར་དཔའ་བོ་གིང་བཞིའི་ས་བོན་ཤར་དུ་ར་དཀར་པོ། ལྷོར་ཙ་སེར་པོ། ནུབ་ཏུ་ཧྲི་དམར་པོ། བྱང་དུ་ཡ་ལྗང་གུ་རྣམས་ཡབ་ཀྱི་ཚུལ་དུ་ཞལ་ནང་བསྟན། དེ་ལ་མཁའ་འགྲོ་སྡེ་བཞིས་འཁྲིལ་སྦྱོར་གྱི་ཚུལ་དུ་ཤར་གྱི་རའི་མདུན་དུ་ཧ་དཀར་པོ། དེ་བཞིན་དུ་ལྷོར་རི་སེར་པོ། ནུབ་ཏུ་ནི་དམར་པོ། བྱང་དུ་ས་ལྗང་གུ་རྣམས་ཞལ་ཕྱིར་བསྟན་ནོ། །སྒྲུབ་ཐབས་ལྟར་ན་ཡུམ་གྱི་ཐུགས་སྲོག་ཧྲཱིཿསྔོན་པོ་ཡིན་ཀྱང་འདིར་སངས་རྒྱས་དཔའ་བོ་ཡབ་ཡུམ་དཀར་པོ་བྱེད་པའི་རྒྱུ་མཚན་གྱིས་ཧྲཱིཿམ་གཉིས་དཀར་པོར་རིགས་ཤིང་། སྲོག་ཡིག་འདི་རྣམས་བློ་བཟོ་མིན་པར་འདི་ལྟར་ཡིན་ངེས་པའི་རྒྱུ་མཚན། དོན་དབང་ལས། ཡུམ་གྱི་ཐུགས་ཀར་ཉི་ཟླའི་གྭའུའི་ནང༔ དབུས་སུ་ཧྲཱིཿམ་ར་ཙ་ཧྲི་ཡ་དང༔ ཧ་རི་ནི་ས་སྲོག་ཡིག་ཞལ་སྦྱོར་བསྐོར༔ ཞེས་གསུངས་པས་རྟོག་གེའི་རིག་བཟོ་བ་རྣམས་ཐེ་ཚོམ་མི་དགོས། གཞན་ཡང་ཡབ་ཡུམ་གཉིས་ཀའི་རྩ་ཁམས་ཐམས་ཅད་དཔའ་བོ་མཁའ་འགྲོའི་རང་བཞིན་དང་། ཕྱི་འཁོར་ཡང་རིག་འཛིན་དཔའ་བོ་མཁའ་འགྲོ་ཆོས་སྐྱོང་སྲུང་མ་བསམ་གྱིས་མི་ཁྱབ་པས་བསྐོར་བར་བསམས་ལ། གསང་བ་ཚེའི་ཕྲིན་ལས་ལྟར། ཧྲཱི༔ སྔོན་ཚེ་བདེ་བ་ཅན་གྱི་ཞིང་ཁམས་ནས༔ ཞེས་སོགས་སྤྱན་འདྲེན་སྔགས་དང་བཅས་བརྗོད་པས་བདེ་བ་ཅན། གྲུ་འཛིན། རྔ་ཡབ་དཔལ་རི་སོགས་སྐུ་གསུམ་གྱི་ཞིང་དང་། ཁྱད་པར་སིནྡྷུ་རྒྱ་མཚོ། མཱ་ར་ཏཱི་ཀ །གཡའ་མ་ལུང་སོགས་སྤྲུལ་སྐུའི་སྒྲུབ་གནས་གསུམ་ནས་སྐུ་གསུམ་ཚེའི་ལྷ་ཚོགས་འཁོར་དང་བཅས་པ་གདུང་ཤུགས་དྲག་པོས་མངོན་སུམ་ལྟ་བུར་སྤྱན་དྲངས་ཏེ། བདག་མདུན་ལ་གཉིས་སུ་མེད་པར་བསྟིམས་པས་ཐ་མལ་དུ་འཛིན་པའི་རྟོག་པ་དག་ནས་ཡེ་ཤེས་ཀྱི་ལྷའི་ངོ་བོར་གྱུར་པའི་ང་རྒྱལ་བཟུང་སྟེ་བཞུགས་གསོལ། མཆོད་བསྟོད་རྣམས་ཕྲིན་ལས་ཀྱི་དཀྱུས་བཞིན་བྱས་ཏེ། དཀྱིལ་འཁོར་གྱི་སྤོས་དང་མར་མེ་སྦར་ཞིང་ཚེ་འབྲང་ལ་སྨན་རག་གིས་སྦྲན་ནོ། །འཛབ་བཟླ་བ་ནི། ཕྲིན་ལས་རྩ་བར། ལྷ་དང་མཉམ་པར་སྦྱར་ཏེ་གསང་སྔགས་བཟླ༔ སྐབས་སུ་བདག་མེད་ལྷ་ཡི་དོན་ལ་བལྟ༔ ཞེས་པ་ཙམ་ལས་མ་གསུངས་ཀྱང་ཚིག་ཉུང་ལ་དོན་རྒྱ་ཆེ་སྟེ་ཚིག་རྐང་གོང་མས་མཉམ་སྦྱོར་སྤྲོ་བསྡུ་བསྐྱེད་རིམ་གྱི་བཟླས་པ་དང་། ཕྱི་མས་རྫོགས་རིམ་ལ་བློ་གཞག་ཐབས་བསྟན་པའི་ཕྱིར། འོན་ཀྱང་གནས་ལུགས་ལ་གོམས་འདྲིས་ཆེ་བ་རྣམས་བསྐྱེད་རྫོགས་ཟུང་འཇུག་གི་བཟླས་པ་སྟབས་བདེ་ཞིང་རིག་རྩལ་གྱི་སྤྲོ་བསྡུས་བོགས་འབྱིན་པར་ཆོད་ཆེ་ཡང་། རྫོགས་རིམ་གོམས་པ་ཆུང་བས་དམིགས་པའི་སྤྲོ་བསྡུ་ཞིག་མེད་ཚེ་རྣམ་རྟོག་འོག་འགྱུ་རྒྱ་འབྱམས་ཀྱི་ངང་དུ་འགྲོ་བ་ལས་གཞན་མེད་པས་དམིགས་པའི་འཕྲོ་འདུ་གལ་ཆེ། འོན་ཀྱང་ལམ་འདི་ཨ་ཏི་ཡོ་ག་ཁོ་ན་དང་འབྲེལ་བའི་དབང་གིས་སྤྲོ་བསྡུའི་དམིགས་པ་ལས་ཀ་དག་ཉིད་གཙོ་ཆེ་བར་བཤད་པས་དམིགས་སྐོར་རྒྱས་པ་ཞིག་མ་བྱུང་ཡང་། གསང་སྔགས་སྤྱི་ལྟར་བསྙེན་སྒྲུབ་ཡན་ལག་བཞིའི་དམིགས་པ་དང་། ཁྱད་པར་དོ་ལི་སོགས་སྦྱར་བ་ལེགས་པས་དེ་རྣམས་ཀྱི་དོན་བསྡུས་པ་ལག་ཏུ་བླང་བ་ནི། བདག་གི་ཐུགས་ཀ་ནས་སྔགས་ཕྲེང་དང་འོད་ཟེར་གཟུངས་ཐག་ལ་འཁྲིལ་ཏེ་སོང་བ་མདུན་བསྐྱེད་བུམ་པའི་ལྷའི་ཐུགས་རྒྱུད་བསྐུལ་ཞིང་མཆོད་པ་ཕུལ། འོད་ཟེར་ཕྱིར་འཕྲོས་པས་ཕྱོགས་བཅུའི་རྒྱལ་བ་རྣམས་མཆོད་པ་དང་སེམས་ཅན་གྱི་དོན་མཛད། ཁྱད་པར་ལུས་ཅན་མཐའ་དག་གི་ཚེ་དང་བསོད་ནམས་རྒྱས་པར་བྱས། ཚུར་འདུས་བདག་ལ་ཐིམ་པས་སྒོ་གསུམ་གྱི་སྡིག་སྒྲིབ་དང་། ཁྱད་པར་ཚེ་ཐུང་བའི་ལས་སྒྲིབ་བག་ཆགས་དང་བཅས་པ་སྦྱང་བ་ནི་བསྙེན་པ་དང་། ཡང་འོད་ཟེར་འཕྲོས་སྣང་གྲགས་རིག་གསུམ་ལྷ་སྔགས་ཀྱི་རོལ་པར་སྦྱངས། ཚུར་འདུས་སྣོད་བཅུད་ལྷར་གསལ་བའི་སྐུ་གསུང་ཐུགས་ལྷ་སྔགས་ཡེ་ཤེས་ཀྱི་རྣམ་པར་སྤྱན་དྲངས་ཏེ་བདག་མདུན་ལ་བསྟིམ་པ་ཉེ་བསྙེན་དང་། བདག་མདུན་གྱི་ཡབ་ཀྱི་ཐུགས་སྲོག་གི་འོད་ཟེར་ཡབ་ཀྱི་ཞལ་ནས་འཐོན་ཡུམ་གྱི་ཞལ་དུ་ཞུགས། ཡུམ་གྱི་མཁའ་ནས་ཡབ་ཀྱི་གསང་བར་ཞུགས། ཡབ་ཀྱི་ཐུགས་སྲོག་ལ་བསྟིམ་པའི་འཕྲོ་འདུ་འཁོར་མོར་བྱ་བ་ནི་དོ་ལི་སྟེ། སྒྲུབ་པ་དང་བདག་མདུན་གྱི་སྤྲོ་བསྡུ་དེ་ལས་འོད་ཟེར་ཕྱོགས་བཅུར་འཕྲོས། བདག་དང་བསྒྲུབ་བྱའི་བླ་ཚེ་ཡར་བ། ཉམས་པ། འཐོར་བ། སྡེ་བརྒྱད། འབྱུང་པོ། རིག་སྔགས་མཁན་རྣམས་ཀྱིས་འཕྲོགས་པ་སོགས་ཐམས་ཅད་བསྡུས་ཏེ་བདག་མདུན་སྒྲུབ་རྫས་དང་བཅས་པར་བསྟིམས་ལ། གཞན་དོན་གཙོ་བོར་ཡིན་ན་གསར་མ་ཕྱོགས་ཀྱི་ལྷ་དགུ་མ་སོགས་ལ་གཙོ་བོའི་བུམ་ནང་དུ་བསྒྲུབ་བྱ་བསྐྱེད་པ་སོགས་འདུག་པས་དེ་ལྟར་བགྱིས་ཀྱང་མི་འགལ་ཡང་། རང་ལུགས་ལ་དམིགས་བསལ་མ་བྱུང་ཞིང་། འཆི་མེད་བདུད་རྩི་འཁྱིལ་པ་ལས། བདག་ཉིད་ཚེ་བདག་ཐུགས་ཀ་རུ༔ པདྨ་དཀར་པོ་འདབ་བརྒྱད་དབུས༔ འོད་ལྔའི་རྡོ་རྗེ་རྒྱ་གྲམ་གྱི༔ ལྟེ་བར་ཉི་ཟླའི་གྭ་འུའི་དབུས༔ འགྲོ་བའི་སྲོག་ཡིག་ནྲྀ་ཡིག་གི༔ ལྟེ་བར་མི་འགྱུར་ཨོཾ་གསེར་མདོག༔ ཅེས་སོགས་འབྱུང་བས་ཁུངས་བཙུན་ཞིང་། འོན་ཀྱང་གོང་དུ་བཤད་པ་དེ་རྣམས་རྒྱས་པར་བསྒོམ་མ་དགོས་ཀྱང་། བདག་མདུན་གང་རིགས་དང་ཁྱད་པར་མདུན་བསྐྱེད་ཀྱི་ཡེ་ཤེས་སེམས་དཔའི་ཐུགས་ཀར་བསྒྲུབ་བྱ་གང་ཡིན་དེའི་སྲོག་ཡིག་ནྲྀ་དཀར་པོ་འོད་དང་ལྡན་པའི་ནྲྀ་ཡིག་གི་ནང་དུ་ཏིང་འཛིན་སེམས་དཔའ་ཧཱུྃ་ཡིག་བསྒོམ་ན་ལེགས། འདི་ཕྲ་བས་གསལ་མ་ཐེབས་ན་བསྒྲུབ་བྱའི་གཟུགས་ཇི་བཞིན་བསྒོམས་པའི་སྙིང་གར་ཧཱུྃ་ཡིག་བསྒོམས་ཀྱང་ཆོག་པས། ཉང་གི་དྲག་དམར་གྱི་བསྲུང་བྱ་སྦ་བའི་སྐབས་ཀྱང་གཟུགས་དངོས་སུ་བསྒོམ་པར་གསུངས་པས་སྐྱོན་མེད། བདག་དོན་ཁོ་ན་ལ་ནི་རང་ཉིད་ལྷར་བསྐྱེད་ཟིན་པས་སྔ་མ་ལྟར་ནྲྀ་ཡིག་བསྒོམ་པ་ལེགས། དེ་ལྟར་གསལ་བའི་ངང་ནས་སྔར་བཞིན་འོད་ཟེར་གྱི་སྤྲོ་བསྡུས་བདག་གམ་བསྒྲུབ་བྱའི་ཤ་ཁྲག་དྲོད་དབུགས་ཀྱི་ཚེ་ཉམས་པ་གསོ་བའི་ཕྱིར་ས་ཆུ་མེ་རླུང་གི་ལྷ་མོ་དཀར་སེར་དམར་ལྗང་ཚེ་མདའ་བུམ་པ་འཛིན་པ་སྤྲོས། ཕྱི་སྣོད་ཀྱི་འབྱུང་བ་ས་ཆུ་མེ་རླུང་བཞིའི་བཅུད་ཐམས་ཅད་བསྡུས་ཏེ་བདག་མདུན་གྱི་དམིགས་བྱའི་ནང་གི་འབྱུང་བཞི་དང་སྒྲུབ་རྫས་ལ་བསྟིམས་པས། ཉམས་པ་སོར་ཆུད་ཅིང་གནས་པ་གོང་འཕེལ་དུ་བྱས། སླར་ཡང་འོད་ཟེར་དང་ལྷ་མོའི་སྤྲོ་བསྡུས་ནང་བཅུད་ཀྱི་སེམས་ཅན་ལྷ་འདྲེ་མི་གསུམ་གྱི་མཐུ་སྟོབས་ཚེ་དང་བསོད་ནམས་བཀྲག་དང་གཟི་བརྗིད། ཁྱད་པར་ཚེའི་ལྷ་ཚོགས་སངས་རྒྱས་བྱང་སེམས། རིག་འཛིན་མཁའ་འགྲོ །པཎྜི་ཏ། གྲུབ་ཐོབ། འཁོར་ལོས་སྒྱུར་རྒྱལ་སོགས་ཀྱི་མཁྱེན་བརྩེ་ནུས་གསུམ་གྱི་བྱིན་རླབས་དང་ཡེ་ཤེས་ཐམས་ཅད་བསྡུས་ཏེ་སྔར་བཞིན་བསྟིམ་པ་སྒྲུབ་ཆེན་ནོ། །གཙོ་བོར་གནས་ལུགས་ཀ་དག་རང་ཤར་རང་གྲོལ་ཆེན་པོའི་ངང་དུ་ལྷོད་ཀྱིས་ཀློད་ལ་བཟླས་པའི་སྐྱོན་བཅུ་སྤངས་ཏེ་ལེགས་པར་བཟླ་བ་གལ་ཆེའོ། །སྒྲུབ་ཆེན་གྱི་དམིགས་པའི་འཕྲོ་འདུ་འདི་རྣམས་རིགས་པ་ཡིན་ཏེ། དོན་དབང་སྐབས་ཀྱི་ཚེ་འགུགས་ལས། འབྱུང་ཆེན་རིགས་བཞིའི་དྷཱ་ཀི་དམ་ཚིག་ཅན༔ ཕྱི་ནང་སྣོད་བཅུད་ཀུན་གྱི་ཚེ་བཀྲག་སྡུས༔ འདིར་ཁུག་ཚེ་ཡི་རྟེན་ལ་བཅུད་དུ་ཕོབ༔ ཤ་ཁྲག་སྲོག་དབུགས་ལུས་ཀྱི་ཚེ་ཉམས་ན༔ ས་ཆུ་མེ་རླུང་འབྱུང་བའི་ཚེ་བཅུད་སྡུས༔ འདིར་ཁུག་ཉམས་པ་གསོས་ལ་གནས་པ་སྤེལ༔ ཅེས་གསུངས་པའི་ཕྱིར་སྐབས་འདིར་ཚེའི་དོན་དབང་ལྟར། ཨོཾ་ཨཱཿཧཱུྃ་ཧྲཱི༔ བདེ་ཆེན་པདྨ་བཀོད་པའི་ཞིང་ཁམས་ནས༔ ཞེས་སོགས་ཀྱི་ཚེ་འགུགས་བྱ་ཞིང་མདའ་དར་གྱིས་གཡབ། གོང་གི་བཅུད་སྡུད་ཀྱི་དམིགས་པ་ཡང་བྱའོ། །དེ་ཡང་མདུན་བསྐྱེད་ཀྱི་དཀྱིལ་འཁོར་སྒྲུབ་རྫས་སོགས་ལ་མ་བརྟེན་ཚེ། སྒྲུབ་ཐབས་ལྟར་བདག་བསྐྱེད་ཁོ་ན་ཐུན་བཞིར་བྱེད་པ་དང་། སྐབས་འདིར་བཟླས་པ་བསྡུ་ཁར་མཆོད་བསྟོད་རེ་བྱས་ལ་ཚེ་འགུགས་དང་། དེ་ནས་མདུན་བསྐྱེད་བརྟན་བཞུགས་དང་བདག་བསྐྱེད་ཉེར་བསྡུ་བྱས་ལ་མཉམ་པར་གཞག །སླར་ལྷར་ལངས་ནས་བསྔོ་སྨོན་བྱས་ཏེ་ཐུན་མཚམས་ཀྱི་སྤྱོད་ལམ་བསྐྱང་བ་སོགས་ཐུན་བཞིར་ཁྲིགས་ཆགས་དེ་ལྟར་བྱའོ། །དེ་ལྟ་བུའི་བསྙེན་སྒྲུབ་ཀྱི་རྟགས་ཇི་ལྟར་འབྱུང་བ་ནི། སྒྲུབ་ཐབས་ལས། ཉམས་དགའ་བག་དྲོ་ཤེས་པ་ངར་ལྡན་འབྱུང༔ ཞེས་དང་། དོན་དབང་ཚེ་འགུགས་མཇུག་ཏུ། ཡང་སྙིང་ཐུགས་ཀྱི་སྙིང་པོ་འདི་ཉིད་བཟླ༔ ཚེ་བསྲིངས་རྟགས་སུ་མདའ་ཉིད་རིང་དུ་འཕེལ༔ ཚེ་ཟན་བདུད་རྩི་ཞུ་དང་འཕར་དང་འཕེལ༔ དྲི་བཟང་བཀྲག་གསལ་ཟིལ་ཆུམ་འཕྲོ་དང་འབབ༔ དཀྱིལ་འཁོར་མདངས་ལེགས་མར་མེ་གསལ་ཞིང་སྨེ༔ སྒྲུབ་པ་བྱིན་ཆེ་ཚེ་ཆུ་ཚེ་ཆང་ཁོལ༔ བཟང་པོའི་རྟགས་བཟུང་དེ་ལས་ལྡོག་པ་ངན༔ ཞེས་གསུངས་པ་ལྟར་དང་། གཙོ་བོར་ཚེ་མདའ་བྲི་གང་གི་ལྟས་བལྟ་བ་ཡིན་པས་ཐོག་མ་ནས་ཚེ་མདའ་རིང་ཐུང་གི་ཚད་བརྟན་པོར་གཞལ་ཏེ་མཚན་མ་གདབ། ཚེ་འགུགས་བྱས་རེས་ཀྱི་མཇུག་ཏུ་བདེན་པ་བརྗོད་ཅིང་ཚེ་མདའ་ལ་ཕུས་འདེབས་ཅུང་ཟད་འཐེན་པའི་ཕྱག་རྒྱ་མཛད་སྲོལ་ཡོད་པ་ལྟར་བྱས་ལ། སླར་བསྙེན་པ་འགྲོ་སྐབས་བྲི་གང་ཇི་ལྟར་འདུག་བལྟའོ། །དགོང་ཐུན་ནམ་སྲོད་ཐུན་གྱི་རྗེས་སུ་གཏེར་སྲུང་མཆོད། ནུབ་རེ་བཞིན་ཚོགས་འཁོར་བྱ་བ་ནི་ཕྲིན་ལས་ཀྱི་མཇུག་ཏུ། དཔའ་བོ་མཁའ་འགྲོ་ཚོགས་ཀྱི་འཁོར་ལོས་མཆོད༔ ཅེས་པ་ཙམ་ལས་མ་གསུངས་པ་ཁོ་བོས་གསར་དུ་བྲིས་པའི་ཆོག་ཁྲིགས་ལྟར། ཚོགས་ལ་ཆབ་ཀྱིས་སྦྲན་ཏེ། རཾ་ཡཾ་ཁཾ་བརྗོད་པས་ཐུགས་ཀ་ནས་ས་བོན་སོ་སོ་ལས་བྱུང་བའི་མེ་རླུང་ཆུས་ཚོགས་ཀྱི་དངོས་འཛིན་བསྲེགས་གཏོར་བཀྲུས། བདུད་རྩི་སྦྲན་ཏེ་ཨོཾ་ཨཱཿཧཱུྃ་ལན་གསུམ་བརྗོད་པས། ཀ་པཱ་ལའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཟག་མེད་ཡེ་ཤེས་ཀྱི་བདུད་རྩི་བསམ་གྱིས་མི་ཁྱབ་པར་བྱིན་བརླབ་བོ། །དེ་རྗེས་ཚོགས་ཞིང་སྤྱན་དྲངས་ཏེ་མདུན་བསྐྱེད་ལ་བསྟིམ། ཚོགས་སྤྲོས་ཏེ་གཏོར་མར་སྦྲན་ཞིང་སྨན་རཀ་ཀྱང་བླུགས་ཏེ་འབུལ་ཚིག་བརྗོད། གནམ་ཕུད་བཅད་པ་རྩ་གསུམ་སྐོང་གསོའི་མཇུག་ཏུ་འབུལ། གཙང་ལྷག་ཀྱང་བཅད་དེ་བཞག །ཚོགས་ལ་རོལ་ཞིང་ལྷག་མ་བསྡུས་ཏེ་བདུད་རྩི་བྲན་ལ་སྒྲུབ་པ་མ་གྲོལ་བར་བཙོན་དུ་བཟུང་ངོ་། །ནུབ་རེ་བཞིན་རྩ་གསུམ་འབུལ་ན་ཆད་ཐོ་དང་བཤལ་ཆུས་བརྟན་མ་བསྐྱང་། རྗེས་ཆོག་གི་མཆོད་བསྟོད་བཟོད་གསོལ་སོགས་སྤྱི་ལྟར་དང་། ཉེར་བསྡུ་སོགས་གོང་དུ་བཤད་པ་ལྟར་རོ། །བསྙེན་ཚད་ངེས་པ་ཅན་མ་གསུངས་པ་སྤྱིར་དུས་གྲངས་མཚན་མའི་བསྙེན་པ་གསུམ་ལས། འདིར་མཚན་མའམ་རྟགས་བསྙེན་གཙོ་ཆེ་བ་ཡིན་ཏེ། སྒྲུབ་ཐབས་ལས། སྒྲུབ་པ་བྱིན་རླབས་རྟགས་དང་ངེས་པར་སྦྱར༔ ཞེས་གསུངས་པའི་ཕྱིར། དེ་ཡང་བདུན་ཕྲག་གསུམ་ནས་ཟླ་སྒྲུབ་ཀྱི་བར་གང་ཡང་རུང་བ་བྱས་པས་གོང་དུ་བཤད་པའི་རྟགས་དེ་རྣམས་འབྱུང་ལ། དེ་ཡང་ཐོག་མ་ནས་རྟགས་བཟང་བ་འདྲ་བྱུང་ཚེ་ཇི་མི་སྙམ་པར་བཞག་ཅིང་། དེ་ལ་རློམ་སེམས་སྐྱེས་ན་བར་ཆད་འཇུག་པའང་སྲིད་ལ། བདུན་གཅིག་གཉིས་ལྟ་བུས་བསྙེན་སྒྲུབ་ཞག་གྲངས་ཀྱིས་ཆོད་པའི་སྐབས་སམ། ལྟས་དང་བསྟུན་པ་ལས་ཞག་གྲངས་པར་བཀབ་མེད་ན་ཞག་མང་ཙམ་སོང་ནས་བུམ་ཆུ་ཚེ་ཆང་ཁོལ་བ་དང་ཚེ་ཟན་བདུད་རྩིར་ཞུ་ཞིང་འཛག་པ་སོགས་བྱུང་ན་དེ་མ་ཐག་ཏུ་དབང་དང་དངོས་གྲུབ་ལེན་དགོས། ཚེ་མདའི་ལྟས་ནི་གྲོལ་ཁའི་དབང་དང་དངོས་གྲུབ་ལེན་སྐབས་བལྟ་བ་ལས་འཕྲལ་འཕྲལ་བལྟ་བ་གཡེང་བའི་རྒྱུ་དང་རེ་དོགས་ཀྱི་རང་བཞིན་ནོ། །དེ་ལྟར་བསྒྲུབས་པས་གནས་སྐབས་སུ་ཚེ་འཕེལ་ཞིང་མཐར་ཐུག་བདེ་བ་ཅན་གྱི་ཞིང་དུ་སྐྱེ་ངེས་པ་སྟེ། སྒྲུབ་ཐབས་ལས། དེ་ལྟར་འབད་པས་ཚེ་ཡི་དངོས་གྲུབ་ཐོབ༔ མཐར་ཐུག་བདེ་བ་ཆེན་པོའི་ཞིང་དུ་བགྲོད༔ ཅེས་གསུངས་པས་སྤྲོ་བ་དང་བཅས་ཏེ་སྒྲུབ་བོ། །གསུམ་པ་རྗེས་ནི། ཐོར་ཐུན་ནམ་ཞོགས་ཐུན་ལྟ་བུའི་རྗེས་སུ་སྒྲུབ་པའི་རྗེས་ཀྱི་བྱ་བ་ལ་འཇུག་ཏེ། རྩ་གསུམ་སྐོང་གསོ་ཡན་གྲུབ་རྗེས་གོང་དུ་བསགས་པའི་ལྷག་མར་སྨན་རཀ་སྦྲན་ཏེ་ཐུགས་སྒྲུབ་ལྟར་བཏང་། འབུལ་གཏོར་བསྒུལ་ཞིང་སྨན་རཀ་སྦྲན་ཏེ་འབུལ། ཆད་ཐོ་བསྒྲག་པའི་ཚེ་བཀའ་སྲུང་རྣམས་ཀྱིས་ནམ་མཁའ་ནས་རིན་པོ་ཆེའི་སྣོད་དུ་གཏོར་མའི་བཅུད་བླངས་ཏེ་གསོལ་ཞིང་གཤེགས་པར་བསམ། བཤལ་ཆུ་འབྲུ་ཚོམ་དང་གཙོ་གཏོར་གྱི་མཐེབ་ཀྱུ་བདུད་རྩི་བླུགས་པ་འཐོར་ཞིང་བརྟན་མ་བསྐྱང་། གསར་བསྒྲིགས་ལྟར། ཧྲཱིཿ སྐུ་གསུམ་འཆི་མེད་ཚེ་ཡི་ལྷ་ཚོགས་ཀྱིས། །ཞེས་ཤློ་ཀ་གཅིག་གིས་དངོས་གྲུབ་བསྐུལ་ལོ། །སྐབས་འདིར་སྤྲོ་ན་སློབ་མ་ལ་ཇི་ལྟར་བྱ་བ་བཞིན་རང་ཉིད་ཀྱི་དོན་དབང་ལྟར་དབང་ལེན། དེའི་གསལ་བྱེད་ཟིན་བྲིས་ལོགས་སུ་ཡོད་པར་བལྟ། དབང་མི་ལེན་ན་དངོས་གྲུབ་བསྐུལ་མ་ཐག་བུམ་པ་དང་ཚེ་འབྲང་མ་བྲལ་བར་སྤྱི་བོར་བླངས་ཏེ། ཚེ་ལྷ་ཡབ་ཡུམ་སྦྱོར་མཚམས་ཀྱི་བདུད་རྩི་ཚེའི་རང་བཞིན་དཀར་དམར་གྱི་རྒྱུན་བྱུང་། ཚངས་བུག་ནས་ཞུགས་ཏེ་ལུས་ནང་གང་སྒྲིབ་བཞི་དག་དབང་བཞི་ཐོབ་སྐུ་བཞིའི་ས་བོན་བཏབ་ཅིང་འབྱུང་བའི་གསོས་སུ་གྱུར་པར་བསམ། བུམ་ཆུ་འཐུང་། ཚེ་རིལ་ཚེ་ཆང་ཉི་ཟླའི་གྭའུ་སོགས་རོལ་ལོ། །དེ་ལྟར་དབང་དང་དངོས་གྲུབ་བླངས་ནས་སླར་ཡང་བདག་མདུན་གྱི་ལྷ་གསལ་བཏབ་སྟེ། མཆོད་བསྟོད་བཟོད་གསོལ་ཉེར་བསྡུ་རྣམས་སྤྱི་ལྟར་ལ། དོན་དབང་ལས། དཀྱིལ་འཁོར་ཡོ་བྱད་བསྡུ་ཞིང་རྒྱུན་སྤྱོད་བྱ༔ ཞེས་གསུངས་པས་མདུན་བསྐྱེད་ཀྱི་ཡེ་ཤེས་པ་གཤེགས། དམ་ཚིག་པ་བདག་ལ་བསྡུ། བསྔོ་སྨོན་ཤིས་བརྗོད་རྒྱས་པར་བྱས་ཏེ་ནང་མཚམས་ནས་རིམ་བཞིན་བཀྲོལ་ཏེ་རྒྱུན་སྤྱོད་བྱའོ། ཁོ་བོས་བྱས་པའི་ཆོག་ཁྲིགས། དབང་ལེན་ཚུལ་ཟིན་བྲིས། བསྙེན་ཡིག་ཆུང་ངུ་ཤོག་དྲིལ་གཅིག་མ། དམིགས་གནད་ཟིན་བྲིས། བསྙེན་ཡིག་འདི་དང་ལྔ་ཡོད་པ་ལས་ཕྱི་མ་གཉིས་འདིར་འདུས་ཤིང་། སྔ་མ་གཉིས་ཟུར་འདེབས་སུ་གལ་ཆེ་བར་ཡོད་པ་ཤེས་དགོས། སྐུ་གསུམ་ཚེ་ཡི་ཉམས་ལེན་རིགས་འདུས་པའི། །བསྙེན་སྒྲུབ་ཟབ་མོའི་ཉམས་ལེན་མ་སྦས་པར། །སྐལ་བཟང་དོན་དུ་འདིར་བཀོད་དགེ་བའི་མཐུས། །འགྲོ་ཀུན་འཆི་མེད་རིག་འཛིན་མཆོག་ཐོབ་ཤོག །དེ་ལྟར་བླ་མ་མཚོ་སྐྱེས་རྡོ་རྗེའི་བསྙེན་ཡིག་ཡིད་བཞིན་ཆར་འབེབ་ཅེས་བྱ་བ་འདི་ཡང་། བཤེས་གཉེན་རྡོ་རྗེ་འཛིན་པའི་དགེ་སློང་ངག་དབང་དཀོན་མཆོག་གིས་གསེར་དང་ལྷ་རྫས་ཀྱི་མཎྜལ་བཟང་པོ་དང་བཅས་ནན་ཏུར་ཆེན་པོའི་བཀས་བསྐུལ་བ་ལ་བརྟེན་ནས། དགེ་སློང་བྱ་བྲལ་བ་པདྨ་ཕྲིན་ལས་ཀྱིས་རང་གནས་ཐུབ་བསྟན་རྡོ་རྗེ་བྲག་གི་ཡང་རྩེའི་མཚམས་ནང་དུ་སྦྱར་པའི་ཡི་གེ་པ་ནི་དགེ་སློང་སྨན་མཆོག་གིས་བགྱིས་པའི་དགེ་དེས་བདག་གཞན་འཆི་མེད་ཀྱི་དཔལ་ལ་སྤྱོད་པར་གྱུར་ཅིག ༈ །འཆི་མེད་སྐུ་གསུམ་རིགས་འདུས་ཀྱི་དམིགས་གནད་ཟིན་བྲིས་བཞུགས་སོ། །གུ་རུ་པདྨ་སདྡྷི་ཧཱུྃ་ཧྲཱིཿ འདིར་འཆི་མེད་མཚོ་སྐྱེས་རྡོ་རྗེའི་དམིགས་གནད་ཞལ་ཆེམས་ཡི་གེར་བྲི་བ་ལ། བདག་མདུན་གྱི་ཆོ་ག་དང་འབྲེལ་བར་ཉམས་སུ་ལེན་ཚེ། མདུན་གྱི་ནམ་མཁར་གུ་རུ་ཚེ་ཡི་ལྷ་ཚོགས་ཡབ་ཡུམ་ལ་བརྒྱུད་པའི་བླ་མས་བསྐོར་བ་ཚིག་བདུན་གྱིས་སྤྱན་དྲངས། བརྒྱུད་འདེབས་བྱ་ཞིང་མཐར་རང་ལ་བསྟིམ། སླར་ཡང་མདུན་གྱི་ནམ་མཁར་མཚོ་སྐྱེས་རྡོ་རྗེ་ཡབ་ཡུམ། ཡབ་ཀྱི་དུང་ཁང་དུ་སྤྱན་རས་གཟིགས་དང་ཐུགས་ཀྱི་ནང་དུ་ཨོ་རྒྱན་ཟ་ཧོར་ལུགས་སྐུ་མདོག་དམར་སྨུག་རྟ་མགོའི་སྟེང་དུ་སྣང་བ་མཐའ་ཡས་རྣམས་བཞུགས་པའི་སྐྱབས་ཡུལ་རྣམས་གསལ་བཏབ་ལ། ན་མོ༔ ཆོས་སྐུ་སྣང་བ་མཐའ་ཡས་ཚེ་ཡི་བདག༔ ཅེས་སོགས་སྐྱབས་འགྲོ་དང་། བདག་གིས་མཁའ་མཉམ་འགྲོ་བའི་དོན་སླད་དུ༔ ཞེས་སོགས་སེམས་བསྐྱེད་བྱ། སྐྱབས་སེམས་སོ་སོ་ལན་གསུམ་སོགས་རྗེས་སྐྱབས་ཡུལ་རྣམས་འོད་ཞུ་རང་ལ་ཐིམ་པར་བསམ། དེ་རྗེས་བགེགས་གཏོར་བྱིན་གྱིས་བརླབས་ལ། རང་ཉིད་རྟ་མགྲིན་དམར་པོ་གཡས་པདྨའི་སྡོང་པོ་འཕྱར་ཞིང་གཡོན་ཐོད་པ་བདུད་རྩིས་གང་བ་ཐུགས་ཀར་འཛིན་པ། རྟ་མགོ་དང་དུར་ཁྲོད་ཀྱི་ཆས་ལྡན་འཆི་བདག་བསྒྱེལ་བའི་སྟེང་ན་བརྐྱང་བསྐུམ་གྱིས་བཞུགས་པའི་སྐུ་ལས་མེ་འབར་བས་བགེགས་རྣམས་བསྲེགས་པར་བསམས་ལ། ཧྲཱི༔ བདག་ཉིད་ཁྲོ་བོའི་རྒྱལ་པོ་དབང་གི་ལྷ༔ ཞེས་སོགས་ཀྱིས་ལྷར་བསྐྱེད་ཅིང་། ཧྲཱི༔ གཉིས་འཛིན་སྣང་བའི་ལོག་འདྲེན་འབྱུང་པོའི་ཚོགས༔ ཞེས་སོགས་ཀྱིས་བགེགས་བསྐྲད། གཏེར་གཞུང་རྩ་བའི་ཚིག །འཆི་མེད་རིག་འཛིན་དཀྱིལ་འཁོར་སྒྲུབ་པའི་རྫས༔ ཞེས་སོགས་དང་། རཾ་ཡཾ་ཁཾ་གིས་བསྲེགས་གཏོར་བཀྲུས། ཨོཾ་ཨཱཿཧཱུྃ་གིས་བྱིན་གྱིས་བརླབས་པས་སྨན་གཏོར་རཀྟ་ཕྱི་མཆོད་སོ་སོ་ངོ་བོ་བྱེད་ལས་ཐམས་ཅད་ནུས་ལྡན་དུ་གྱུར་པར་བསམས་ལ། སྤྲོ་ན་བླ་མ་གསང་འདུས་བཞིན་སྨན་གཏོར་རཀྟ་མཆོད་རྫས་རྣམས་སྔགས་རྒྱས་བྱིན་གྱིས་བརླབ་བོ། །སྒྲུབ་ཐབས་བཞིན། བདག་བསྐྱེད་ཚེ་ཡི་ཕྲིན་ལས་ལ་མདུན་བསྐྱེད་སྦྱོར་ཏེ། དང་པོ་བདག་བསྐྱེད་ཁོ་ན་ལྟར། ཧྲཱི༔ སྐད་ཅིག་ཉིད་ལ་རང་རིག་ཡི་གེ་ཧྲཱི༔ ཞེས་སོགས་བརྗོད་པ་དང་ལྷན་ཅིག་པར། བདག་བསྐྱེད་ཚེ་དཔག་མེད་ཡབ་ཡུམ་གསལ་འདེབས་གཞུང་ལྟར་བྱ་ཞིང་། དམིགས་གནད། ཡབ་ཀྱི་གནས་ལྔར་ཨོཾ་ཨཱཿཧཱུྃ་ཧྲཱིཿསྭཱ༔ ལྟེ་བར་རྩ་འདབ་ར་ཙ་ཧྲི་ཡས་བསྐོར༔ ཡུམ་གྱི་གནས་ལྔར་ཨོཾ་ཨཱཿཧྲཱིཿམ་ཧ༔ ལྟེ་བར་གཡུང་དྲུང་འཁྱིལ་བ་གཡོན་སྐོར་སྟེང༔ ཧ་རི་ནི་སས་བསྐོར་བ་གསལ་བར་བསྒོམ༔ ཞེས་གསུངས་པ་ལྟར་ཡབ་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ལྟེ་བར་ཧྲཱིཿསེར་པོ་དང་ཕྱོགས་བཞིའི་རྩ་འདབ་བཞིར་ཤར་དུ་ཧ། ལྷོ་རུ་ཙ། ནུབ་ཏུ་ཧྲི། བྱང་དུ་ཡ་རྣམས་དཀར་སེར་དམར་ལྗང་བཞིའི་ཁ་དོག་ཅན་ཡིག་འབྲུ་ཁ་ནང་བསྟན་དུ་བསྒོམ། གསང་གནས་སུ་སྭཱ་ལྗང་གུ་རྣམས་བསམ། ཡུམ་གྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧྲཱིཿསྔོན་པོ། ལྟེ་བར་གཡུང་དྲུང་འཁྱིལ་བ་གཡོན་སྐོར་གྱི་ལྟེ་བར་མ་སེར་པོ་དང་། གཡུང་དྲུང་གི་ཡན་ལག་བཞི་ལ་ཧ་རི་ནི་ས་དཀར་སེར་དམར་ལྗང་བཞིས་མཚན་པ། གསང་གནས་སུ་ཧ་ལྗང་གུ་རྣམས་གསལ་གདབ། དེའི་ངང་ནས་གུ་རུ་པདྨ་ལ་གུས་དུང་རྩེ་གཅིག་གི་བློས། ཡབ་ཀྱི་ཐུགས་སྲོག་ཧཱུྃ་ལས་འོད་འཕྲོས་རྔ་ཡབ་དཔལ་རི་པདྨ་འོད་ཀྱི་གཞལ་ཡས་ནས་བསྒོམས་པ་དང་འདྲ་བའི་གུ་རུ་ཡབ་ཡུམ་སྤྱན་དྲངས་ཏེ་གཉིས་སུ་མེད་པར་བསྟིམ་ཞིང་འཛབ་བྱའོ། །བཟླས་པའི་དམིགས་པ་གཞུང་ནས་དམིགས་བསལ་ཞིག་མ་བྱུང་ཡང་ཡབ་ཡུམ་གྱི་གནས་ལྔའི་ཡིག་འབྲུ་དང་ཐུགས་སྲོག་ལ་སེམས་བཟུང་བ་དང་། དམིགས་མེད་ཀ་དག་གི་ངང་ནས་གདངས་འགག་མེད་སྣང་སྟོང་ལྷ་སྐུའི་རྣམ་པར་འཛིན་མེད་དུ་འཇོག་པ་དང་། སྣང་བ་ཐམས་ཅད་ལྷ་དང་གྲགས་ཚད་སྔགས་སྒྲར་བལྟ་ཞིང་མཉམ་པར་འཇོག་པ་དང་། ཐུགས་སྲོག་གི་འོད་ཟེར་ལྕགས་ཀྱུ་ལྟ་བུས་སྣང་སྲིད་སྣོད་བཅུད་འཁོར་འདས་བརྟན་གཡོའི་ཚེ་དཔལ་བསོད་ནམས་དྭངས་བཅུད་ཐམས་ཅད་བསྡུས་ཏེ་བསྟིམ་པ་སོགས་རིག་པའི་རྩལ་སྦྱོང་བ་དང་། གནས་ལུགས་ལ་མཉམ་པར་འཇོག་པ་སོགས་བློ་ཚོད་དང་བསྟུན་ཏེ་སྐབས་དང་སྦྱར་ལ་བཟླས་པ་བྱ། ཀ་དག་གི་གོ་ཡུལ་ཙམ་ཡང་མེད་པར་དམིགས་པ་ཕུར་ཚུགས་མའི་འཛིན་སྟངས་དྲག་པོ་དང་། སེམས་རྒྱ་ཡན་གྱི་བསམ་བློ་སྣ་ཚོགས་བཏང་བཞིན་སྔགས་བསྐལ་པར་བཟླས་ཀྱང་འབྲས་བུ་མི་འགྲུབ་པས་གནས་ལུགས་ཀྱི་ངང་ནས་བཟླ་བ་གསང་སྔགས་ལམ་སྤྱིར་གལ་ཤིན་ཏུ་ཆེའོ། །བཟླས་པ་འཇོག་ཁར་འཕྲུལ་དགའི་ལྷ་བཞིན་རང་གིས་སྤྲུལ་ཞིང་རང་ལ་མཆོད་པའི་དམིགས་པ་དང་བཅས། བཛྲ་གུ་རུ་པདྨ་དྷཱ་ཀི་ཙཎྜ་ལཱི་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། བསྟོད་པ་ལྷ་དང་འབྲེལ་ཆགས་ཕྱིར། ཀུན་མཁྱེན་ཀློང་ཆེན་པའི་གསུང་རབ་ཟབ་དོན་རྒྱ་མཚོའི་སྤྲིན་ཕུང་བཞིན། མཚོ་དབུས་གེ་སར་པདྨའི་སྡོང་པོ་ལ། །ཞེས་སོགས་ཀྱིས་བསྟོད། བདག་བསྐྱེད་དེའི་ངང་ནས་མདུན་བསྐྱེད་དང་གཉིས་སུ་མེད་པར་བུམ་པ་སོགས་དཀྱིལ་འཁོར་སྒྲུབ་རྫས་རྣམས་ལ་དམིགས་ཏེ། ཧྲཱི༔ སྐྱེ་མེད་རྣམ་དག་ཆོས་དབྱིངས་རོལ་པ་ལས༔ སྣང་བ་མ་འགག་ཐུགས་རྗེ་ཆེན་པོའི་ངང༔ སྣ་ཚོགས་སྤྲུལ་པ་རང་རིག་ཡི་གེ་ཧྲཱི༔ ཞེས་ཚིག་རྐང་དང་པོས་མདུན་བསྐྱེད་སྟོང་པར་སྦྱོང་བ་དེ་བཞིན་ཉིད་ཀྱི་ཏིང་ངེ་འཛིན། བར་པས་སྟོང་ཉིད་མ་རྟོགས་པའི་འགྲོ་བ་ལ་སྙིང་རྗེ་སྒོམ་པ་ཀུན་ཏུ་སྣང་བའི་ཏིང་ངེ་འཛིན། གསུམ་པས་བསྐྱེད་གཞིའི་ས་བོན་ཧྲཱིཿཡིག་སྒོམ་པ་རྒྱུའི་ཏིང་ངེ་འཛིན་ནོ། །དེ་ལྟར་ཏིང་ངེ་འཛིན་གསུམ་ལས་མདུན་བསྐྱེད་ཚེ་ལྷ་ཡབ་ཡུམ་དུང་ཁང་ཐུགས་ཀའི་ལྷ་བཅས་བསྒོམ། དམིགས་གནད་གལ་ཆེ་བ། ཡབ་ཀྱི་གནས་གསུམ་ཡིག་འབྲུ་གསུམ་དང་ལྡན༔ ཡུམ་གྱི་ཐུགས་ཀར་ཉི་ཟླ་སྲོག་ཡིག་བསྐོར༔ ཞེས་རྐང་པ་གཉིས་ཀྱི་དོན་ལྟར་གྱི་གནས་གསུམ་བྱིན་རླབས་སྤྱི་ལྟར་དང་། ཡུམ་གྱི་ཐུགས་ཀར་ཉི་མ་འོག་དང་ཟླ་བ་སྟེང་དུ་བྱས་པའི་གྭའུའི་ནང་གི་དབུས་སུ་ཧྲཱིཿམ་ཞལ་སྦྱོར་དཀར་པོ། ཤར་དུ་ར་ཧ་ཞལ་སྦྱོར་དཀར། ལྷོར་ཙ་རི་སེར། ནུབ་ཏུ་ཧྲི་ནི་དམར། བྱང་དུ་ཡ་ས་ལྗང་གུ་རྣམས་ཞལ་སྦྱོར་དུ་བསམ། རྩ་ཁམས་ཐམས་ཅད་དཔའ་བོ་མཁའ་འགྲོའི་རང་བཞིན་དུ་བསྒོམས་ལ། ཡེ་ཤེས་པ་སྤྱན་དྲང་ཞིང་བསྟིམས་ལ་མཆོད་བསྟོད་སོགས་གཞུང་ལྟར་རོ། །བཟླས་པའི་གཟུངས་ཐག་བླངས་ཏེ། བདག་གི་ཐུགས་ཀ་ནས་སྔགས་ཕྲེང་དང་འོད་ཟེར་གཟུངས་ཐག་ལ་འཁྲིལ་ཏེ་སོང་བ་མདུན་བསྐྱེད་བུམ་པའི་ལྷའི་ཐུགས་རྒྱུད་བསྐུལ་ཞིང་མཆོད་པ་འབུལ། དེ་ལས་འོད་ཟེར་འཕྲོས། བདག་དང་བསྒྲུབ་བྱ་གང་གི་ཚེ་ཉམས་པ་དང་བླ་ཡར་བ་སོགས་འཆི་བའི་རྐྱེན་དང་སྡེ་བརྒྱད་འབྱུང་པོ་རྣམས་ཀྱིས་འཕྲོགས་པ་སོགས་ཉམས་ཆག་ཐམས་ཅད་བསྡུས་ཏེ་བདག་དང་བསྒྲུབ་བྱ་རྣམས་ལ་བསྟིམ་པ་དང་། ཡང་བདག་མདུན་ལྷ་ལས་འབྱུང་བ་བཞིའི་ལྷ་མོ་མདའ་དར་དང་བུམ་པ་འཛིན་པ་བསམ་གྱིས་མི་ཁྱབ་པ་འཕྲོས། ཕྱི་སྣོད་ཀྱི་འཇིག་རྟེན་གྱི་ས་ཆུ་མེ་རླུང་གི་བཅུད་ཐམས་ཅད་བསྡུས་ཏེ་བུམ་པ་དང་སྒྲུབ་རྫས་རྣམས་ལ་བསྟིམ། ཁྱད་པར་དུ་ཡང་བདག་དང་བསྒྲུབ་བྱའི་ཤའི་ཁམས་ཉམས་པ་ལ་སའི་བཅུད། ཁྲག་གི་ཁམས་ཉམས་པ་ལ་ཆུའི་བཅུད། དྲོད་ཀྱི་ཁམས་ཉམས་པ་ལ་མེའི་བཅུད། དབུགས་ཀྱི་ཁམས་ཉམས་པ་ལ་རླུང་གི་བཅུད་རྣམས་བསྡུས་ཤིང་བསྟིམས་པས། ཕྱི་འབྱུང་བ་བཞིའི་བཅུད་རྣམས་བསྟིམས་པའི་མཐུ་ལས་ནང་གང་ཟག་གི་འབྱུང་བཞི་ཉམས་པ་སོས། གནས་པ་སྤེལ་བར་བསམ། ནང་བཅུད་ཀྱི་སེམས་ཅན་གྱི་ཁམས་ལྷ་འདྲེ་མི་གསུམ་གྱིས་བསྡུས་པའི་ཚེ་བཀྲག་གཟི་བརྗིད་མཐུ་སྟོབས་ནུས་པ་དང་། རྒྱལ་བ་སྲས་བཅས་ཀྱི་མཁྱེན་བརྩེ་ནུས་གསུམ་ཐུགས་རྗེ་བྱིན་རླབས་ཐམས་ཅད་ཀྱང་འོད་ཟེར་འགུག་ལ་བསྟིམ། དེ་ཡང་བསྒྲུབ་བྱ་བདག་ཉིད་ཀྱི་ཆེད་དུ་ཡིན་ན་བདག་བསྐྱེད་ཁོ་ན་དང་། གཞན་གྱི་ཕྱིར་ཡིན་ན་གསར་མ་ལ་གཙོ་བོའི་ཕྱག་གི་བུམ་པར་བསྒྲུབ་བྱ་བསྐྱེད་པར་གསུངས་ཀྱང་དེ་རིགས་ཀྱི་དམིགས་བསལ་མ་བྱུང་ཡང་བདག་མདུན་གྱི་རྣམ་པ་གང་བདེ་ཞིག་ཏུ་བསྒྲུབ་བྱ་བསྐྱེད་ནས་དེ་ལ་བསྟིམ་པའི་ངང་ནས་སྒྲུབ་རྫས་ལའང་བསྟིམ་ཞིང་བསྒྲུབ་བྱས་ལོངས་སྤྱོད་པས་ཁྱབ་བོ། །གཞན་ཡང་གོང་གི་བདག་བསྐྱེད་རིགས་འགྲེ་སྦྱར་བའི་སྣང་གྲགས་ལྷ་སྔགས་སུ་ཁྱེར་བ་དང་གནས་ལུགས་ཀྱི་ངང་ལ་འཛབ་བཟླ་བར་བྱ། ཐུན་བསྡུ་ཁར་མཆོད་བསྟོད་བྱ་ཞིང་ཚེ་འགུགས་སྐབས་ཀྱི་དམིགས་པ་རྣམས་གོང་བཞིན་སྦྱར། དེ་རྗེས་ཚོགས་བྱིན་རླབས་དང་ཚོགས་ཞིང་སྤྱན་དྲངས་ཚོགས་འབུལ་བ་སོགས་སྔ་འགྱུར་སྤྱི་ལྟར་བྱ་ཞིང་དམིགས་པ་ཡང་སྤྱི་ལྟར་རོ། །དེ་རྗེས་བདག་འཇུག་བླང་བའི་དམིགས་གནད་དང་ཕྱག་ལེན་ཟུར་དུ་བྲིས་ཡོད་པ་ལྟར་བྱ་ཞིང་། ཆད་ཐོ་གཏོར་འབུལ། བཤལ་ཆུས་བརྟན་མ་བསྐྱང་། བདག་འཇུག་བླང་བའི་དུས་བུམ་ལྷ་དང་ཚེ་འབྲང་གི་གཏོར་མ་གཉིས་སུ་མེད་པར་བསྟིམས་ཟིན་ཀྱང་། སླར་ཡང་རིག་པའི་རྩལ་ལས་མདུན་བསྐྱེད་གསལ་བཏབ་ལ། ཧྲཱིཿ སྐུ་གསུམ་འཆི་མེད་ཚེ་ཡི་ལྷ་ཚོགས་ཀྱིས། །ཞེས་སོགས་ཀྱི་སྒོ་ནས་དངོས་གྲུབ་བསྐུལ་ཞིང་བླང་། མཆོད་བསྟོད་བཟོད་གསོལ་གྱི་སྒོ་ནས་ལྷག་ཆད་བསྐང་། བདག་མདུན་གཉིས་ཀ་ནམ་མཁའ་ལ་འཇའ་ཡལ་བ་ལྟར་མི་དམིགས་པར་བསམ། སླར་ཡང་རང་ཉིད་ཚེ་ལྷ་ཡབ་ཡུམ་གྱི་སྐུའི་རྣམ་པར་ལངས་ཏེ་དགེ་བ་བསྔོ་ཞིང་ཤིས་པ་བརྗོད་པར་བྱའོ། །དེ་སྐད་ཉེ་གནས་དགེ་སློང་ངག་དབང་གིས། །ནན་གྱིས་བསྐུལ་ངོར་དགེ་སློང་པད་ཕྲིན་པས། །གོ་བདེའི་ཟིན་བྲིས་བཀོད་པའི་དགེ་བ་ཡིས། །ཚེ་རིང་ནད་མེད་བསམ་དོན་མྱུར་འགྲུབ་ཤོག ༈ །འཆི་མེད་སྐུ་གསུམ་རིགས་འདུས་ཀྱི་ཉམས་ལེན་རྒྱུན་ཁྱེར་བྱ་ཚུལ་ཟིན་བྲིས་ནི། འཆི་མེད་སྐུ་གསུམ་རིགས་འདུས་ཀྱི་བདག་བསྐྱེད་ལྟར་ཉམས་ལེན་ཆགས་མེད་བྱེད་ན། མདུན་གྱི་ནམ་མཁར་གོང་བཞིན་སྐྱབས་ཡུལ་གསལ་བཏབ་ལ་སྐྱབས་སེམས་བྱ། སྐྱབས་ཡུལ་རང་ལ་བསྟིམས་པའི་རྐྱེན་གྱིས། ཧྲཱི༔ སྐད་ཅིག་ཉིད་ལ་རང་རིག་ཡི་གེ་ཧྲཱི༔ ཞེས་སོགས་ཀྱིས་བདག་བསྐྱེད་བླང་། སྤྱན་དྲང་བ། འཛཔ྄་བཟླ་བ། ཐུན་མཐར་མཆོད་བསྟོད་རྣམས་གོང་བཞིན་བྱས་རྗེས། བདག་བསྐྱེད་མི་དམིགས་པར་བསམས་ལ་མཉམ་པར་གཞག །རིག་པ་ལྷར་ལྡང་། བསྔོ་སྨོན་བཀྲ་ཤིས་བྱའོ། །བསྙེན་པ་ཡང་མདུན་བསྐྱེད་ལ་མ་ལྟོས་པར་བདག་བསྐྱེད་ཁོ་ན་ཐུན་བཞིར་བྱས་ཀྱང་ཆོག །མདུན་བསྐྱེད་དང་འབྲེལ་ཚེ་བཅས་ཤོམས་དབང་ལྟར་བཤམས་ལ། བདག་མདུན་གྱི་ཆོ་ག་ཚེ་འགུགས་ཡན་ཐུན་བཞིར་བྱ། དགོང་ཐུན་ནམ་སྲོད་ཐུན་རྗེས་ཚོགས་འཁོར་བྱ། སྒྲུབ་པ་གྲོལ་ཁར་དབང་བླང་བ་སོགས་ཟིན་བྲིས་ལྟར་རོ། །ཚེ་སྒྲུབ་བསྙེན་ཡིག་ཤོག་གཅིག་མ། །དགེ་སློང་དགེ་བའི་དབང་པོའི་ངོར། །པདྨ་ཕྲིན་ལས་བདག་གིས་བྲིས། །དགེ་བས་འགྲོ་ཀུན་ཚེ་རིང་ཤོག ༈ །མཚོ་སྐྱེས་རྡོ་རྗེ་སྐུ་གསུམ་རིགས་འདུས་ཀྱི་བདག་བསྐྱེད་ལ་བརྟེན་པའི་ཉམས་ལེན་མདོར་བསྡུས་བཞུགས་སོ། །གུ་རུ་པདྨ་ཨཱ་ཡུར་སིདྡྷི་ཧཱུྃ་ཧྲཱིཿ རྒྱལ་ཀུན་ཐུགས་རྗེ་གཅིག་བསྡུས་པདྨ་འབྱུང་། །བློ་གྲོས་ཕྲིན་ལས་བཟང་པོ་རྒྱ་མཚོའི་མཛོད། །སྤེལ་མཁས་གཏེར་གླིང་འགྱུར་མེད་པད་མི་བསྐྱོད། །བཀའ་དྲིན་མཉམ་མེད་བླ་མའི་ཚོགས་རྣམས་རྒྱལ། །དུས་མིན་འཆི་བདག་གཡུལ་ལས་རབ་རྒྱལ་ཞིང་། །དལ་འབྱོར་དོན་ལྡན་མ་གྱུར་འགྲོ་བའི་སྲོག །སྐྱོབ་ལ་བླ་མེད་སྐུ་གསུམ་རིགས་འདུས་ཀྱི། །བདག་བསྐྱེད་ཆོ་གའི་ཁྲིགས་རིམ་འདིར་བཤད་བྱ། །དེ་ལ་འདིར་ཟབ་ཆོས་སྐུ་གསུམ་རིགས་འདུས་ཀྱི་བདག་བསྐྱེད་ཁོ་ན་ལ་བརྟེན་ནས་རྒྱུན་ཁྱེར་ཆག་མེད་དང་དེ་ལྟའི་བསྙེན་པ་མཛད་ཀྱང་ཡོང་ཞེས་དམ་པའི་ཞལ་ལུང་ལ་བརྟེན་ནས་མདོར་བསྡུས་ཅུང་ཟད་བརྗོད་པ་འདི་ལྟར། ཐོག་མར་ཚིག་བདུན་གསོལ་འདེབས་ལན་གསུམ་བརྗོད་པས་བླ་མ་མཚོ་སྐྱེས་རྡོ་རྗེ་ཡབ་ཡུམ་ལུས་དཀྱིལ་དང་བཅས་པ་ལ་རྩ་བརྒྱུད་ཀྱི་བླ་མ་རིག་འཛིན་ཡི་དམ་ཌཱ་ཀི་ཆོས་སྐྱོང་སོགས་ཀྱིས་བསྐོར་བ་སྤྱན་དྲངས་ལ། འདིའི་སྐབས་སྐྱབས་ཡུལ་ལུས་དཀྱིལ་ཚེའི་ཕྲིན་ལས་ལྟར་དུང་ཁང་དུ་སྤྱན་རས་གཟིགས། ཐུགས་ཀར་ཨོ་རྒྱན་བསྒོམ་ཞིང་རྟ་མགོའི་སྟེང་གི་རིགས་མཚོན་འོད་ཀྱི་ཐིག་ལེ་དམར་པོ་དེ་ཡང་རིགས་བདག་སྣང་བ་མཐའ་ཡས་ཉིད་བསྒོམ་པ་གལ་ཆེའོ། །སྐྱབས་འགྲོ་ནི། ན་མོ༔ ཆོས་སྐུ་སྣང་བ་མཐའ་ཡས་ཚེ་ཡི་བདག༔ ལོངས་སྐུ་ཐུགས་རྗེའི་མངའ་བདག་སྤྱན་རས་གཟིགས༔ འགྲོ་འདུལ་པདྨ་འབྱུང་གནས་སྤྲུལ་པའི་སྐུ༔ སྐུ་གསུམ་གདོད་མའི་ལྷ་ལ་སྐྱབས་སུ་མཆི༔ སེམས་བསྐྱེད་ནི། བདག་གིས་མཁའ་མཉམ་འགྲོ་བའི་དོན་སླད་དུ༔ སྐུ་གསུམ་གདོད་མའི་ལྷ་ཚོགས་བསྒྲུབས་ནས་ནི༔ འགྲོ་ཀུན་འཆི་བའི་འཇིགས་པ་ལས་བསྒྲལ་ཏེ༔ སྙིང་པོ་བླ་མེད་ས་ལ་འགོད་པར་བགྱིའོ༔ ཞེས་སྐྱབས་སེམས་ལན་གསུམ་གྱིས་རྒྱུད་དག་པར་བྱ། སྐྱབས་ཡུལ་འོད་ཞུ་བདག་ལ་གཉིས་མེད་ཐིམ༔ མ་བཅོས་སོ་མའི་ངང་དུ་དར་ཅིག་བཞག༔ དེ་ནས་ངག་ཏུ་ཧྲཱིཿཞེས་བརྗོད་པ་ཡིས༔ སྐད་ཅིག་ཉིད་ལ་རང་རིག་ཡི་གེ་ཧྲཱི༔ དཀར་དམར་མདངས་ལྡན་འོད་ཟེར་རབ་འཕྲོ་བ༔ འོག་ཕྱོགས་མཚོ་གླིང་པདྨའི་སྡོང་པོའི་སྟེང༔ ཐབས་ཤེས་ཟུང་འཇུག་ཉི་ཟླའི་གདན་དབུས་སུ༔ ཧྲཱིཿཡིག་ཡོངས་གྱུར་བདག་ཉིད་མ་ཧཱ་གུ་རུ༔ མཚོ་སྐྱེས་རྡོ་རྗེ་ཞལ་གཅིག་ཕྱག་གཉིས་པ༔ གཡས་པས་གསེར་གྱི་རྡོ་རྗེ་རྩེ་ལྔ་འཛིན༔ འཆི་མེད་ཚེ་ཡི་བཅུད་གང་ཚེ་བུམ་གཡོན༔ ཞབས་གཉིས་འགྱུར་མེད་རྡོ་རྗེའི་སྐྱིལ་ཀྲུང་བཞུགས༔ དེ་ཡི་པང་དུ་གཉིས་མེད་གསང་བའི་ཡུམ༔ ཚེ་ཡི་ལྷ་མོ་དྷཱ་ཀི་ཙཎྜ་ལཱི༔ དཀར་མོ་ཞལ་གཅིག་ཕྱག་གཉིས་འཛུམ་མདངས་ཅན༔ ཚེ་མདའ་བུམ་པ་འཛིན་པས་ཡབ་ལ་འཁྱུད༔ གཉིས་ཀའང་རིན་ཆེན་རུས་རྒྱན་དར་ཟབ་དང༔ མེ་ཏོག་སྣ་ཚོགས་ཕྲེང་བས་མཛེས་པར་བརྒྱན༔ ལྔ་ལྡན་འོད་ཕུང་ཀློང་ན་བཞུགས་པའི་འཁོར༔ རིག་འཛིན་དཔའ་བོ་མཁའ་འགྲོ་ཆོས་སྲུང་ཚོགས༔ སྤྲིན་ལྟར་འཐིབས་ཤིང་གློག་ལྟར་ཁྱུགས་སེ་ཁྱུག༔ ཧཱུྃ་ཕཊཿསྒྲ་སྒྲོག་བཤུག་གླུ་ཀྱུ་རུ་རུ༔ གར་བསྒྱུར་བྲོ་བརྡུང་འཛབ་བསྙེན་དི་རི་རི༔ དྲི་ཞིམ་སྤོས་ཀྱི་དུད་པ་ཐུ་ལུ་ལུ༔ མི་རྐང་གླིང་བུའི་སྒྲ་སྐད་ལྷངས་སེ་ལྷང༔ ཀུན་ཀྱང་དར་གྱི་ཅོད་པན་པུ་རུ་རུ༔ ཡབ་ཀྱི་གནས་ལྔར་ཨོཾ་ཨཱཿཧཱུྃ་ཧྲཱིཿསྭཱ༔ ལྟེ་བར་རྩ་འདབ་ར་ཙ་ཧྲི་ཡས་བསྐོར༔ ཡུམ་གྱི་གནས་ལྔར་ཨོཾ་ཨཱཿཧྲཱིཿམ་ཧ༔ ལྟེ་བར་གཡུང་དྲུང་འཁྱིལ་བ་གཡོན་བསྐོར་སྟེང༔ ཧ་རི་ནི་སས་བསྐོར་བ་གསལ་བར་བསྒོམ༔ དེ་ཡི་ངང་ལས་པདྨ་བདག་ཉིད་ལ༔ མོས་གུས་གདུང་བ་དྲག་པོ་རྩེ་གཅིག་དང༔ དབྱེར་མེད་ཐུགས་སྲོག་འོད་ཟེར་ཚོགས་སྤྲོས་པས༔ ཨོ་རྒྱན་ཡུལ་དབུས་ཟངས་མདོག་དཔལ་རིའི་རྩེར༔ པདྨ་འོད་ཀྱི་གཞལ་ཡས་ཁང་ཆེན་ནས༔ རང་འདྲའི་ལྷ་ཚོགས་སྤྱན་དྲངས་བདག་ལ་བསྟིམ༔ ཧཱུྃ་ཧྲཱི༔ ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་སྒྲུབ་ཀྱིས༔ བྱིན་གྱིས་རློབ་ཕྱིར་གཤེགས་སུ་གསོལ༔ ཨོཾ་ཨཱཿཧཱུྃ་བཛྲ་གུ་རུ་པདྨ་དྷཱ་ཀི་ཙཎྜ་ལཱི་ས་མ་ཡ་ཧཱུྃ་ཧྲཱིཿཛ༔ ཛཿཧཱུྃ་བཾ་ཧོ༔ བཟླས་པ་ནི། ཨོཾ་ཨཱཿཧཱུྃ་ཧྲཱིཿབཛྲ་གུ་རུ་པདྨ་དྷཱ་ཀི་ཙཎྜ་ལཱི་ཨཱ་ཡུར་སིདྡྷི་བྷྲཱུྃཿཧཱུྃ་ཛ༔ ཞེས་བདག་བསྐྱེད་བསྙེན་ཅིང་བཟླས་དམིགས་ནི༔ སྣང་གྲག་རིགས་གསུམ་ལྷ་སྔགས་ཡེ་ཤེས་སུ་ཤར་བའི་ཐུགས་སྲོག་གི་འོད་ཟེར་ལྕགས་ཀྱུ་ལྟ་བུས་སྣང་སྲིད་སྣོད་བཅུད་བརྟན་གཡོའི་བསོད་ནམས་ཡེ་ཤེས་དྭངས་མའི་ཚེ་བཅུད་བསྡུས་ཏེ་རང་ལ་བསྟིམ་པ་སོགས་ཟབ་གནད་དང་ལྡན་པ་གཅེས་སོ། །ཐུན་མཐར། བཛྲ་གུ་རུ་དྷཱ་ཀི་ཙཎྜ་ལཱི་ས་པ་རི་ཝཱ་ར་ཨརྒྷཾ་སོགས་མཚན་སྔགས་ཀྱི་མཐར། ཤབྡའི་བར་བཏགས་པས་མཆོད། བསྟོད་པ་ནི། མཚོ་དབུས་གེ་སར་པདྨའི་སྡོང་པོ་ལ། །སྐུ་ལྔ་ཡེ་ཤེས་ལྷུན་གྱིས་གྲུབ་པའི་ལྷ། །རང་བྱུང་ཆེན་པོ་པདྨ་ཡབ་ཡུམ་ནི། །མཁའ་འགྲོའི་སྤྲིན་ཕུང་འཁྲིགས་ལ་ཕྱག་འཚལ་བསྟོད། །ཅེས་དང་འདོད་གསོལ་ནི། བགེགས་དང་ལོག་འདྲེན་བར་ཆད་མ་ལུས་པ། །ད་ལྟ་ཉིད་དུ་ཞི་བར་བྱིན་གྱིས་རློབས། །མཆོག་དང་ཐུན་མོང་དངོས་གྲུབ་བསྩལ་དུ་གསོལ། །འཆི་མེད་ཚེ་ཡི་དངོས་གྲུབ་བསྩལ་དུ་གསོལ༔ ཞེས་སྦྱར། བདག་བསྐྱེད་མི་དམིགས་པར་བསམས་ལ་མཉམ་པར་གཞག །རིག་པ་ལྷར་ལྡང་བསྔོ་སྨོན་བཀྲ་ཤིས་བྱ། སྤྲོས་ཆུང་རྣམས་བསྙེན་པ་ཡང་བདག་བསྐྱེད་འདི་ཁོ་ན་ལ་ཐུན་བཞིར་བྱས་ཆོག་པ་རིག་འཛིན་བླ་མའི་བཀའ་ལས་སོ། །འདི་ལྟ་བུའི་ཟབ་ཆོས་མཐོང་བས་ཡིད་འཕྲོག་ནས་འཇོག་པ་བློས་མ་ཕོད་ཅིང་ཟབ་རྒྱས་རྣམས་བརྩོན་པས་མི་ལྕོགས་པ་བདག་དང་བདག་འདྲའི་བླུན་རྨོངས་སྐལ་མཉམ་འགའ་ལ་ཕན་རེས་མདོར་བསྡུས་འདི་བཞིན་བྲིས་པར་ཉེས་ཚོགས་མཆིས་ན་བླ་མ་མཁའ་འགྲོར་བཟོད་པར་གསོལ་ཞིང་། ཅུང་ཟད་དགེ་ཚོགས་མཆིས་ཚེ་རྫོགས་བྱང་གི་རྒྱུར་བསྔོའོ། །བསྙེན་ཡིག་ཤོག་གཅིག་མའི་དགོངས་དོན་ལས་རང་བཟོ་མེད་པར་སེམས་ཀྱང་། ནོངས་པ་མཆིས་ཚེ་མཐོལ་ཞིང་བཤགས་སོ། །ཅེས་པ་འདི་ཆོས་མེད་འཆལ་རྒན་ངག་གི་དབང་པོས་རང་གི་ཉམས་ལེན་ཆེད་དུ་ཉི་འོད་ཅེས་པའི་གཟིམ་ཆུང་དུ་བྲིས། ༈ གཙང་རོང་བླ་མ་ཞི་དྲག་གི་གཏེར་སྲུང་མཆོད་ཐབས་ནི། བདུད་ལ་བདུད་བཤོས་ནག་པོ་རྩེ་མོ་ཅུང་ཟད་བཀུག་པ། རོང་བཙན་ལ་བཙན་བཤོས་ཟུར་གསུམ་དམར་པོ། ཀླུ་ལ་ཀླུ་གཏོར་དཀར་པོ་སྦྲུལ་འཁྱུད་ཅན་རྣམས་ལ་མཐེབ་ཀྱུས་བསྐོར་བ་དང་མཆོད་པ་སོགས་བཤམས་ལ་བྱིན་གྱིས་བརླབ་པ་ནི། རཾ་ཡཾ་ཁཾ་གིས་མ་དག་བསྲེགས་གཏོར་བཀྲུས། །ཨཱཿདང་ཨོཾ་ལས་བྷནྡྷ་རིན་ཆེན་སྣོད། །ཤ་ཁྲག་དང་ནི་བདུད་རྩི་ཀླུ་སྨན་གྱུར། །ཨོཾ་ཨཱཿཧཱུྃ། སྤྱན་འདྲེན་ནི། ལྷང་ལྷང་མཚམས་ཕུག་གནས་དང་ཁམ་བུ་ལུང་། །གནས་ཆོས་བསྲུང་བར་ཨོ་རྒྱན་ཆེན་པོ་ཡི། །སྤྱན་སྔར་ཁས་བླངས་བདུད་བཙན་ཀླུ་གསུམ་པོ། །ཐོགས་པ་མེད་པར་གནས་འདིར་ད་ཚུར་བྱོན། །རུ་དྲ་དུ། ཤུ་ལ་ཙ། ནཱ་ག་ཕུཿ ས་པ་རི་ཝཱ་ར་ས་མ་ཡ་ཛཿ མཆོད་གཏོར་ཕུལ་བ་ནི། རུ་དྲ་དུ། ཤུ་ལ་ཙ། ན་ག་ཕུཿས་པ་རི་ཝཱ་ར་ཨརྒྷཾ་ནས་ཤབྡའི་བར་གྱིས་མཆོད། རྩ་སྔགས་མཐར་མ་ཧཱ་པཉྩ་ཁཱ་ཧི། མ་ཧཱ་བ་ལིཾ་ཏ་ཁཱ་ཧི། མ་ཧཱ་རཀྟ་ཁཱ་ཧི་བཏགས་ལ་འབུལ། འབུལ་དམིགས་ནི། ཁྲག་གི་ཨརྒྷཾ་སོགས་དང་། རྩི་སྨན་དྲི་ལྡན་སོགས་ཀྱི་དབྱེ་བ་ཤེས་དགོས། བསྟོད་པ་ནི། བདུད་ཀྱི་གཙོ་བོ་རྟ་ནག་འཆིབ། །སྲོག་གཤེད་བཙན་རྒོད་རྟ་དམར་ཞོན། །ཀླུ་སྨན་འབུམ་བཟའ་རུས་སྦལ་འཆིབ། །བསྟོད་དོ་བཅོལ་བའི་ཕྲིན་ལས་མཛོད། །བཛྲ་མུཿས་གཤེགས་སུ་གསོལ། འདི་ཡང་དམ་པའི་ལྗགས་བསྒྲིགས་ལ་བརྟེན་ནས་ཉུང་བསྡུས་སུ་འབྲོ་བན་སྒྲོལ་མ་འཇམ་དབྱངས་ངག་དབང་རྡོ་རྗེ་ངག་གི་དབང་པོས་བྲིས་སོ།། །།\nRetrieved from "https://rtz.tsadra.org/index.php?title=Terdzo-NYA-010-1&oldid=128222"